শ্ৰীনিবাস ৰামানুজন pronunciation (সহায়·তথ্য) (তামিল: சீனிவாச இராமானுஜன்) (২২ ডিচেম্বৰ ১৮৮৭ – ২৬ এপ্ৰিল ১৯২০) এজন ভাৰতীয় গণিতজ্ঞ।\n২২ ডিচেম্বৰ, ১৮৮৭\nইৰোড, মাদ্ৰাছ প্ৰেছিদেন্সি\n২৬ এপ্ৰিল, ১৯২০ (৩২ বছৰ)\n1 জন্ম, প্ৰাথমিক শিক্ষা আৰু বাল্যকাল\n1.1 আমোদজনক ক্ষণ\n2 উচ্চমাধ্যমিক শিক্ষা\n3 বিবাহ আৰু কৰ্মজীৱন\n3.1 ৰামানুজন আৰু জি এইচ হাৰ্ডি\n3.2 ৰামানুজনৰ বিলাত যাত্ৰা\n3.3 ভাৰতলৈ প্ৰত্যাবৰ্তন\n7 মিডিয়া সংযোগ\n9 জীৱনীমূলক সংযোগ\nজন্ম, প্ৰাথমিক শিক্ষা আৰু বাল্যকালসম্পাদনা কৰক\nশ্ৰীনিবাস ৰামানুজনৰ জন্ম হয় ১৮৮৭ চনৰ ২২ ডিচেম্বৰত দক্ষিণ ভাৰতৰ তাঞ্জোৰ জিলাৰ আৰোপ চহৰৰ এটা দৰিদ্ৰ ব্ৰাহ্মণ পৰিয়ালত। তেওঁৰ ককাক আৰু দেউতাক কুম্ভকোনামৰ এজন কাপোৰ ব্যৱসায়ী সদাগৰৰ হিচাপ ৰক্ষক আছিল।মাকৰ ফালৰ ককা-দেউতাকে ইৰোদৰ মুঞ্চিফ আদালতত সৰু চাকৰি এটা কৰিছিল।\n১৮৯২ চনত পাঁচ বছৰ বয়সত স্থানীয় প্ৰাইমাৰী বিদ্যালয়ত ভৰ্তি হৈ ৰামানুজনে আনুষ্ঠানিক শিক্ষা আৰম্ভ কৰিছিল।১৮৯৪ চনত তেওঁ সেই পঢ়াশালিৰ পৰা গৈ কুম্ভকোনামৰ টাউন হাইস্কুলত নামভৰ্তি কৰে।১৮৯৭ চনত তেওঁ প্ৰাইমাৰী স্কুলৰ পৰীক্ষাত তাঞ্জোৰ জিলাৰ ভিতৰত কৃতী ছাত্ৰ আৰু ছাত্ৰীৰ মাজত সৰ্বোচ্চ স্থান অধিকাৰ কৰে।পৰীক্ষাৰ ভাল ফলাফলৰ বাবে স্কুল কৰ্তৃপক্ষই তেখেতৰ বিদ্যালয়ৰ মাছুল আধা কৰি দিয়ে।\nসৰুৰে পৰাই ৰামানুজন শান্ত আৰু চিন্তাশীল আছিল। গণিত আৰু সংস্কৃত এই দুটা বিষয়ৰ প্ৰতি ৰামানুজনৰ যথেষ্ট আগ্ৰহ আছিল। অংকৰ প্ৰতি তেওঁৰ ধাউতি ক্ৰমান্বয়ে বাঢ়ি আহিছিল আৰু ওপৰৰ শ্ৰেণীৰ লʼৰা আৰু নিজৰ শিক্ষকক ভালেমান কথা সুধিছিল।\nআমোদজনক ক্ষণসম্পাদনা কৰক\nএদিনাখন শিক্ষকে ৰামানুজনৰ শ্ৰেণীৰ ল'ৰাবিলাকক হৰণ অঙ্ক বুজাই আছিল।তেতিয়া শিক্ষকজনে এটা মন্তব্য কৰিছিল যে যিকোনো সংখ্যাক একে সংখ্যাৰে হৰণ কৰিলে ভাগফল এক হয়। ৰামানুজনে শিক্ষকৰ মন্তব্যত সুখী নহৈ ঘপহকৈ উঠি প্ৰশ্ন কৰিলে যে শূন্যক শূন্যৰে হৰণ কৰিলেও ভাগফল এক হ'ব নেকি?ৰামানুজনৰ এনেধৰণৰ প্ৰশ্নই শিক্ষকক তবধ মানিছিল।\nউচ্চমাধ্যমিক শিক্ষাসম্পাদনা কৰক\n১৯০৩ চনত ষোল্ল বছৰ বয়সত তেওঁ কুম্ভাকোনাম চৰকাৰী কলেজত পঢ়িবলৈ লয় আৰু সুবাহ্মন্যম বৃত্তি লাভ কৰে। কিন্তু তেওঁৰ অঙ্কৰ প্ৰতি ধাউতি বাঢ়ি যায় আৰু কেৱল গণিতৰ চৰ্চাতেই সময় কটাবলৈ ধৰে। ইংৰাজী বা বুৰঞ্জীৰ শ্ৰেণীত সোমাই শিক্ষকৰ পঢ়ুওৱাত মন-কাণ নিদি নিজৰ ভাবত বিভোৰ হৈ থাকে। ফলস্বৰূপে বাকী বিষয় সমূহত আশানুৰূপ ফল লাভ নকৰে। প্ৰথম বাৰ্ষিকৰ পৰীক্ষাত কেৱল গণিতৰ বাহিৰে আন প্ৰায়বোৰ বিষয়তে তেওঁ অকৃতকাৰ্য্য হয় আৰু দ্বিতীয় বাৰ্ষিকলৈ উন্নীত হ’ব নোৱাৰাৰ বাবে তেওঁ জলপানি হেৰুৱাব লগা হয় আৰু ইয়াৰ লগে লগে অৰ্থৰ অভাৱত কলজীয়া শিক্ষা বাদ দিব লগা হয়।\nইয়াৰ পিছত চাকৰিৰ অনুসন্ধানত ভিজিগাপট্টম, মাদ্ৰাজ আদি ঠাই ঘূৰি ফুৰি ৰামানুজন ১৯০৬ চনত পুনৰ কুম্ভাকোনামত উপস্থিত হয়। ১৯০৭ চনত কলেজত ভৰ্তি নোহোৱাকৈ এফ এ পৰীক্ষাত বহে যদিও অকৃতকাৰ্য্য হয়। তাৰ পিছত তেওঁ পৰীক্ষা দিয়াৰ আশা প্ৰত্যাহাৰ কৰিলে কিন্তু অঙ্কশাস্ত্ৰৰ প্ৰতি ধাউতি তেওঁৰ অলপো নকমিল।জেপত থকা নোটবহীতে সকলো কথা টুকি লয় আৰু চাকৰীৰ অনুসন্ধানত ঘূৰি ফুৰে।গভীৰ অৰ্থ সংকটত পৰি পেটৰ ভোকত বহু নিশালৈ তেওঁ উজাগৰে কটাবলগীয়া হোৱা সময়তো তেওঁৰ মনে বিচাৰি ফুৰে গণিতৰ একোটা সূত্ৰৰ সমাধান। সেই আৰ্থিক অনাটন আৰু তাৰ পৰা উদ্ভৱ হ’ব পৰা সকলো সমস্যাৰ মাজতো তেওঁ নিজৰ অধ্যয়ন অব্যাহত ৰাখে।\n১৯০৯ চনৰ জুলাই মাহত ৰামানুজনে জানকী অম্মলক বিয়া কৰায় আৰু পুনৰবাৰ চাকৰিৰ বাবে চেষ্টা কৰে। সেই সময়তে তেওঁ ভাৰতীয় গণিত সমাজৰ প্ৰতিষ্ঠাতা ভি.ৰামস্বামী আয়াৰৰ সংস্পৰ্শলৈ আহে। ৰামানুজনে নিজৰ আশা-আকাঙ্ক্ষাৰ কথা সকলো বিৱৰি কৈ এটা কেৰাণীৰ চাকৰিৰ বাবে আবেদন কৰে। ৰামস্বামী আয়াৰে হয় ৰামানুজনৰ কথা-বতৰা শুনি, তেওঁৰ টোকাবহী চাই তেওঁৰ প্ৰতিভাৰ আভাস পালে। সেয়ে তেওঁ কুম্ভকোনম গৰ্ভমেণ্ট কলেজৰ প্ৰিন্সিপাল পি ভি চেণ্ড আয়াৰ আৰু নেলোৰৰ জিলা প্ৰশাসক দেৱান বাহাদুৰ ৰামচন্দ্ৰৰ ৰাওৰ ওচৰলৈ ৰামানুজনক পঠাই দিয়ে। তেওঁলোক দুজনে লগ লাগি ৰামানুজনক মাদ্ৰাজলৈ পঢ়িবলৈ পঠাই আৰু বৃত্তি এটা দিয়াৰ ব্যৱস্থা কৰিবলৈ ধৰে যদিও বৃত্তি নোপোৱালৈকে মাদ্ৰাজত থকা-খোৱাৰ খৰচ দেৱান ৰায়বাহাদুৰে বহন কৰি থাকিল।কিন্তু বৃত্তিটো হৈ নুঠিলত ৰামানুজনে বাহাদুৰৰ ওপৰত নিজে বোজা হ’বলৈ নিবিচাৰি সেই সাহায্য প্ৰত্যাখান কৰে আৰু নিজে চাকৰি বিচাৰিবলৈ ধৰে। অৱশেষত ১৯১২ চনৰ ৯ ফেব্ৰুৱাৰীত মাদ্ৰাছ পৰ্ট ট্ৰাষ্টৰ অফিচত মাহে ত্ৰিশ টকা দৰমহাৰ এটা চাকৰি লাভ কৰে।১৯১২ চনত সেই আলোচনীতে ৰামানুজনৰ আৰু দুটা প্ৰবন্ধ প্ৰকাশ হয়।\nৰামানুজন আৰু জি এইচ হাৰ্ডিসম্পাদনা কৰক\n১৯১৩ চনৰ জানুৱাৰী মাহত চেণ্ড আয়াৰ দেৱ আৰু অইন কেইজনমানৰ সহায়ত বিলাতৰ কেমব্ৰিজ বিশ্ববিদ্যালয়ৰ গণিতৰ অধ্যাপক প্ৰফেচৰ জি. এইচ. হাৰ্ডিৰ লগত চিঠি-পত্ৰৰ যোগাযোগ আৰম্ভ কৰে। প্ৰফেচৰ হাৰ্ডিলৈ লিখা প্ৰথমখন চিঠিত ৰামানুজনে এশতকৈও অধিক নিজে গঢ়া অঙ্কশাস্ত্ৰৰ সূত্ৰৰ আভাস দিয়ে আৰু ভৱিষ্যতে পঢ়া-শুনা কৰিবলৈ আৰ্থিক অনাটনৰ বাবে ব্ৰিটিছ গৰ্ভমেণ্ট বা মাদ্ৰাজ বিশ্ববিদ্যালয়ৰ পৰা বৃত্তি এটা দিয়াৰ ব্যৱস্থা কৰিবলৈ অনুৰোধ জনায়।প্ৰফেচৰ হাৰ্ডিয়ে ৰামানুজনৰ বুদ্ধি-বৃত্তিৰ উমান পাই ভাৰতত থকাতকৈ কেমব্ৰিজলৈ আনি পঢ়োৱাৰ কথা চিন্তা কৰে আৰু তাকে পৰামৰ্শ দিয়ে। ৰামানুজন আছিল দক্ষিণ ভাৰতীয় সাত্বিক আৰু গোড়া ব্ৰাহ্মণ, সমুদ্ৰ যাত্ৰা তেওঁৰ শাস্ত্ৰবিৰুদ্ধ। জাত যোৱাৰ ভয়ত ৰামানুজনে হাৰ্ডিৰ পৰামৰ্শ আৰু সাহায্য মানি ল'বলৈ অমান্তি হয়।কিন্তু প্ৰফেচৰ হাৰ্ডিয়ে চেষ্টা এৰি নিদিলে। ইফালে ভাৰতীয় বতৰ বিজ্ঞান সংস্থাৰ মুৰব্বী ডা০ জি টি ওৱালকাৰ,এফ্ আৰ্ এচ্ আৰু মাদ্ৰাছ পৰ্ট ট্ৰাষ্ট অফিচৰ চেয়াৰমেন ফ্ৰেন্সিচ স্পিঙ্,এই দুজনে মাদ্ৰাছ বিশ্ববিদ্যালয়ৰ পৰা মাহে ৭৫ টকাকৈ বৃত্তি এটা দুবছৰৰ বাবে দিয়াৰ ব্যৱস্থা কৰে। ১৯১৩ চনৰ ১ মাৰ্চত ৰামানুজনে কেৰাণী চাকৰি এৰি মাদ্ৰাছ বিশ্ববিদ্যালয়ত গৱেষণা আৰম্ভ কৰে।\nপ্ৰফেচৰ হাৰ্ডিয়ে ৰামানুজনক কেমব্ৰিজলৈ নিবলৈ চেষ্টা এৰা নাছিল। ১৯১৪ চনৰ আগভাগত মাদ্ৰাছ বিশ্ববিদ্যালয়ে কেমব্ৰিজ বিশ্ববিদ্যালয়ৰ কেইজনমান গৱেষণাকাৰীক অঙ্কশাস্ত্ৰত বক্তৃতা প্ৰদান কৰিবলৈ আহ্বান কৰিছিল আৰু মিঃ নেভিলে তাত সন্মতি জনাইছিল। প্ৰফেচৰ হাৰ্ডিয়ে নেভিল মাদ্ৰাছলৈ যাব বুলি জানিব পাৰি ৰামানুজনক বুজাই-বঢ়াই কেমব্ৰিজলৈ আনিবলৈ অনুৰোধ জনায় আৰু নেভিলে ৰামানুজনক যাবলৈ মান্তি কৰোৱায়। তেতিয়াও আৰ্থিক অভাৱে দেখা দিয়াত মাদ্ৰাছ প্ৰেছিডেন্সী কলেজৰ অঙ্কশাস্ত্ৰৰ অধ্যাপক মিঃ লিটলহেলচ্ আৰু মিঃ নেভিলে মাদ্ৰাছ বিশ্ববিদ্যালয়ৰ পৰা বছৰি ২৫০ পাউণ্ড পোৱাকৈ ৰামানুজনক বৃত্তি এটা দিয়ায়। লগতে বিলাতলৈ জাহাজত বিনা খৰচত যোৱাৰো ব্যৱস্থা কৰে।\nৰামানুজনৰ বিলাত যাত্ৰাসম্পাদনা কৰক\n১৯১৪ চনৰ মাৰ্চ মাহত ৰামানুজনে বিলাত অভিমুখে যাত্ৰা কৰে। তাত কেমব্ৰিজ বিশ্ববিদ্যালয়ৰ ত্ৰিনিটি কলেজত ভৰি দিয়ে। থকা-খোৱাৰ চিন্তাৰ পৰা মুক্ত হৈ ৰামানুজনে পূৰ্ণোদ্যমে গৱেষণাত বহে। তেওঁৰ লগত প্ৰফেচৰ হাৰ্ডি আৰু প্ৰফেচৰ লিটলউদ আছিল। তেওঁলোকে ৰামানুজনৰ প্ৰবন্ধসমূহ ইংৰাজী আলোচনীৰ যোগেদি প্ৰকাশ কৰিবলৈ ধৰে। সকলোফালে ৰামানুজনে কামৰ প্ৰশংসা লাভ কৰে। পৰিশ্ৰমৰ ফল পালেও ৰামানুজনৰ শৰীৰ দুৰ্বল হৈ আহিছিল আৰু ১৯১৭ চনত কিছুদিন তেওঁ কেমব্ৰিজৰ নাৰ্ছিংহোমত থাকিবলগীয়া হয়। ১৯১৮ চনৰ শৰৎকালত তেওঁৰ শৰীৰ ভাললৈ আহিবলৈ ধৰে আৰু তেওঁ পুনৰ গৱেষণাৰ কামত নিয়োজিত হয়।\n১৯১৯ চনৰ ২৭ ফেব্ৰুৱাৰীত ৰামানুজন ভাৰত অভিমুখে ৰাওনা হয় আৰু এপ্ৰিলৰ দুই তাৰিখে মাদ্ৰাছ পায়হি। সমুদ্ৰ যাত্ৰাই আৰু ভাৰতৰ জলবায়ুয়ে তেওঁৰ স্বাস্থ্যৰ উন্নতি সাধিব বুলি ভাবিলেও হিতে বিপৰীত হ'ল। ক্ৰমে ক্ৰমে তেওঁৰ স্বাস্থ্য পৰি আহে।\n৩১ বছৰ বয়সত ১৯১৮ চনৰ ফেব্ৰুৱাৰীত ৰামানুজনক ৰয়েল চছাইটিৰ ফেলোশ্বিপ(Fellow of Royal Society,F.R.S) প্ৰদান কৰা হয়। সেই সন্মানেৰে সন্মানিত ৰামানুজনেই প্ৰথম ভাৰতীয়। সেই একে বছৰতে, গণিতশাস্ত্ৰলৈ তেওঁ আগবঢ়োৱা অৱদানৰ স্বীকৃতি স্বৰূপে তেওঁক কেমব্ৰিজৰ ত্ৰিনিটি কলেজৰ ফেলো হিচাপে সন্মানিত কৰা হয়।\nভাৰতলৈ উভতি অহাৰ পাছত ৰামানুজনৰ শৰীৰ ক্ৰমান্বয়ে দুৰ্বল হৈ পৰে আৰু অনেক চিকিৎসাৰ অন্তত ১৯২০ চনৰ ২৬ এপ্ৰিল তাৰিখে মাদ্ৰাছৰ উপকণ্ঠ ছেঠপুৰত তেওঁ শেষ নিশ্বাস ত্যাগ কৰে। সেই সময়ত গণিতজ্ঞ গৰাকীৰ বয়স আছিল মাত্ৰ ৩৩ বছৰ।\n↑ 1.0 1.1 1.2 1.3 ড০ ভূপতি চন্দ্ৰ ডেকা (১৯৬৮). গণিতৰ কথা. পৃষ্ঠা. ১১৩,১১৪,১১৫,১১৬.\n↑ 2.00 2.01 2.02 2.03 2.04 2.05 2.06 2.07 2.08 2.09 2.10 2.11 2.12 2.13 2.14 2.15 2.16 2.17 2.18 2.19 2.20 2.21 2.22 2.23 2.24 2.25 2.26 2.27 2.28 2.29 ড০ ভূপতি চন্দ্ৰ ডেকা (২০১৮). গণিতীয় প্ৰবন্ধমালা. অসম বিজ্ঞান সমিতি. পৃষ্ঠা. ৫৬,৫৭,৫৮,৫৯,৬০,৬১,৬২.\n↑ ড০ ভূপতি চন্দ্ৰ ডেকা (২০১৮). গণিতীয় প্ৰবন্ধমালা. অসম বিজ্ঞান সমিতি. পৃষ্ঠা. ১৫১ ৰ পৰা ১৬১.\nমিডিয়া সংযোগসম্পাদনা কৰক\nজীৱনীমূলক সংযোগসম্পাদনা কৰক\nWeisstein, Eric Wolfgang, ed. "Ramanujan, Srinivasa (1887–1920)". ScienceWorld. http://scienceworld.wolfram.com/biography/Ramanujan.html.\n"https://as.wikipedia.org/w/index.php?title=শ্ৰীনিবাস_ৰামানুজন&oldid=301998"ৰ পৰা অনা হৈছে\nশেষ সম্পাদনা কৰা হৈছে 29 September 2021 তাৰিখে 09:19 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=7671।\nএই পৃষ্ঠাখন ২৯ ছেপ্টেম্বৰ, ২০২১ তাৰিখে ১৪:৪৯ বজাত অন্তিম সংশোধন কৰা হৈছিল।


Bhabendra Nath Saikia Biography in Assamese | A Novelist short story writer and film director from Assam | প্রিয় সাহিত্যিক ড° ভবেন্দ্রনাথ শইকীয়া - assamintro.com\nBhabendra Nath Saikia Biography in Assamese | A Novelist short story writer and film director from Assam | প্রিয় সাহিত্যিক ড° ভবেন্দ্রনাথ শইকীয়া\nড° ভবেন্দ্রনাথ শইকীয়াৰ জীৱনী Bhabendra Nath Saikia Biography in Assamese\nড॰ ভবেন্দ্ৰ নাথ শইকীয়া অসমৰ এগৰাকী বিশিষ্ট ঔপন্যাসিক, গল্পকাৰ, নাট্যকাৰ আৰু বোলছবি পৰিচালক। কবিতা, নাটক, গল্প, উপন্যাস, প্ৰবন্ধ, সমালোচনা, হাস্য-ব্যংগাত্মক সাহিত্য, আত্মজীৱনী, শিশুসাহিত্য আদিকে ধৰি সাহিত্য-সংস্কৃতিৰ প্ৰায় সকলো দিশতে ভবেন্দ্ৰ নাথ শইকীয়াই অৱদান আগবঢ়াই গৈছে।\nভবেন্দ্ৰ নাথ শইকীয়াই লণ্ডন বিশ্ববিদ্যালয়ৰ পৰা পদাৰ্থ বিজ্ঞান বিষয়ত ডক্তৰেট ডিগ্ৰী লাভ কৰিছিল। তাৰ পিছত গুৱাহাটী বিশ্ববিদ্যালয়ৰ পদাৰ্থ বিজ্ঞান বিভাগত ৰিডাৰ হিচাবে নিজৰ কৰ্মজীৱন আৰম্ভ কৰে। অসমীয়া ভাষাৰ পষেকীয়া আলোচনী প্ৰান্তিক আৰু শিশু আলোচনী সঁফুৰাৰ তেখেত প্ৰতিষ্ঠাপক সম্পাদক আছিল।\nইয়াৰ উপৰি তেখেতে ৰেডিঅ’ নাট, একাঙ্কিকা নাটক, ভ্ৰাম্যমাণ থিয়েটাৰৰ বাবে নাটক ৰচনা কৰিছিল। তেখেতে আঠখন অসমীয়া চলচ্চিত্ৰও পৰিচালনা কৰিছিল। ইয়াৰে সাতখন বোলছবিৰ কাৰণে তেখেতে ভাৰত চৰকাৰৰ ৰজত কমল বঁটা লাভ কৰিছিল। তদুপৰি তেখেতে ১৯৭৬ চনত সাহিত্য অকাডেমি বঁ‌টা আৰু ১৯৯০ চনত ‘অসম উপত্যকা সাহিত্য বঁটা’ৰ লগতে পদ্মশ্ৰী সন্মানো লাভ কৰিছিল।\n‘অগ্নিস্নান’, ‘সন্ধ্যাৰাগ’ নামৰ কথাছবি,\n‘অন্তৰীপ’ নামৰ উপন্যাস\n‘প্ৰান্তিক’ নামৰ পষেকীয়া আলোচনীৰ প্ৰতিষ্ঠাপক সম্পাদক,\nড° ভবেন্দ্রনাথ শইকীয়াৰ জন্ম হয় ১৯৩২ চনৰ ২০ ফেব্ৰুৱাৰীৰ দিনা,নগাঁৱৰ ফৌজাদাৰী পট্টিত। পিতৃ বিদূৰ কুমাৰ শইকীয়া আৰু মাতৃচম্পাবালাশইকীয়া। পিতৃনগাঁও মােক্তাব স্কুলৰ শিক্ষক হােৱাৰ বিপৰীতে মাতৃ আছিল নিৰক্ষৰা।\nভবেন্দ্রনাথ শইকীয়াই ১৯৪৮ চনত তিনিটা বিষয়ত লেটাৰসহ ষ্টাৰ নম্বৰ লৈ প্রথম বিভাগত মেট্রিক পৰীক্ষাত উত্তীর্ণ হয়। ১৯৫০ চনত কটন কলেজৰ পৰা বিজ্ঞান শাখাত সুখ্যাতিৰে প্রথম বিভাগত ইণ্টাৰমিডিয়েট পৰীক্ষাত উত্তীর্ণ হােৱাৰ পিছত সেই কলেজৰ পৰাই ১৯৫২ চনত পদার্থবিজ্ঞানত দ্বিতীয় শ্ৰেণীৰ অনাৰ্ছসহ বি.এছ. ছি. ডিগ্রী লাভ কৰে। ১৯৫৫-৫৬ চনত কলিকতা বিশ্ববিদ্যালয়ৰ অধীনস্থ প্রেছিডেন্সি কলেজৰপৰা পদার্থবিজ্ঞানত দ্বিতীয় শ্রেণীসহস্নাতকোত্তর ডিগ্রীলয়। ১৯৬১ চনতলণ্ডন বিশ্ববিদ্যালয়ৰপৰা উল্লিখিত বিষয়ত গৱেষণা কৰি পি.এইচ.ডিআৰু একেবছৰতে লণ্ডনৰ ইম্পেৰিয়ল কলেজ অৱ ছায়েন্স এণ্ড টেকনলজিৰ ডিপ্লমা লাভ কৰে।\nশিক্ষা সমাপ্ত কৰি ড° ভবেন্দ্রনাথ শইকীয়াই শিৱসাগৰ কলেজত পদার্থবিজ্ঞানৰ প্ৰবক্তা হিচাপে প্রথম কর্মজীৱনৰ পাতনি মেলে। পিছলৈ গুৱাহাটী বিশ্ববিদ্যালয়ত পদার্থবিজ্ঞানৰ স্নাতকোত্তৰ বিভাগৰ ৰিডাৰ হিচাপে যােগদান কৰে। তদুপৰি তেওঁ গুৱাহাটী বিশ্ববিদ্যালয়ৰ আঞ্চলিকভাষাত পাঠ্যপুথি প্রণয়নৰ সমন্বয়ৰক্ষী সমিতিৰ সচিবআৰু গুৱাহাটীৰ ৰেল সেৱা আয়ােগৰ অধ্যক্ষৰূপেও নিযুক্ত হৈছিল।\n১৯৬৫ চনত তেওঁ প্ৰীতি শইকীয়াৰ সৈতে বিবাহপাশত আবদ্ধ হয়। দুটি কন্যা সন্তান সংগীতা আৰু ৰশ্মি।\nড° ভবেন্দ্ৰনাথ শইকীয়াৰ সাহিত্য আৰু সাংস্কৃতিক পৰিক্ৰমা আছিল বিস্তৃতভাৱে পৰিব্যাপ্ত পঞ্চম শ্ৰেণীত পঢ়ি থাকোতে পদ্য ৰচনা আৰু নৱম শ্ৰেণীত পঢ়ি থকা অৱস্থাত ‘পথ নিৰূপণ’ নামৰ গল্পৰ জৰিয়তে সাহিত্য জগতত প্রথম প্রৱেশ কৰা ভৱেন্দ্ৰনাথ শইকীয়াই পিছলৈ এগৰাকী প্রসিদ্ধ গল্পকাৰ হিচাপে আত্মপ্রতিষ্ঠা লাভকৰে। ড° শইকীয়াই ১৯৪৭ চনৰ পৰা গল্পকাৰ হিচাপে প্রতিষ্ঠিত হােৱাৰ পৰা অর্ধ শতিকা জুৰি গল্প ৰচনাৰে স্বকীয় ধাৰা এটি প্ৰৱৰ্তিত কৰে। তেওঁৰ গল্পসমূহত প্রাত্যহিক জীৱনৰ সৰু-বৰ ঘটনাৰ সৰসবর্ণনা, চৰিত্ৰৰ নিখুঁত ৰূপায়ণ, পৰিৱেশ আৰু পৰিস্থিতিৰ যথাযথ উপস্থাপনৰ বাবে সকলাে শ্ৰেণীৰ পাঠকৰ বাবে সুখপাঠ্য হৈ পৰে।\nসেন্দুৰ’‘গহবৰ’, শৃংখল’,‘এন্দুৰ’, ‘প্ৰহৰী’আদি গল্প ব্যঞ্জনাময় সমাপ্তি কোনে পাহৰিব পাৰিব? ড° শইকীয়াৰ প্রথম গল্প সংকলন ‘প্ৰহৰী’ কে মুখ্য কৰি কেবাখনাে গল্প-সংকলন ইতিমধ্যে প্রকাশ পাইছে।\nতেখেতৰ চুটি গল্প সংকলন কেইখন হ’ল\nইয়াৰে শৃংখলনামৰ গল্প সংকলনটিৰ বাবে তেওঁ ১৯৭৬ চনৰ সাহিত্য অকাডেমী বঁটা লাভ কৰে। হিন্দী আৰু বাংলা ভাষাত নেশ্যনেল বুক ট্রাষ্টে প্রকাশ কৰা ‘আকাশ’ আৰু ভাৰতী জ্ঞানপীঠে হিন্দী ভাষাত প্ৰকাশ কৰা ঢিলান কি বেলা’ চুটিগল্প সংকলনে সমগ্ৰ ভাৰততে সমাদৰ লাভ কৰিবলৈ সমর্থ হৈছে।\nদুই-চাৰিটামান পদ্য আৰু চুটিগল্প ৰচনাৰ পিছতে ভবেন্দ্রনাথ শইকীয়াই মেট্রিক পৰীক্ষা দি উঠাৰ আজৰি সময়ছােৱাত ‘আতংকৰ শেষত’ নামৰ ডিটেক্টিভ উপন্যাস লিখি ঔপন্যাসিক জীৱনৰ শুভাৰম্ভ কৰে। ১৯৫২ চনত নগাঁও পুথিঘৰ প্ৰেছে উপন্যাসখন প্ৰকাশ কৰি উলিয়ায়। তেওঁৰ সামাজিক উপন্যাস দুখন ‘অন্তৰীপ’ আৰু ৰম্যভূমি। এই কেইখন উপন্যাসৰ জৰিয়তে অসমীয়া উপন্যাসৰ ইতিহাসত ড° শইকীয়াই নিজা এডােখৰ ঠাই উলিয়াই ল’বলৈ সক্ষম হ’ল।\nঅসমীয়া শিশু-সাহিত্যলৈ ড° শইকীয়াৰ অৱদান অনস্বীকার্য। বিশেষকৈ শিশু আৰু কিশােৰৰ উপযােগী মৰমৰ দেউতা’, ‘তােমালােকৰ ভাল হওক’, শান্ত শিষ্ট হৃষ্টপুষ্ট মহাদুষ্ট’, মহাদুষ্টৰ’দুষ্ট বুদ্ধি’আদি গ্রন্থৰ বাবেই তেওঁ স্মৰণীয় হৈ ৰ’ব। সঁফুৰা’ নামৰ শিশু আলােচনীখনৰ সম্পাদনা তেওঁৰ জীৱনৰ এক বিশেষ কীর্তিস্তম্ভ।\nঅসমৰ ভ্রাম্যমাণ নাট্যজগতত ড° ভবেন্দ্রনাথ শইকীয়া আছিল মহীৰূহস্বৰূপ। ভ্রাম্যমাণ থিয়েটাৰৰ বাবে তেওঁ ২০০১ চনলৈকে ২৬ খন নাটক ৰচনা কৰিছিল। ১৯৮১-৮২ চনত ৰামধেনু নাটকৰ জৰিয়তে ভ্রাম্যমাণ থিয়েটাৰৰ মঞ্চত প্রৱেশ কৰা ড° শইকীয়াৰ কেইখনমান মঞ্চসফল নাট‘গহ্বৰ’, ‘দীনবন্ধু’, বৃন্দাবন’, ‘আম্রপালি’, ‘বিষকুম্ভ’, জন্মভূমি’, ‘সমুদ্র মন্থন’, ৰম্যভূমি’, ‘গধূলি’, এজাক জোনাকীৰ জিলমিল’, ‘পুতলা নাচ’, বাওনা’, ‘অৱৰােধ’ আদি নাটক বিশেষভাৱে সমাদৃত।\nড° ভবেন্দ্রনাথ শইকীয়াই এলানি ৰেডিঅ’নাটকো লিখি থৈ গৈছে। তাৰ ভিতৰত ‘কোলাহল, দুর্ভিক্ষ’, ইতিহাস’, ‘জোনাকীৰ বিয়া’, আৰু দেউতা, শিশু উপযােগী শান্ত শিষ্ট হৃষ্ট পুষ্ট মহাদুষ্ট, আদি ধাৰাবাহিক আকাশবাণীৰ ৰাষ্ট্ৰীয় কার্যসূচী আৰু গুৱাহাটী কেন্দ্রযােগে প্রচাৰিত হৈছে। পিছলৈ ডিব্ৰুগড় কেন্দ্ৰৰ পৰাও তেখেতৰ নাটসমূহ প্ৰচাৰিত হয়। নাট্যকাৰ অৰুণ শৰ্মাই আকাশবাণী যােগে প্রচাৰিত আঢ়ৈকুৰি নাটকৰ সংকলন ‘অনাতাঁৰ নাট্যাৱলী’ত ড° শইকীয়াৰ জংঘল’ নাটকখনিও সন্নিবিষ্ট হৈছে৷\nঅসমীয়া চলচ্চিত্র জগতত ড° ভবেন্দ্রনাথ শইকীয়াৰ নাম প্রাতঃস্মৰণীয় হৈ ৰ’ব। সতী বেউলা’ নামৰ ছবিৰ এটি চৰিত্ৰত অভিনয়েৰে চলচ্চিত্র জগতত ভৰি দিয়া ড° শইকীয়াই সন্ধ্যাৰাগ অনির্বাণ’, ‘অগ্নিস্নান’, ‘কোলাহল’, ‘সাৰথি’, ‘আবর্তন’, ‘ইতিহাস’ আৰু হিন্দী ভাষাত ‘কালসন্ধ্যা’, নির্মাণ কৰি অসমীয়া চলচ্চিত্র জগতলৈ জোৱাৰ আনে। ‘এন্দুৰ’ গল্পৰ আধাৰত ‘কোলাহল’, ‘অন্তৰীপ’ উপন্যাসৰ চিত্রনাট্য ‘অগ্নিস্নান’, ‘ফাউণ্ডেচন’ গল্পৰ আধাৰত নির্মিত সাৰথি’ চলচ্চিত্ৰৰ কাহিনীয়ে সকলােকে মুগ্ধ কৰিবলৈ সক্ষম হৈছে। বিশেষকৈ বাস্তৱধর্মিতা আৰু প্ৰকাশভংগীৰ সৰলতা, নিম্ন মধ্যবিত্ত আৰু মধ্যবিত্তীয় জীৱনৰ প্ৰতিফলন হােৱাৰ বাবে আটাই কেইখন চলচ্চিত্রকে দর্শকে আগ্ৰহেৰে আঁকোৱালি লােৱাটো সাফল্যৰ বিষয়। উল্লেখযােগ্য যে ড° ভবেন্দ্ৰ নাথ শইকীয়াৰ ‘অগ্নিস্নান’ চলচ্চিত্রই শ্রেষ্ঠ চিত্রনাট্যৰ বঁটা আৰু ‘সন্ধ্যাৰাগ’ ‘অনির্বাণ’, ‘কোলাহল’, ‘আৱর্তন’, ‘ইতিহাস’ আৰু সাৰথি’ চলচ্চিত্রই ৰজত কমল বঁটা লাভ কৰে।\nড’ভবেন্দ্ৰনাথ শইকীয়া আছিল অসমৰ প্রজ্ঞা আৰু সাধনাৰ দস্তাবেজ স্বৰূপ প্রান্তিকৰ বাবে পিতামহ স্বৰূপ। আজিও প্রান্তিকৰ‘শেষ পৃষ্ঠাইড° শইকীয়াক জীয়াই ৰাখিছে। অসমৰ প্ৰতি ঘৰে ঘৰে পষেকীয়া ‘প্রান্তিক’আলােচনীয়ে সমাদৃত হােৱাৰ মূলতে হ’ল ড° ভবেন্দ্রনাথ শইকীয়া। ১৯৮৩ চনত জন্ম লাভ কৰা শিশু আলােচনী সঁফুৰাৰ সাফল্যৰ মূলতাে এইজনা পুৰােধা জড়িত। নির্ভুল আখৰ— জোটনিৰ বাবেও দুয়ােখন আলােচনী জনপ্রিয়।\nড° ভবেন্দ্রনাথ শইকীয়াৰ আত্মজীৱনী ‘জীৱন বৃত্ত’ত সন্নিবিষ্ট হৈছে তেওঁৰ জীৱনৰ দীঘ আৰু বাণি। কর্মই ধর্ম’ এই বাণীক সাৰােগত কৰি দুৰাৰােগ্য ব্যাধিকো হেলাৰঙে উপেক্ষা কৰি তেওঁ কেৱল সাহিত্য-সংস্কৃতিৰ নীৰৱ সাধনা কৰি গ’ল। নিপীড়িত, উপেক্ষিত, সর্বহাৰাৰ বাবে আৰােহণৰ নির্মাণ কাৰ্য্যত ৰত হৈ দেখুৱালে অন্য এক উদাৰতাৰ দৃষ্টান্ত।\nগুৱাহাটীৰ বেলতলা স্থিত ‘আৰােহণ’এতিয়াও তেখতক সোঁৱৰাই দিয়ে। “আৰােহণত এটি শিশু তেখেতৰ স্মৃতি যুগমীয়া কৰি ৰাখিবৰ বাবে গুৱাহাটীৰ বেলতলাত ‘আৰােহণ’নামৰ এটি শিশু ন্যাস প্রতিষ্ঠা কৰা হৈছে। যত শিশুৰ বাবে সকলােধৰণৰ উপযােগিতা উপলদ্ধ কৰা হৈছে।\nসুযােগ্য পুৰুষে লাভ কৰা সন্মানৰ সীমা সংখ্যা নাই। এই জনা বিঘ্যৎপুৰুষেও বিভিন্ন সময়ত বিভিন্ন সন্মানেৰে বিভূষিত হৈ আহিছিল। সংগীত নাটক একাডেমি’, সাহিত্য অকাডেমীৰ কাৰ্যকৰী আৰু সাধাৰণ পৰিষদ, গুৱাহাটী বিশ্ববিদ্যালয়ৰ একাডেমিক কাউন্সিল, পুনেৰ চলচ্চিত্ৰ আৰু টেলিভিছ ইনষ্টিটিউট সমাজ আদি বিভিন্ন অনুষ্ঠান প্রতিষ্ঠানৰ সন্মানীয় সদস্য, জ্যোতি চিত্ৰবনৰ সভাপতি, অসম ৰাজ্যিক চলচ্চিত্র নিগম লিমিটেডৰ অধ্যক্ষ আৰু মৃত্যুৰ আগমুহূৰ্তলৈকে শ্ৰীমন্তশংকৰদেৱ কলাক্ষেত্ৰৰ উপসভাপতি ৰূপে কার্য নির্বাহ কৰি ভাৰত তথা অসমৰ কলা-সাহিত্য-সংস্কৃতিৰ মঞ্চ জীপাল কৰি তুলিছিল।\n১৯৮১ চনত ড° ভবেন্দ্ৰনাথ শইকীয়াক বংগীয় সাহিত্য পৰিষদে কলকাতাৰ সাহিত্যিক হৰনাথ ঘােষ বঁটা’, ১৯৯০ চনত মেগৰ শৈক্ষিক ন্যাসে ‘অসম উপত্যকা বঁটা’, ১৯৯৮ চনত অসম চৰকাৰে অসমৰ সর্বোচ্চ সম্মান শ্ৰীমন্ত শংকৰদেৱ বঁটা’আগবঢ়ায়। ২০০১ চনত এইজনা প্রজ্ঞাৰ সাধকক পদ্মশ্রী সন্মানেৰে বিভূষিত কৰা হয়। ডিব্ৰুগড় বিশ্ববিদ্যালয়ে চলচ্চিত্র আৰু সাহিত্য ক্ষেত্রলৈ আগবঢ়োৱা হীৰামূলীয়া অৱদানৰবাবে ২০০১ চনৰ ১৮ অক্টোবৰৰ দিনা অনুষ্ঠিত অষ্টম সমাৱৰ্তনত ডি. লিট উপাধিৰে সন্মানিত কৰে।\nড° ভবেন্দ্রনাথ শইকীয়া কেৱল ব্যক্তি নহয়, এক বিশাল অনুষ্ঠান।বটবৃক্ষৰ দৰে অসমীয়া সাহিত্য সংস্কৃতিক ঘাঁ দি থকা ব্যক্তিগৰাকীৰ ব্যক্তিত্বৰে মই শৈশৱৰেপৰা প্ৰভাৱান্বিত হৈ আহিছে।কুৰি শতিকাৰ এজন শ্রেষ্ঠ অসমীয়া ড° ভবেন্দ্ৰনাথ শইকীয়াক মােৰ প্রিয় সাহিত্যিক ৰূপে ক’বলৈ পাই সঁচাকৈয়ে মইনিজকে ধন্য মানিছে। এজনজীৱন শিল্পী, প্রতিভাশালী অথচ নিৰহংকাৰী, সততা আৰুকর্মনিষ্ঠাৰ প্ৰতিভূৰূপেড° শইকীয়াই অসমীয়া সাহিত্য সংস্কৃতি জগতত নিজাকৈ এটি স্বর্ণিল বাট কাটিবলৈ সক্ষম হ’ল।এনে এক মহাজীৱনৰ মহাপ্রয়াণ হ’লেও তেওঁক উত্তৰ পুৰুষেসদায় মনতৰাখিব।


শিশুৰ টিকাকৰণ — Vikaspedia\nটিকাকৰণ প্ৰক্ৰিয়াৰ দ্বাৰা এজন মানুহৰ প্ৰতিৰোধ ব্যৱস্থাক বাহিৰৰ সংক্ৰামক ৰোগ প্ৰতিৰোধ কৰাৰ বাবে শক্তিশালী কৰি তোলা হয়। মানুহৰ শৰীৰ যেতিয়া কিছুমান বাহ্যিক পদাৰ্থৰ সংস্পৰ্শলৈ আহে, তেতিয়া শৰীৰৰ প্ৰাকৃতিক প্ৰতিষেধক ব্যৱস্থাই তাৰ লগত যুঁজিবলৈ কিছুমান প্ৰতিক্ৰিয়াৰ সৃষ্টি কৰে আৰু ভৱিষ্যতে পুনৰ একে ধৰণৰ বাহ্যিক পদাৰ্থৰ সংস্পৰ্শলৈ আহিলে যাতে সোনকালেই তাক ধ্বংস কৰিব পাৰে তাৰ বাবে ইয়াৰ স্মৃতি প্ৰতিষেধক ব্যৱস্থাত বহুদিনলৈ জীৱিত ৰাখে। শৰীৰৰ এই কাম আয়ত্তজনিক প্ৰতিষেধক ব্যৱস্থাই সক্ষম কৰি তোলে। সেইবাবে মানুহক বা যিকোনো জীৱক কোনো বাহ্যিক জীৱ বা পদাৰ্থৰ লগত সীমিত সম্পৰ্কলৈ আনি শৰীৰৰ প্ৰতিষেধক ব্যৱস্থা শক্তিশালী কৰি তোলা প্ৰক্ৰিয়াক সক্ৰিয় টিকাকৰণ বুলি জনা যায়।\nটিকাকৰণক আধুনিক স্বাস্থ্যবিজ্ঞানৰ কুৰি শতিকাৰ প্ৰথম দহটা অৱদানৰ ভিতৰত অন্যতম স্থান দিয়া হয়। এই প্ৰক্ৰিয়াৰ দ্বাৰা সমগ্ৰ বিশ্বত প্ৰতি বছৰে কমেও ৩০ৰ পৰা ৪০ লাখ লোক মৃত্যুৰ পৰা ৰক্ষা পৰে। সফল ছিটাকৰণৰ দ্বাৰা পাঁচ বছৰৰ অনুৰ্দ্ধ শিশুৰ মৃত্যৰ হাৰ এক-তৃতীয়াংশ কমাব পাৰি। সঠিক টিকাকৰণৰ দ্বাৰা সমগ্ৰ বিশ্বত প্ৰতি বিশ ছেকেণ্ডত শিশুৰ মৃত্যুৰ সংখ্যা এটাকৈ কমাব পাৰি। টিকাকৰণ বা ছিটাকৰণ প্ৰক্ৰিয়াৰ সফলতাৰ বাবেই সমগ্ৰ বিশ্বৰ পৰা বৰ আই ৰোগে ১৯৭৮ চনতেই বিদায় মাগে আৰু পলিঅ’ ৰোগো পাকিস্তান, আফগানিস্তান আৰু নাইজেৰিয়া বাদ দি সমগ্ৰ বিশ্বৰ বাকী কোনো দেশত নহয়, পলিঅ’ ৰোগৰ সফল টিকাকৰণৰ বাবেই ১৯৭৯ চনত আমেৰিকা দেশৰপৰা, ১৯৮৫ চন মানৰ পৰাই বেছিভাগ উন্নত দেশৰ পৰা বিদায় মাগে। ২০১১ চনৰ পৰাই কোনো পলিঅ’ ৰোগ নোহোৱা বাবে ২০১৪ চনত বিশ্ব স্বাস্থ্য সংস্থাই ভাৰতকো পলিঅ’মুক্ত দেশ আখ্যা দিছে।\nটিকাকৰণ হৈছে- চমুকৈ ক’বলৈ হ’লে মানুহক কোনো সংক্ৰামক ৰোগৰপৰা ৰক্ষা কৰাৰ এক বিশেষ ব্যৱস্থা। টিকা হ’ল এই প্ৰক্ৰিয়াত ব্যৱহাৰ কৰা দ্ৰব্য। টিকাই আমাৰ শৰীৰৰ প্ৰতিৰোধ ব্যৱস্থাক কোনো এক সংক্ৰামক ৰোগৰ বিৰুদ্ধে শক্তিশালী কৰি তোলে। ইমিউনিটি হ’ল টিকাকৰণ বা প্ৰাকৃতিকভাৱে হোৱা সংক্ৰামক ৰোগৰ পৰা সেই ৰোগৰ বিৰুদ্ধে এজন মানুহৰ প্ৰতিষেধক ক্ষমতা।\nছিটা বা টিকা কি ? ইয়াত কি থাকে ?\nটিকাত সাধাৰণতে দুই ধৰণৰ সক্ৰিয় পদাৰ্থ থাকে- ‘এণ্টিজেন’ আৰু ‘এডজুভেণ্ট’। এণ্টিজেন আমি প্ৰতিৰোধ কৰিব খোজা বিশেষ সংক্ৰামক ৰোগৰ বীজাণুৰ সক্ৰিয় বা নিষ্ক্ৰিয় ৰূপ আৰু ই কম পৰিমাণে থাকে। ইয়ে আমাৰ প্ৰতিৰোধ ব্যৱস্থাক উত্তেজিত কৰি তোলে। উত্তেজিত প্ৰতিৰোধ ব্যৱস্থাই সেই বীজাণুৰ বিৰুদ্ধে প্ৰতিকণাৰ সৃষ্টি কৰি মানুহক সেই ৰোগৰপৰা ৰক্ষা কৰে। এডজুভেণ্ট-এআমাৰ শৰীৰৰ প্ৰতিৰোধ ব্যৱস্থাক উত্তেজিত কৰি তোলাত সহায় কৰে।\nছিটা বা টিকা দুই ধৰণৰ থাকে। এক হ’ল জীৱিত আৰু আন এক হ’ল মৃত। মৃত টিকা বা ছিটাত এক বিশেষ কীটাণুৰ এক বিশেষ অংশ বা গোটেই অংশ মৃত ৰূপত থাকে। সেই বিশেষ কীটাণুক পৰীক্ষাগাৰত জন্ম হ’বলৈ দি তাক তাপ বা ৰাসায়নিক দ্ৰব্যৰে মাৰি ইয়াক অসংক্ৰমিত কৰা হয়। এনেধৰণৰ মৃত টিকা আনুবংশিক যন্ত্ৰ কৌশলৰ দ্বাৰাও গৱেষণাগাৰত তৈয়াৰ কৰিব পাৰি। এনে ধৰণৰ কিছু টিকা কিছু কিছু জীৱাণুৰে সৃষ্টি কৰা বিহৰ পৰাও তৈয়াৰ কৰা হয়। এই বিহক ৰাসায়নিক দ্ৰব্যৰে শৰীৰৰ বাবে অপকাৰ নোহোৱা পদাৰ্থলৈ ৰূপান্তৰ কৰি লোৱা হয়(যেনে-টিটেনাছ টক্সাইড)। যিকোনো ধৰণে প্ৰস্তুত কৰা মৃত টিকা বা ছিটা শৰীৰত স্থাপন কৰাৰ পিছত সেই বিশেষ সংক্ৰামক ৰোগ হ’লে শৰীৰে যেনেদৰে প্ৰতিক্ৰিয়া কৰিব, তেনেদৰেই সেই বিশেষ বীজাণুৰ বিৰুদ্ধে প্ৰতিকণাৰ সৃষ্টি কৰে। সেই ব্যক্তিয়ে এনে ধৰণে টিকাকৰণৰ দ্বাৰা যি প্ৰতিকণাৰ সৃষ্টি কৰে, সেই প্ৰতিকণাই তেওঁক জীৱনৰ পিছৰ সময়খিনিত সেই বিশেষ বীজাণুৰপৰা ৰক্ষা কৰে। জীৱিত টিকা বা ছিটাত এক বিশেষ জীৱাণু জীৱিত অৱস্থাতেই ৰখা হয়। কিন্তু এই জীৱাণুক পৰীক্ষাগাৰত এনেদৰে দুৰ্বলভাৱে জন্ম দিয়া হয় বাবে ই শৰীৰত সংক্ৰমণ কৰিব পাৰে, কিন্তু ৰোগৰ সৃষ্টি কৰিব নোৱাৰে। যেনে- ‘অৰেল পলিঅ’ টিকা’, এম এম আৰ টিকা বা ‘চিকেন পক্স টিকা’ ইত্যাদি। কেতিয়াবা আকৌ এনেধৰণৰ টিকা কোনো এক বিশেষ বীজাণুৰ সৈতে যথেষ্ট মিল থকা কিন্তু শৰীৰত ৰোগ কৰিব নোৱাৰা বেলেগ জীৱিত বীজাণুৰপৰা সৃষ্টি কৰা হয়, যেনে- টিবি ৰোগ প্ৰতিৰোধৰ বাবে দিয়া বি চি জি টিকা।\nটিকাকৰণ দুই ধৰণৰ হ’ব পাৰে। এক হ’ল সক্ৰিয় টিকাকৰণ আৰু আন হ’ল নিষ্ক্ৰিয় টিকাকৰণ। মানুহৰ প্ৰতিষেধক ক্ষমতাৰ বাবে প্ৰয়োজনীয় প্ৰতিকণা শৰীৰৰ বাহিৰত সৃষ্টি কৰি তাক শৰীৰৰ ভিতৰত কৃত্ৰিমভাৱে স্থাপন হ’লে এই প্ৰক্ৰিয়াক নিষ্ক্ৰিয় টিকাকৰণ বুলি কোৱা হয়। এইধৰণৰ টিকাকৰণে শৰীৰক টিকাকৰণৰ লগে লগে সেই বিশেষ বীজাণুৰপৰা ৰক্ষা কৰিবলৈ আৰম্ভ কৰে। কিন্তু ই দীৰ্ঘম্যাদী নহয়। ইয়াৰ কাৰণ হৈছে এই প্ৰতিকণা শৰীৰৰ বাহিৰতে উত্পাদন হয় আৰু ইয়াক প্ৰতিকণা হিচাপতে শৰীৰত স্থাপন কৰা হয়। গতিকে শৰীৰে প্ৰতিকণা সৃষ্টি কৰিবলৈ সাধাৰণতে লোৱা সময়(চাৰি সপ্তাহমান) ল’বৰ প্ৰয়োজন নহয়। কিন্তু এই প্ৰতিকণাবোৰ প্ৰাকৃতিকভাৱে ধ্বংস হৈ যোৱাৰ বাবে শৰীৰত বেছিদিন নাথাকে। শিশুৱে মাতৃৰ পৰা পোৱা প্ৰতিষেধক ক্ষমতাও এনে টিকাকৰণৰ উদাহৰণ। মাতৃৰ শৰীৰৰ পৰা শিশুৰ শৰীৰলৈ যি প্ৰতিকণা গৰ্ভত থকা অৱস্থাত যায়, সেই প্ৰতিকণাই শিশুক বহু ৰোগৰ পৰা ছয় মাহ মানৰপৰা এক বছৰ বয়সলৈকে ৰক্ষা কৰে।\nকৃত্ৰিম নিষ্ক্ৰিয় টিকাকৰণত সাধাৰণতে প্ৰতিষেধক দ্ৰব্য শৰীৰৰত বেজী দি স্থাপন কৰা হয়। এনেধৰণৰ টিকাকৰণ সাধাৰণতে জৰুৰীকালীন অৱস্থাত প্ৰয়োগ কৰা হয়। এজন মানুহক যদি বেয়াধৰণে কুকুৰে কামোৰে, টিকা বা ছিটাৰ দ্বাৰা শৰীৰৰত প্ৰতিকণা সৃষ্টি হোৱাৰ আগেয়েই তেওঁ ‘ৰেবিছ’ ৰোগত ভুগিব পাৰে। গতিকে এনে ক্ষেত্ৰত ‘এন্টি ৰেবিছ ইমিউন’গ্লবিন’ৰ দ্বাৰা(নিষ্ক্ৰিয় টিকাকৰণ) শৰীৰক ৰেবিছ ৰোগৰ পৰা অনতিবিলম্বে ৰক্ষা কৰাৰ উপৰি দীৰ্ঘ সময়ৰ বাবে এই ৰোগৰ পৰা ৰক্ষা কৰিবলৈ ৰেবিছৰ টিকা বা ছিটাও দিয়া হয়। ‘টিটেনাছ’ ৰোগীকো সোনকালে ৰক্ষা কৰিবলৈ নিষ্ক্ৰিয় টিকাকৰণ কৰা হয়।\nএজন মানুহে যেতিয়া কোনো জীৱাণুৰ সংস্পৰ্শলৈ আহে, তেতিয়া শৰীৰৰ প্ৰতিৰোধ বিভাগে তাক ধ্বংস কৰিবলৈ কিছুমান প্ৰতিকণাৰ সৃষ্টি কৰে। সেই একেজন মানুহ পুনৰ একেধৰণৰ বীজাণুৰ সম্পৰ্কলৈ আহিলে শৰীৰৰ প্ৰতিৰোধ বিভাগে সহজে সেই বীজাণুক ধ্বংস কৰিব পাৰে। সেয়াই হ’ল সক্ৰিয় টিকাকৰণ সূত্ৰ। প্ৰাকৃতিকভাৱে হোৱা ৰোগৰপৰা আমি সক্ৰিয় টিকাকৰণ হ’বলৈ দিলে সাধৰণতে বীজাণুৱে শৰীৰত বহু গুৰুতৰ ৰোগৰ সৃষ্টি কৰিব পাৰে। মানুহজনৰ সেই ৰোগৰ ফলত মৃত্যুও হ’ব পাৰে বা জীয়াই থাকিলেও সেই ৰোগে তেওঁক পংগু কৰিব পাৰে। আমি কৃত্ৰিমভাৱে কৰা সক্ৰিয় টিকাকৰণত সেই বীজাণুৰ মৃতপ্ৰায় ৰূপ বা দুৰ্বল জীৱিত ৰূপক মানুহৰ শৰীৰত এনেদৰে সংস্থাপন কৰো, যাতে সেই বীজাণুৱে ৰোগৰ সৃষ্টি কৰিব নোৱাৰে। কিন্তু তাৰ ফলস্বৰূপে শৰীৰে সেই বীজাণুৰ বিৰুদ্ধে প্ৰতিকণাৰ সৃষ্টি কৰিব পাৰে। সেই প্ৰতিকণাই মানুহজনক ভৱিষ্যতে সেই ৰোগৰপৰা ৰক্ষা কৰিব।\nলেখকঃ ডাঃ দেৱজিৎ শৰ্মা


বিজেন্দৰ সিং - অসমীয়া ৱিকিপিডিয়া\nবিজেন্দৰ সিং বেনিৱাল (ইংৰাজী: Vijender Singh Beniwal; জন্ম: ২৯ অক্টোবৰ ১৯৮৫) এজন ভাৰতীয় পেছাদাৰী বক্সাৰ আৰু ৰাজনীতিবিদ। এজন অপেছাদাৰী হিচাপে, তেওঁ ২০০৮ বেইজিং অলিম্পিকত ব্ৰঞ্জৰ পদক লাভ কৰিছিল। তেওঁ অলিম্পিক পদক জয় কৰা প্ৰথম ভাৰতীয় বক্সাৰ আছিল। তেওঁ ২০০৯ চনৰ বিশ্ব চেম্পিয়নশ্বিপ আৰু ২০১০ চনৰ কমনৱেলথ গেমছত ব্ৰঞ্জৰ পদক অৰ্জন কৰাৰ লগতে ২০০৬ আৰু ২০১৪ কমনৱেলথ গেমছত ৰূপৰ পদক লাভ কৰিছিল। আটাইবোৰ পফক আছিল মিডলৱেইট বিভাগত।\n২০১৫ চনৰ জুনত আই.অ'.এছ. ক্ৰীড়া আৰু মনোৰঞ্জনৰ জৰিয়তে কুইন্সবেৰী প্ৰম'চনৰ সৈতে এক বহু-বছৰীয়া চুক্তি স্বাক্ষৰ কৰি বিজেন্দৰ সিঙ পেছাদাৰী বক্সাৰ হৈ পৰে। ইয়াৰ ফলত তেওঁ ২০১৬ চনৰ অলিম্পিকত অংশগ্ৰহণৰ যোগ্যতা হেৰুৱাই যিটো তেওঁৰ চতুৰ্থটো অলিম্পিক হ'লহেঁতেন।\n↑ "Vijender Singh - BoxRec". boxrec.com. https://boxrec.com/media/index.php/Vijender_Singh। আহৰণ কৰা হৈছে: 2019-11-21.\n↑ "Olympic bronze-medallist boxer Vijender Singh turns professional, will miss Rio Olympics". The Times of India. http://timesofindia.indiatimes.com/sports/boxing/Olympic-bronze-medallist-boxer-Vijender-Singh-turns-professional-will-miss-Rio-Olympics/articleshow/47866540.cms?.\n"https://as.wikipedia.org/w/index.php?title=বিজেন্দৰ_সিং&oldid=293000"ৰ পৰা অনা হৈছে


xukhdukh.com July 11, 2014 goodnews,\n১. গুৱাহাটীস্থ ডাঃ বি বৰুৱা কৰ্কট প্ৰতিষ্ঠানত উন্নত প্ৰযুক্তিৰ নতুন চিকিৎসা যন্ত্ৰ সংস্থাপিত হোৱাৰ সুখবৰ। ভাবা আণৱিক গৱেষণা কেন্দ্ৰই প্ৰস্তুত কৰি উলিওৱা "ভাভাট্ৰ'ন-২ টেলিক'বাল্ট ফেচিলিটী" নামৰ দেশৰ অন্যতম উন্নত প্ৰযুক্তিৰ যন্ত্ৰটো কালি প্ৰতিষ্ঠানটোত উদ্বোধন কৰিলে ভাৰ চৰকাৰৰ আণৱিক শক্তি বিভাগৰ অধ্যক্ষ ডঃ ৰতন কুমাৰ সিনসাই। উল্লেখযোগ্য যে এই বিভাগটোৱে এই কৰ্কট প্ৰতিষ্ঠানৰ ৫০শতাংশ ব্যয় বহন কৰি আহিছে। সিনহাদেৱে "ষষ্ঠতম ডাঃ কে চি বৰুৱা প্ৰতিষ্ঠা দিৱস বক্তৃানুষ্ঠানতো ভাষণ প্ৰদান কৰে। এতিয়া প্ৰতিষ্ঠানটোত দৈনিক ৪০০ৰোগীক চিকিৎসা প্ৰদান কৰিব পৰা যাব বুলিও কৰ্তৃপক্ষই প্ৰকাশ কৰিছে।\n২. নতুন সুৰ প্ৰকাশন পৰিষদে প্ৰতিবছৰে সাহিত্য-সংস্কৃতি-সংবাদ জগতলৈ অগ্ৰণী বৰঙণি আগবঢ়োৱা ব্যক্তিবিশেষক "সাহিত্যজ্যোতি" আৰু "কথা বৈভৱ" বঁটা প্ৰদান কৰি আহিছে। নৱম বাৰৰ বাবে প্ৰদান কৰিবলৈ ওলোৱা "সাহিত্যজ্যোতি" বঁটাৰ বাবে বিশিষ্ট কবি, লেখক, মাজুলী মহাবিদ্যালয়ৰ অৰ্থনীতিৰ অধ্যাপক ডঃ দেৱজিৎ শইকীয়াৰ নাম ঘোষণা কৰিছে। লগতে জনসাধাৰণ কাকতৰ দেওবৰীয়া পৰিপূৰিকা "ইত্যাদি"ৰ সম্পাদক তথা শক্তিশালী লেখক মৃদুল কুমাৰ সন্দিকৈ আৰু ধেমাজিৰ পৰা প্ৰকাশিত "কাব্য পত্ৰিকা" নামৰ কবিতা আলোচনীৰ সম্পাদক বিপুল শৰ্মালৈ "কথা বৈভৱ বঁটা" প্ৰদান কৰিব বুলিও প্ৰকাশ কৰিছে। ১৩জুলাইত নৰ্থ লখিমপুৰ প্ৰেছ ক্লাৱত এই উদ্দেশ্যি আয়োজিত অনুষ্ঠানতে "মংগলবোধ জাগৰণ কেন্দ্ৰ"ৰ তৰফৰ পৰা তিনিচুকীয়াৰ বিশিষ্ট কবি অজিত দত্তক "কাব্য সুধা" উপাধি প্ৰদান কৰা হব বুলিও সুখবৰ প্ৰকাশ পাইছে।\n৩. অসমীয়া ছবিজগতলৈ ""যৌৱনে আমনি কৰে" নামৰ ছবিৰে সুদিন আনিবলৈ সক্ষম হোৱা সফল ছবি নিৰ্মাতা অশোক কুমাৰ বিষয়াই এইবাৰ হাতত লৈছে নতুন ছবি "খেল-দ্য গেম"ৰ কাম। যোৱা ১৯জুনত শুভ মহুৰত সম্পন্ন হোৱা ছবিখনৰ চিত্ৰনাট্য ৰাজদ্বীপৰ। অংকুৰ কুমাৰ বিয়া, বৰষাৰাণী বিযয়াই অভিনয়ৰ লগতে সহকাৰী পৰিচালক ৰূপেও ছবিখনৰ নিৰ্মাণত ভূমিকা গ্ৰহণ কৰিব। ছবিখনৰ কাৰিকৰী নিৰ্দেশক দেবাংকৰ বৰগোহাঞি আৰু কেমেৰাৰ দ্বায়িত্ব হাইদৰাবাদৰ শ্বেইখ হজৰত টায়াৰ ওপৰত অৰ্পণ কৰাৰ লগতে ৫ডি মাৰ্ক-৩ কেমেৰাৰে দৃশ্যগ্ৰহণ কৰাৰো ব্যৱস্থা কৰা বুলি জানিব পৰা গৈছে।\n৪. তেজপুৰৰ সু-সন্তান তথা স্বাধীনতা সেনানী কৰ্মবীৰ চন্দ্ৰনাথ শৰ্মাৰ নামত সাংস্কৃতিক অনুষ্ঠান "নন্দন কানন সংগীত বিদ্যালয়ে" এইবৰ্ষৰ পৰা প্ৰবৰ্তন কৰিছে বছেৰেকীয়া বঁটাৰ। শিক্ষা, সাহিত্য আৰু সমাজ সেৱাৰ বাবে এই বঁটা প্ৰদান কৰা হব। বঁটাত এটা স্মাৰক, গামোচা, চেলেং, জাপি, মানপত্ৰৰ লগতে নগদ দহ হাজাৰ টকাও থাকিব বুলি উদ্যোক্তা সকলে সদৰী কৰিছে।\n৫. অসমত স্থাপন হব ৰাষ্ট্ৰীয় জৈৱিক কৃষি গৱেষণা প্ৰতিষ্ঠান। উত্তৰ-পূৱৰ কৃষ্টি সংস্কৃতিক উজ্বলাই তোলাৰ বাবে চৰকাৰে খুলিব নতুন টিভি চেনেল "অৰুণ প্ৰভাত"। সীমান্তত কাঁইটীয়া তাঁৰৰ বেৰা নিৰ্মাণৰ বাবে ৫০০কোটিৰ ব্যৱস্থাকে ধৰি ভাল খবৰেৰে কালি সংসদত উত্থাপিত হ'ল মোদী চৰকাৰৰ প্ৰথমখন বাজেট। উত্তৰ-পূৱৰ ঘাইপথৰ উন্নতিৰ বাবে ৩০০০কোটি, ৰেলৱেৰ বিকাশৰ বাবে ১০০০কোটি, মণিপুৰত ক্ৰীড়া বিশ্ববিদ্যালয় স্থাপনৰ বাবে ১০০কোটি টকাৰ অনুমোদন। বাজেটক লৈ শ্বেয়াৰ বজাৰত পৰিলক্ষিত হ'ল মিশ্ৰিত প্ৰতিক্ৰিয়া।\n৬. ব্যক্তিগত কৰ ৰেহাইৰ ক্ষেত্ৰত জ্যোষ্ঠ নাগৰিকৰ বাবে আয়ৰ সীমা ৩লাখ আৰু আন নাগৰিকৰ বাবে এই সীমা ২,৫লাখলৈ বৃদ্ধি। পাব্লিক প্ৰভিডেণ্ড ফাণ্ডত ১.৫লাখ টকালৈকে জমা কৰাৰ সুবিধা, বিধি৮০(চি)ৰ অধীনত কৰ ৰেহাইৰ বাবে ডেৰ লাখ টকালৈকে সুবিধা বৃদ্ধি কৰাত মধ্যবিত্তীয় কৰদাতা ৰাইজক নতুন বাজেটে সকাহ দিবলৈ চেষ্টা কৰাৰো সুখৰ খবৰ। গৃহ ঋণৰ সুতৰ দুই লাখ টকালৈকে আয়কৰ ৰেহাই পোৱাৰ ব্যৱস্থাৰ কথাও নতুন বাজেটত ঘোষণা।\n৭. অকালতে হেৰাই যোৱা শিল্পী দীপা গোস্বামীৰ স্মৃতি ৰক্ষাৰ্থে সামাজিক-সাংস্কৃতিক অনুষ্ঠান "গতি, অসম"ৰ উদ্যোগত এইবৰ্ষৰ পৰা প্ৰবৰ্তন কৰা হৈছে "দীপা গোস্বামী শিল্পী বঁটা"। বিশেষকৈ গ্ৰামাঞ্চলত অভিনয় আৰু সংগীতৰ সাধনা কৰা শিল্পীসকলক এই বঁটা প্ৰদান কৰিব বুলি আয়োজক সংস্থাটোৱে ঘোষণা কৰিছে। অহা ছেপ্তেম্বৰত বঁটা প্ৰদানৰ বাবে বিভিন্ন শিল্পীসকলৰ পৰা ৩০জুলাইৰ ভিতৰত আবেদন আহ্বান কৰা হৈছে। সবিশেষ জানিবৰ বাবে ৯৮৫৪০৭০৬১৭ নম্বৰত যোগাযোগ কৰিব পাৰিব।\n৮. অসমৰ ৪৬১খন হাইস্কুল আৰু উচ্চতৰ মাধ্যমিক বিদ্যালয়ৰ ৪৮৬৫টা পদৰ প্ৰাদেশিকীকৰণৰ বাবে মুখ্যমন্ত্ৰী তৰুণ গগৈয়ে অনুমোদন জনোৱাৰ সুখবৰ। আসাম ভেনছাৰ এডুকেশ্যনেল ইনষ্টিটিউশ্যনছ(প্ৰভিনচিয়েলাইজেশ্যন অৱ ছাৰ্ভিচেজ) এক্ট ২০০১ৰ অধীনত ২০১১-১৩ দুটা বৰ্ষত মুঠ ৪১,৪৫৫টা পদৰ প্ৰাদেশিকীকৰণ কৰা হৈছিল বুলি তথ্য প্ৰকাশ পাইছে।\n৯. গুৱাহাটী সাহিত্য কাননৰ উদ্যোগত আৰু সদৌ অসম কেন্দ্ৰীয়-অৰ্ধ কেন্দ্ৰীয় কৰ্মচাৰী পৰিষদৰ সহযোগত সমাজহিতৈষী খনীন্দ্ৰ দাসৰ জন্মদিন ১৪জুলাইক "সততাৰ দিন" ৰূপে পালন কৰাৰ বাবে চলিছে আয়োজন। গুৱাহাটীৰ উজান বজাৰস্থিত শ্বহীদ ন্যাস ভৱনত সততাৰ স্বৰূপ আৰু প্ৰয়োগ সন্দৰ্ভত বক্তব্য আগবঢ়াব বিশিষ্ট সাংবাদিক সমুদ্ৰগুপ্ত কাশ্যপ আৰু প্ৰকাশ মহন্তই।\n১০. মুখ্যমন্ত্ৰী আৰু অসম আৰক্ষীৰ বৈঠকত গুৰুত্বপূৰ্ণ সিদ্ধান্ত লোৱাৰ সুখবৰ। পাৰপত্ৰ, চাকৰি আদিৰ ক্ষেত্ৰত ক্ষেত্ৰ ভিত্তিক পৰিদৰ্শন তথা পুলিচ পৰীক্ষণ প্ৰক্ৰিয়া এমাহৰ ভিতৰতে সম্পূৰ্ণ কৰাৰ বাবে লব পদক্ষেপ। অহা পোন্ধৰ আগষ্টৰ ভিতৰত এই সন্দৰ্ভত এক নিৰ্দিষ্ট কৰ্মসূচী সকলো জিলা আৰক্ষী অধীক্ষকলৈ প্ৰেৰণ কৰা হব বুলিও প্ৰকাশ পাইছে সুখবৰ।


চৰকাৰী কৰ্মচাৰীৰ বাবে ভাল খবৰ, চলিত মাহৰ পৰা বাঢ়িব দৰমহা! central-government-employees-likely-to-get-salary-hike-this-month– News18 Assam\nচৰকাৰী কৰ্মচাৰীৰ বাবে ভাল খবৰ, চলিত মাহৰ পৰা বাঢ়িব দৰমহা!\nUpdated:December 3, 2020, 10:28 PM IST\nদীপাৱলীৰ পিছত দ্বিতীয় বাৰৰ বাবে কেন্দ্ৰীয় চৰকাৰৰ কৰ্মচাৰীৰ বাবে আহিছে ভাল খবৰ।\nLast Updated: December 3, 2020, 10:28 PM IST\nদীপাৱলীৰ পিছত দ্বিতীয়বাৰৰ বাবে কেন্দ্ৰীয় চৰকাৰৰ কৰ্মচাৰীৰ বাবে আহিছে ভাল খবৰ। মিডিয়া ৰিপৰ্ট অনুসৰি, চলিত মাহৰ শেষৰ ফালে দৰমহা বাঢ়িব পাৰে কেন্দ্ৰীয় চৰকাৰৰ কৰ্মচাৰীৰ। জানিব পৰা মতে, সপ্তম দৰমহা আয়োগৰ পৰামৰ্শ অনুসৰি বঢ়োৱা হ’ব দৰমহা।\nপ্ৰায় ৫০ লাখ কেন্দ্ৰীয় চৰকাৰৰ কৰ্মচাৰীয়ে চলিত মাহৰ শেষৰ ফালে এই ভাল খবৰটো লাভ কৰাৰ সম্ভাৱনা আছে। অহা কেন্দ্ৰীয় কেবিনেট বৈঠকত এই সিদ্ধান্ত ল’ব পাৰে কেন্দ্ৰীয় চৰকাৰে। সেইদৰে ভাৰতীয় ৰে’লৰ নন-গেজেটেড মেডিকেল ষ্টাফৰ দৰমহাও ২১,০০০ টকা লৈকে বৃদ্ধি কৰা হ’ব।\nউল্লেখযোগ্য যে, দীৰ্ঘদিন ধৰি কেন্দ্ৰীয় চৰকাৰৰ কৰ্মাচৰীয়ে দৰমহা বৃদ্ধিৰ বাবে কেন্দ্ৰীয় চৰকাৰক অনুৰোধ জনাই আহিছে। সেইদৰে কৰ্মচাৰীৰ নূন্যতম দৰমহা ২৬,০০০ টকালৈকে বৃদ্ধি কৰিবলৈও দাবী জনাই আহিছে। বৰ্তমান সময়ত নূন্যতম দৰমহা ১৮,০০০ টকা।\nFirst published: December 3, 2020, 10:28 PM IST


( The Human Eye and The Colourful World ) -Class X - NCERT SOLUTIONS[ মানুহৰ চকু আৰু বাৰেবৰণীয়া পৃথিৱী ] - Gorajan Goodluck Tutor Centre\nHome Class 10 NCERT soluton Science SEBA সাধাৰণ বিজ্ঞান ( The Human Eye and The Colourful World ) -Class X - NCERT SOLUTIONS[ মানুহৰ চকু আৰু বাৰেবৰণীয়া পৃথিৱী ]\n( The Human Eye and The Colourful World ) -Class X - NCERT SOLUTIONS[ মানুহৰ চকু আৰু বাৰেবৰণীয়া পৃথিৱী ]\nAdmin April 20, 2020 Class 10, NCERT soluton, Science, SEBA, সাধাৰণ বিজ্ঞান,\nপ্ৰশ্নাৱলী (পৃষ্ঠা নং 190)\n1. চকুৰ উপযোজন ক্ষমতা কি ?\nউত্তৰঃ বেলেগ বেলেগ দূৰত্বত থকা লক্ষ্যবস্ত অনুযায়ী চকুৰ লেনছে তাৰ ফ’কাছ দৈৰ্ঘ্য পৰিৱৰ্তন কৰি ল’ব পৰা সামৰ্থ্যকে চকুৰ উপযোজন ক্ষমতা বোলা হয় ৷\n2. মায়’পিয়াগ্ৰস্ত চকু থকা মানুহ এজনে 1.2m তকৈ বেছি দূৰৰ বস্ত স্পষ্টকৈ দেখা নাপায় ৷ যথোচিত দৃষ্টি ঘূৰাই আনিবলৈ কেনেধৰণৰ লেনছ ব্যৱহাৰ কৰিব লাগিব ?\nউত্তৰঃ মায়’পিয়াগ্ৰস্ত চকু থকা এজন মানুহ, যিয়ে 1.2 মিটাৰতকৈ বেছি দূৰৰ বস্ত স্পষ্টকৈ দেখা নাপায়, তেওঁ যথোচিত দৃষ্টি পুনৰ ঘূৰাই আনিবলৈ উপযুক্ত ক্ষমতাৰ সংশোধক অৱতল লেনছ ব্যৱহাৰ কৰিব লাগিব ৷\n3. স্বভাৱিক দৃষ্টিৰ মানুহ এজনৰ বাবে দূৰ-বিন্দু আৰু নিকট বিন্দু কি ?\nউত্তৰঃ স্বাভাৱিক দৃষ্টিৰ মানৱ চকুৰ দূৰ বিন্দু হ’ল চকুৱে বস্ত এটা স্পষ্টকৈ দেখিব পৰা চকুৰ পৰা আটাইতকৈ দূৰৰ বিন্দুটো ৷ সুস্হ চকুৰ ক্ষেত্ৰত দূৰ বিন্দু অসীমত অৱস্হিত হয় ৷\nআনহাতে, স্বাভাৱিক দৃষ্টিৰ মানৱ চকুৰ নিকট বিন্দু(স্পষ্ট দৃষ্টিৰ ন্যূন্তম দূৰত্ব)হ’ল চকুৱে বস্ত এটা স্পষ্টকৈ আৰু কৃচ্ছ্ৰসাধন নকৰাকৈ আৰামেৰে দেখা পাব পৰা নিম্নতম দূৰত্ব ৷ সুস্হ চকুৰ ক্ষেত্ৰত নিকট বিন্দু চকুৰ পৰা 2.5ছেঃমিঃ দূৰত্বত অৱস্হিত ৷\n4. ছাত্ৰ এজন শেষৰ বেঞ্চত বহিলে ব’ৰ্ডখন চোৱাত অসুবিধা পায় ৷ ল’ৰাজনে ভোগা বিকাৰটো কি হ’ব পাৰে ? ইয়াৰ সংশোধন কেনেকৈ কৰিব পাৰি ?\nউত্তৰঃ যিহেতু ল’ৰাজনে দূৰৰ পৰা ব’ৰ্ডখন পঢ়িবলৈ সক্ষম নহয়, গতিকে তেওঁ ভোগা বিকাৰটো হ’ল মায়’পিয়া বা নিকট দৃষ্টিগ্ৰস্ততা(ওচৰৰ বস্ত স্পষ্টভাৱে দেখে কিন্ত্ত দূৰত থকা বস্ত স্পষ্টকৈ দেখা নাপায়)৷\nউপযুক্ত ফ’কাছ দৈৰ্ঘ্যৰ অৱতল লেনছ ব্যৱহাৰ কৰি এই বিকাৰটো সংশোধন কৰিব পাৰি ৷\n1. মানুহৰ চকুৱে চকুৰ লেনছৰ ফ’কাছ দৈৰ্ঘ্য সালসলনি কৰি বিভিন্ন দূৰত্বত অৱস্হিত বস্ত ফ’কাছ কৰিব পাৰে ৷ ইয়াৰ কাৰণ হ’ল –\n(a) প্ৰেছবায়’পিয়া (b) উপযোজন ক্ষমতা\n(c) নিকট দৃষ্টিগ্ৰস্ততা (d) দূৰ দৃষ্টিগ্ৰস্ততা\nউত্তৰ : (b) উপযোজন ক্ষমতা\n2. মানুহৰ চকুৱে বস্ত এটাৰ প্ৰতিবিম্ব গঠন কৰাৰ স্হান\n(a) কৰ্ণিয়া (Cornea) (b)চকুৰ পতা(Iris)\n(C) চকুৰ মণি (Pupil) (d) অক্ষিপট(Retina)\nউত্তৰ : (d) অক্ষিপট(Retina)\n3. নিয়মীয়া দৃষ্টিৰ সদ্য প্ৰাপ্তবয়স্কৰ বাবে স্পষ্টকৈ দেখা ন্যূনতম দূৰত্ব –\n(a) 25m (b) 2.5cm\n(c) 25cm (d) 2.5m\nউত্তৰ : (c) 25cm\n4. চকুৰ কি অংঙ্গৰ ক্ৰিয়াৰ বাবে চকুৰ লেনছৰ ফ’কাছ দৈৰ্ঘ্যৰ পৰিৱৰ্তন হয় ?\n(a) চকুৰ মণি (b) অক্ষিপট\n(c) চিলিয়াৰী (d) চকুৰ পতা\nউত্তৰ : (c) চিলিয়াৰী\n5. এজন মানুহৰ দূৰ দৃষ্টিগ্ৰস্ততা সংশোধনৰ বাবে -5.5 ডায়প্টাৰ ক্ষমতাৰ লেনছৰ আৱশ্যক ৷ তেওঁৰ নিকট দৃষ্টিগ্ৰস্ততাৰ সংশোদনৰ বাবে আৱশ্যকীয় লেনছৰ ক্ষমতা -1.5 ডায়প্টাৰ হ’লে (i) দূৰ দৃষ্টিগ্ৰস্ততা (ii) নিকট দৃষ্টিগ্ৰস্ততাৰ সংশোধনৰ বাবে আৱশ্যক হোৱা লেনছৰ ফ’কাছ দৈৰ্ঘ্য কিমান ?\n6. নিকট দৃষ্টিগ্ৰস্ত মানুহ এজনৰ দূৰ বিন্দু চকুৰ সন্মুখত 80cm দূৰত্বত ৷ এই বিকাৰৰ সংশোধনৰ বাবে প্ৰয়োজন হোৱা লেনছৰ প্ৰকৃতি কি আৰু কিমান ?\nউত্তৰঃ মায়’পিয়া হৈছে দৃষ্টিসক্তিৰ এনে বিকাৰ য’ত ব্যক্তি এজনৰ চকুৰ দূৰ বিন্দুটো অসীমতকৈ ওচৰত থাকে ৷ ইয়াত, মায়’পিয়াগ্ৰস্ত ব্যক্তিগৰাকীৰ দূৰ বিৱুৰ চকুৰ সন্মুখত 80ছেঃমিঃ ৷ এই বিকাৰটো সংশোধন কৰিবলৈ হ’লে স্পষ্টভাৱে অসীমত(80ছেঃমিঃ ৰ ওপৰত)লক্ষ্যবস্তৰ উৎপন্ন কৰিবলৈ উপযুক্ত ক্ষমতাৰ লেনছ ব্যৱহাৰ কৰিব লাগিব ৷\n7. দূৰ দৃষ্টিগ্ৰস্ততাৰ সংশোধন দেখুৱাই ৰশ্মিচিত্ৰ অংকন কৰা ৷ দূৰ দৃষ্টিগ্ৰস্ত চকু এটাৰ বাবে নিকট বিন্দু 1m ৷ এই বিকাৰৰ সংশোধনৰ বাবে প্ৰয়োজন হোৱা লেনছৰ ক্ষমতা কিমান ? ধৰি লোৱা স্বাভাৱিক চকুৰ বাবে নিকট বিন্দু 25 cm ৷\nহাইপাৰমেট্ৰ’পিয়া বা দূৰ দৃষ্টিগ্স্ততা হ’ল দৃষ্টি শক্তিৰ এনে বিকাৰ য’ত ওচৰৰ স্তবোৰ স্পষ্টভাৱে দেখা নাপায় ৷ এনে হোৱাৰ কাৰন হ’ল বিকাৰগ্ৰস্ত চকুৰ লেনছে ওচৰৰ বস্ত েটাৰচ পৰা অহা পোহৰৰ ৰশ্মিবোৰক অক্ষিপটৰ পৰিৱৰ্তে অক্ষিপটৰ পাছফালে এটা বিন্দুলৈ অভিসাৰী কৰে যাৰ ফলত নিকটৱৰ্তী লক্ষ্যবস্তৰ প্ৰতিবিম্ব াক্ষিপটৰ পিছফালে গঠিত হয় ৷ উপযুক্ত ক্ষমতাৰ উত্তল লেনছ ব্যৱহাৰ কৰি এই বিকাৰ সংশোধন কৰিব পাৰি যিয়ে চিত্ৰত দেখুৱাৰ দৰে পোহৰৰ ৰশ্মিক অক্ষিপটলৈ অভিসাৰী কৰি নিকটৱৰ্তী লক্ষ্যবস্তৰ প্ৰতিবিম্ব অক্ষিপটত গঠন কৰিব ৷\nইয়াত, দূৰ দৃষ্টিগ্ৰস্ত চকু এটাৰ বাবে নিকট বিৱু হ’ল 1মিঃ ৷ এই িকাৰটো সংশোধন কৰিবলৈ সঠিক ক্ষমতাৰ লেনছ 25ছেঃমিঃ দূৰত্বত থকা(স্বাভাৱিক চকুৰ বাবে নিকট বিন্দু)লক্ষ্যবস্তৰ প্ৰতিবিম্ব 1 মিটাৰ দূৰত্বত(দূৰ দৃষ্টিগ্ৰস্ত চকুৰ নিকট বিন্দু)গঠন কৰিব লাগিব ৷\n8. সাধাৰণ চকুৱে এটা 25cm তকৈ ওচৰত ৰখা বস্ত দেখা নাপায় কিয় ?\nউত্তৰঃ চিলিয়াৰী পেশীয়ে চকুৰ লেনছৰ দৈৰ্ঘ্য আৰু বক্ৰতা পৰিৱৰ্তনত সহায় কৰে ৷ যেতিয়া বস্ত এটা ওচৰৰ দূৰত্বত থাকে চিলিয়াৰী পেশীবোৰৰ সংকোচন ঘটে আৰু চককুৰ লেনছৰ ফ’কাছ দৈৰ্ঘ্য হ্ৰাস হয়, সেয়েহে ওচৰত থকা বস্তটো স্পষ্টভাৱে দেকা যায় ৷ তথাপি উপযোজন ক্ষমতাৰ সীমাবদ্ধতাৰ বাবে চকুৰ লেনছৰ ফ’কাছ দৈৰ্ঘ্যৰ মান এটা ন্যূনতম মানতকৈ কমাব নোৱাৰি ৷ যেতিয়চ এটা বস্ত প্ৰায় 25 ছেঃমিঃ দূৰত্বত থাকে সুস্হ চকুৰ চিলিয়াৰী পেশীৰ ক্ৰিয়া বন্ধ হৈ পৰে ৷ এই নিম্নতম দূৰত্ব অধিক হৈ পৰিলে ইয়াৰ আগলৈ চকুৰ লেনছৰ ফ’কাছ দৈৰ্ঘ্য হ্ৰাস কৰিব নোৱাৰি, সেয়েহে সাধাৰন বা সুস্হ চকুৱে 25 ছেঃমিঃ তকৈ ওচৰত ৰখা বস্ত স্পষ্টভাৱে দেখা নাপায় ৷\n9. চকুৰ পৰা লক্ষ্যবস্তৰ দূৰত্ব বঢ়াই নিলে চকুৰ ভিতৰত প্ৰতিবিম্বৰ দুৰত্বৰ কি হয় ?\nউত্তৰঃ চকুৰ ভিতৰত, প্ৰতিবিম্বৰ দূৰত্ব হ’ল চকুৰ লেনছ আৰু অক্ষিপটৰ মাজত থকা দূৰত্ব ৷ চকুৰ পৰা লক্ষ্যবস্তৰ দূৰত্ব বৃদ্ধ হ’লে প্ৰতিবিম্বৰ অপৰিৱৰ্তনীয় হৈ থাকে কিন্ত্ত চকুৰ লেনছৰ ফ’কাছ দৈৰ্ঘ্য চিলিয়াৰী পেশিৰ দ্বাৰা এনেধৰনে মিলাই লোৱা হয় যাতে লক্ষ্যবস্তটোৰ প্ৰতিবিম্ব সদায় অক্ষিপট গঠন হয় ৷ সেয়েহে যেতিয়া চকুৰ পৰা লহ্যবস্তৰ দূৰত্ব বৃদ্ধি হয় চিলিয়াৰী পেশিবোৰ শিথিল হয় আৰু লেনছখন ক্ষীন হৈ পৰে ৷ এনে অৱস্হাত চকুৰ লেনছৰ ফ’কাছ দৈৰ্ঘ্য বাঢ়ে আৰু ইয়াৰ দ্বাৰা দূৰৰ বস্ত এটা অধিক স্পষ্টকৈ দেখা পোৱা কৰি তোলে ৷\n10. তৰাই তিৰবিৰাই কিয় ?\nউত্তৰঃ যিহেতু তৰাবোৰ অতি দূৰত থাকে এইবোৰক প্ৰায় বিন্দু আকাৰৰ পোহৰৰ উৎসৰ দৰে লাগে৷ বায়ুণ্ডলত বায়ুৰ ভিন ভিন স্তৰৰ প্ৰতিসৰণাংক ভিন ভিন হোৱাৰ বাবে তৰাৰ পৰা অহা পোহৰৰ ৰশ্মিৰ গতিপথৰ কিছু পৰিৱৰ্তন ঘটে ৷ সেয়ে তৰাৰ আপাত অৱস্হান আৰু আমাৰ চকুত প্ৰৱেশ কৰা তৰাৰ পোহৰৰ প্ৰাবল্য উভয়ে সলনি হৈ থাকে, ফলস্বৰুপে কোনো মুহূৰ্তত তৰাটো অতি উজ্বল যেন লাগে ৷ ইয়ে তিৰবিৰনি পৰিঘটনাটোক প্ৰভাৱিত কৰে ৷\n11. গ্ৰহবোৰ তিৰবিৰাই নাথাকে কিয় ?\nউত্তৰঃ গ্ৰহবোৰ পৃথিৱীৰ নিচেই ওচৰত অৱস্হিত আৰু সেইবাবে এইবোৰক আমি বিস্তৃত উৎস হিচাপে দেখো ৷ এইদৰে গ্ৰহ এটাক পোহৰৰ বৃহৎ সংখ্যক বিন্দু উৎসৰ সমষ্টি বুলি গণ্য কৰিব পাৰো ৷ বায়ুমণ্ডলীয় প্ৰতিসৰণাংকৰ বাবে যেতিয়া কিছুমান বিন্দু উৎস অতি উজ্বল দেখা যায়, আন কিছুমান অতি অনুজ্বল হৈ পৰে আৰু সকলো বিন্দু উৎসৰ পৰা আহি আমাৰ চকুত সোমোৱা পোহৰৰ পৰিমাণৰ মুঠ পৰিৱৰ্তনৰ গড় মান শূণ্য হয় যিয়ে তিৰবিৰণিৰ প্ৰভাৱ নস্যাৎ কৰে সেয়েহে গ্ৰহবোৰে তিৰবিৰাই নাথাকে ৷\n12. ৰাতিপুৱা সূৰ্য্যক ৰঙচুৱা দেখি কিয় ?\nউত্তৰঃ সূৰ্যোদয়ৰ সময়ত সূৰ্যটোৱে আমাৰ পৰা অত্যন্ত দূৰত অৱস্হান গ্ৰহণ কৰে ৷ ফলস্বৰুপে সূৰ্যৰ পোহৰে বায়ুমণ্ডলৰ তুলনামূলকভাৱে ডাঠ তৰপবোৰৰ মাজেৰে দীৰ্ঘতম দূৰত্ব অতিক্ৰমম কৰিব লগা হয় আৰু এনে কৰোতে সূৰ্যৰ পোহৰৰ নীলা ৰঙৰ অধিকাংশ আৰু চুটি তৰংগবিলাক বায়ুৰ কণাবিলাকে বিক্ষিপ্ত কৰে ৷ দীৰ্ঘৰতম তৰংগদৈৰ্ঘৰ ৰঙা ৰং আটাইতকৈ কম পৰিমাণে বিক্ষিপ্ত হয় আৰু অন্যান্য ৰঙতকৈ ৰঙা ৰং আমাৰ চকুত অধিক মাত্ৰাত সোমায় ৷ সেয়ে, ৰাতিপুৱা সূৰ্য়টোক ৰঙচুৱা দেখা যায় ৷\n13. মহাকাশচাৰী এজনে আকাশৰ ৰং নীলাৰ পৰিবৰ্তে কলা দেখে কিয় ?\nউত্তৰঃ গভীৰ মহাকাশত সূৰ্যৰ পপোহৰ বিক্ষিপ্ত কৰিবলৈ বায়ুৰ কণা থকা বায়ুমণ্ডল নাথাকে ৷ যেতিয়া এজন মহাকাশচাৰীয়ে সূৰ্যৰ পৰা দূৰলৈ চাই তেওঁ এন্ধাৰহে দেখা পায় যিহেতু তাত সূৰ্যৰ পোহৰ বিক্ষীপ্ত কৰিবলৈ একো নাথাকে ৷ সেইকাৰণে মহাকাশচাৰী এজনে আকাশৰ ৰং নীলাৰ পৰিৱৰ্তে ক’লা দেখে ৷\nTags # Class 10 # NCERT soluton # Science # SEBA # সাধাৰণ বিজ্ঞান\nTags: Class 10, NCERT soluton, Science, SEBA, সাধাৰণ বিজ্ঞান\nQuiz 8 - Correct Tense TEST (10 Mark)\nQuiz7- CORRECT TENSE TEST ( 10 Mark)\nQuiz6- Correct Tense TEST ( 10 Mark)\nQuiz5- Correct Tense TEST ( 10 Mark)\nJikir Ajan Fakir - Class 10 - Assamese - Axomia Sa...\nExercise : R - 3-Maths-Class X-NCERT SOLUTIONS -Re...\nQuiz4- Correct Tense TEST (10 Mark)\nQuiz3- Correct Tense TEST ( 10 mark)\nNiv Ki Int -Class 10-Aalok Bhag2( नींव की ईंट - ...\nQuiz2- Correct Tense Test ( 10 mark)\nEnvironment and Environmental Problems- Class x...\nQuiz 1 - Correct Tense TEST ( 10 mark)\nExercise : R - 4-Maths-Class 10-NCERT SOLUTIONS -R...\nExercise : R - 1-Maths-Class X-NCERT SOLUTIONS -Re...\n( The Human Eye and The Colourful World ) -C...\nModel Questions -Science -The Human Eye and Colo...\nVERY IMPORTANT LIST OF VERBS FOR CLASS IX ...\nবংশগতি আৰু ক্ৰমবিকাশ ( Heredity And Evolution ...\nModel Question : Science ( Class X NCERT -SEBA)...\nScience/Maths ( Homework given by Sri Mritunjoy ...\nআমাৰ চাৰিওকাষৰ বস্ত্তবোৰ ( Matter in Surroundi...\nTense ( For English Medium )\nকুইজ ( Quiz ) : Grammar - Preposition - Class x -S...\nকুইজ ( Quiz ) : Grammar -Determiners - Class X - SEBA\nকুইজ ( Quiz ) : বিজ্ঞান (Science) - ৰাসায়নিক বিক্ৰ...\nকুইজ ( Quiz ) : গণিত ( Mathematics) - বহুপদ ( Pol...\nকুইজ (Quiz ) : গণিত ( Mathematics) - বাস্তৱ সংখ্যা...


ৰাফায়েল - অসমীয়া ৱিকিপিডিয়া\n২৮ মাৰ্চ, ১৪৮৩ বা ৬ এপ্ৰিল, ১৪৮৩\nUrbino, Marche, ইটালী\n৬ এপ্ৰিল, ১৫২০ (৩৭ বছৰ)\nচিত্ৰকলা আৰু স্থাপত্য\nৰাফায়েল (ইংৰাজী: Raffaello Sanzio da Urbino) ইটালীৰ এগৰাকী যশস্বী শিল্পী তথা স্থপতিবিদ। তেওঁৰ কৰ্মৰাজি বিশেষকৈ বিষয়বস্তুৰ স্পষ্টতা (clarity of form) তথা সৃষ্টিৰ সৰলতা (ease of composition)ৰ বাবে প্ৰসিদ্ধ। মাইকেলেঞ্জেল' আৰু লিঅ'নাৰ্ড' দা ভিন্সিৰ লগতে এইগৰাকী শিল্পীক সেইসময়ৰ অন্যতম পথ-প্ৰদৰ্শক শিল্পী হিচাপে গণ্য কৰা হয়।\nৰাফায়েলৰ জন্ম হৈছিল ইটালীৰ মাৰ্চে (Marche) অঞ্চলৰ আৰ্বিন' (Urbino) নামৰ এখন সৰু চহৰত। এই চহৰতে তেওঁৰ পিতৃ জিঅ'ভেনি চান্তি (Giovanni Santi) য়ে ডিউকৰ সভাসদত শিল্পী ( court painter) হিচাপে কাম কৰিছিল।\nৰাফায়েলে কিশোৰ কালত অংকন কৰা সম্ভাৱ্য আত্ম-প্ৰতিকৃতি\n১৪৯১ চনত ৰাফায়েলৰ আঠ বছৰ বয়সতে মাতৃ মাগিয়া ( Màgia) মৃত্যুমুখত পৰে। ইয়াৰ পিছতে ১৪৯৪ চনত তেওঁৰ পিতৃৰো মৃত্যু হয়। কমবয়সতে মাউৰা হৈ পৰা ৰাফায়েলে খুড়াকৰ তত্ত্বাবধানত ডাঙৰ হয়। তেওঁৰ কৈশোৰ অৱস্থাতে অঁকা এখন স্ব-প্ৰতিকৃতিৰ যোগেদি ৰাফায়েলে পোন-প্ৰথমে প্ৰতিভাৰ পৰিচয় দিয়ে। পৰৱৰ্ত্তীকালত তেওঁ আৰ্বিন'ত অন্য এগৰাকী শিল্পী পাওল' উচ্ছেল' (Paolo Uccello) ৰ সান্নিধ্যলৈ আহে আৰু অংকন সম্পৰ্কীয় কিছু প্ৰশিক্ষণ লাভ কৰে।\n↑ Jones and Penny, p. 171. The portrait of Raphael is probably "a later adaptation of the one likeness which all agree on", that in The School of Athens, vouched for by Vasari.\n↑ Variants include "Raffaello Santi", "Raffaello da Urbino" or "Rafael Sanzio da Urbino". The surname Sanzio derives from the latinization of the Italian Santi into Santius. He normally signed documents as "Raphael Urbinas"—a latinized form. Gould:207\n↑ See, for example Honour, Hugh; John Fleming (1982). A World History of Art. প্ৰকাশক London: Macmillan Reference Books. পৃষ্ঠা. 357. ISBN 9780333235836. OCLC 8828368.\n↑ Urbino: The Story ofaRenaissance City By June Osborne, p.39 on the population, asa"few thousand" at most; even today it is only 15,000 without the students of the University\n↑ Ashmolean Museum "Image". z.about.com. http://z.about.com/d/arthistory/1/0/W/O/raphael_colonna_01.jpg.\n↑ "Image". szepmuveszeti.hu. http://www.szepmuveszeti.hu/image/journal/article?img_id=SZEPMUVESZETI.EN.075.kep&version=1.0.\n↑ The Royal Collection. "Gold ring with an onyx cameo of Ariadne". royalcollection.org.uk. http://www.royalcollection.org.uk/eGallery/object.asp?searchText=&title=&rccode=&makerName=Raphael&category=&collector=&theme=&startYear=&endYear=&object=912759&row=2&detail=magnify। আহৰণ কৰা হৈছে: 26 August 2010.\nৱিকিমিডিয়া কমন্সত ৰাফায়েল সম্পৰ্কীয় মিডিয়া ফাইল আছে।\n"https://as.wikipedia.org/w/index.php?title=ৰাফায়েল&oldid=251019"ৰ পৰা অনা হৈছে\nএই পৃষ্ঠাখন ০৫ নৱেম্বৰ, ২০২০ তাৰিখে ১৮:২৭ বজাত অন্তিম সংশোধন কৰা হৈছিল।


বৰষুণে ছেমি ফাইনেলত বিধি–পথালি দিলেও ফাইনেললৈ উন্নীত হ’ব টীম ইণ্ডিয়া!|light-showers-forecast-for-old-trafford-on-ind-vs-nz-match-day– News18 Assam\nবৰষুণে ছেমি ফাইনেলত বিধি–পথালি দিলেও ফাইনেললৈ উন্নীত হ’ব টীম ইণ্ডিয়া!\nনাৰ্ছৰ নৃত্য দেখি উত্তেজিত হৈ পৰিল যুৱক, বিচাৰিলে সাবটি ধৰিবলৈ! খেদি খেদি নাৰ্ছে দিলে উচিত শিক্ষা, ভাইৰেল হ'ল Video\nবুলগেৰীয়াত চমক সৃষ্টি কৰিছে অসমৰ মহিলা বক্সাৰ ভাগ্যৱতী কছাৰীয়ে\nমানৱতাৰ চৰম সীমা অতিক্ৰম কৰিলে ইৰানে! হৃদৰোগত আক্ৰান্ত হৈ মৃত্যু হোৱা মহিলাক ওলমালে ফাঁচিকাঠত\nUpdated:July 8, 2019, 12:36 PM IST\nবতৰে বিধি পথালি দিব নেকি ভাৰত–নিউজীলেণ্ডৰ মাজত হ’বলগীয়া ছেমি ফাইনেলত?\nLast Updated: July 8, 2019, 12:36 PM IST\nমঙলবাৰে অনুষ্ঠিত হ’ব চলিত বিশ্বকাপৰ প্রথমখন ছেমি ফাইনেল। প্ৰথমখন ছেমি ফাইনেলত সন্মুখ সমৰত অৱতীৰ্ণ হ’ব পইণ্ট তালিকাৰ শীৰ্ষত থকা ভাৰত আৰু চতুৰ্থ স্থানত থকা নিউজীলেণ্ড। হাইভল্টেজ মেচখনৰ বাবে এতিয়া অধীৰ আগ্ৰহেৰে বাট চাই আছে দেশৰ ক্ৰিকেট অনুৰাগীসকল। কিন্তু সেই সময়তে ইংলেণ্ডৰ বতৰ বিজ্ঞান কেন্দ্ৰই দিছে বেয়া খবৰ। মঙলবাৰে ভাৰত আৰু নিউজীলেণ্ডৰ মাজত হ’বলগীয়া প্ৰথমখন ছেমি ফাইনেলত বৰষুণ হোৱাৰ আগজাননী দিলে বতৰ বিজ্ঞান কেন্দ্ৰই।সেইদৰে কিবা কাৰণত যদি ৯ তাৰিখে মেচ অনুষ্ঠিত নহয়,তেন্তে প্ৰথমখন ছেমিফাইনেল অনুষ্ঠিত কৰিবলৈ ৰিজাৰ্ভ ৰখা ১০ জুলাই তাৰিখে প্ৰৱল বৃষ্টিপাতৰ আগজাননী দিলে বতৰ বিজ্ঞান কেন্দ্ৰই।\nইয়াৰ আগতেও ৰাউণ্ড ৰবীন পৰ্যায়ৰ ভাৰত আৰু নিউজীলেণ্ডৰ মেচত বতৰে দিছিল বিধি পথালি। দেওবাৰৰ পৰা অব্যাহত আছে মনচেষ্টাৰত বৰষুণ। কিন্তু এই মুহূৰ্তত সকলোৱে প্ৰাৰ্থনা কৰিছে কাইলৈ হ’বলগীয়া ছেমি ফাইনেল খন সুকলমে পাৰ হ’বৰ বাবে।\nবৰষুণেও ৰুধিব নোৱাৰিব বিশ্বকাপত ভাৰতৰ জয়যাত্ৰাক!\nবৰষুণে ছেমি ফাইনেলত মেচত বিধি পথালি দিলেও ফাইনেললৈ উন্নীত হ’ব টিম ইণ্ডিয়া! কাৰণ ভাৰতে ১৫ পইণ্টেৰে তালিকাৰ শীৰ্ষত থকাৰ বিপৰীতে নিউজীলেণ্ডৰ পইণ্ট ১১। ফলস্বৰূপে ৯ জুলাইত মেচত বৰষুণে বিধি পথালি দিলে বা ছেমি ফাইনেললৈ ৰিজাৰ্ভ ৰখা ১০ জুলাই তাৰিখে বৰষুণ দিলেও ভাৰতে পইণ্ট তালিকাত নিউজীলেণ্ডকৈ বেছি পইণ্ট পোৱাৰ কাৰণে খেলিব পাৰিব চলিত বিশ্বকাপৰ ফাইনেল।\nFirst published: July 8, 2019, 12:36 PM IST


লোকসভাত বাতিল কৰা হ’ল কৃষি আইন! কৃষক নেতা ৰাকেশ টিকৈটে ব্যক্ত কৰিলে প্ৰতিক্ৰিয়া – News Time Assam by Pratham Khabar\nমঙলবাৰ, জানুৱাৰী 18 2022\nৰাজ্যত ভয়াৱহভাৱে বৃদ্ধি ক’ভিডৰ সংক্ৰমণ, এদিনতে আক্ৰান্ত ৬ হাজাৰৰ অধিক লোক\nক’ভিডত আক্ৰান্ত হোৱা বিধায়ক অখিল গগৈৰ স্বাস্থ্যৰ অৱনতি\nঘৰ/কৃষি/লোকসভাত বাতিল কৰা হ’ল কৃষি আইন! কৃষক নেতা ৰাকেশ টিকৈটে ব্যক্ত কৰিলে প্ৰতিক্ৰিয়া\n২৫ দিন পৰ্যন্ত চলিবলগীয়া শীতকালীন অধিৱেশন আজিৰে পৰা আৰম্ভ হৈছে। সদনৰ এই শীতকালীন অধিৱেশনত প্ৰায় ৩৫ খন বিধেয়ক উপস্থাপন কৰা হ’ব।\nPratham Khabar News Send an email নৱেম্বৰ 29, 2021\nসদনৰ উত্তপ্ত পৰিস্থিতিৰ মাজতেই ধ্বনি ভোটৰ দ্বাৰা লোকসভাত গৃহীত হয় কৃষি আইন প্ৰত্যাহাৰ বিধেয়ক। পুৱাৰ ভাগতে বিৰোধীয়ে কোনো আলোচনা নকৰাকৈয়ে এই বিধেয়ক গৃহীত কৰাৰ বাবে প্ৰতিবাদ সাব্যস্ত কৰে।\nউল্লেখ্য যে, দেশৰ বিভিন্ন প্ৰান্তত বহু সময়ৰ পৰাই কৃষি আইন বাতিল কৰাৰ প্ৰতিবাদ সাব্যস্ত হৈ আহিছে। এই আইন বাতিল হোৱাৰ পিছতে কৃষক নেতা ৰাকেশ টিকৈটে প্ৰতিক্ৰিয়া ব্যক্ত কৰি কয় যে, চৰকাৰে আলোচনা কৰাৰ বাবে আহ্বান জনোৱা নাই।\nAssam Farmer farmer's Bill News Time Assam Pratham Khabar\nজ্ঞানপীঠ বঁটা বিজয়ী, সাহিত্যিক মামণি ৰয়ছম গোস্বামীৰ মৃত্যু বাৰ্ষিকীত তেওঁৰ জীৱন আৰু কৰ্মৰাজীক স্মৰণ....\nআইমী বৰুৱাৰ দ্বাৰা অভিনীত আৰু পৰিচালিত ডিমাচা চলচিত্ৰ "চেমখৰ"লৈ Special Mention সন্মান\nফেশ্বন শ্বো কৰি গীনিজ বুক অৱ ৱৰ্ল্ড ৰেকৰ্ডছত সফলতা লাভ অসমীয়া যুৱকৰ\n৮৯ সংখ্যক ‘বায়ুসেনা দিৱস’ৰ বাবে সাজু ভাৰতীয় বায়ু সেনাবাহিনী, আকাশমাৰ্গত কিদৰে চলিছে প্ৰস্তুতি?


১. অসমত সোমবাৰে পুনৰ ১৫৯জনৰ দেহত ধৰা পৰে কোভিড পজিটিভ। ৰাজ্যত এতিয়ালৈকে এই ভাইৰাছত আক্ৰান্ত লোকৰ সংখ্যা ২১২৭৭৬জনলৈ পাইছে বৃদ্ধি।\n২. প্ৰয়াত প্ৰাক্তন মুখ্যমন্ত্ৰী তৰুণ গগৈক মৰণোত্তৰভাৱে ভীমবৰ দেউৰী বঁটা প্ৰদান কৰা হয় ।দেউৰী পিপলছ জাষ্টিচ ফ’ৰামে প্ৰদান কৰে এই বঁটা ।বঁটা গ্ৰহণ কৰে প্ৰদেশ কংগ্ৰেছৰ সভাপতি ৰিপুণ বৰাই।\n৩. ২০২১ বৰ্যৰ ১ জানুৱাৰীৰ পৰা পাচদিনীয়াকৈ অনুষ্ঠিত হব একাদশ বাৰ্ষিক চানডুবি উৎসৱ।কা আন্দোলনৰ বাবে ২০২০ বৰ্ষত অনুষ্ঠিত নহ’ল চান্দডুবি উৎসৱ ।\n৪. আৰক্ষীৰ জিম্মালৈ প্রেৰণ কৰে জেইই কেলেংকাৰীৰ মাষ্টাৰ মাইণ্ড প্ৰদীপ কুমাৰক ।১০ দিনৰ আৰক্ষীৰ জিম্মালৈ প্রেৰণ প্রদীপ কুমাৰক। দেওবাৰে দিল্লীৰ পৰা প্রদীপ কুমাৰক গ্রেপ্তাৰ কৰে অসম আৰক্ষীয়ে ।\n৫. বিটিচি নিৰ্বাচনৰ বিপিএফ দলৰ নিৰ্বাচনী ইস্তাহাৰ মুকলি । ওদালগুৰিত দলটোৱে মুকলি কৰে দলটোৰ নিৰ্বাচনী ইস্তাহাৰ । ওদালগুৰিৰ ধনশ্ৰী পৰিষদীয় সমষ্টিৰ এক নিৰ্বাচনী প্ৰচাৰ সভাত ইস্তাহাৰ মুকলি কৰে দলটোৱে ।\n৬. সোমবাৰে গুৱাহাটী বিশ্ববিদ্যালয়ৰ আছুৰ মুখ্য কাৰ্যালয়ত অনুষ্ঠিত হয় নৱনিৰ্বাচিত ৰাজ্যিক কাৰ্যনিৰ্বাহকৰ শপতগ্ৰহণ আৰু দায়িত্বভাৰ গ্ৰহণ অনুষ্ঠান। অনুষ্ঠানৰ আৰম্ভণিতে নতুন সকলো কাৰ্যনিৰ্বাহক সদস্যসকলৰ পৰিচয় পৰ্ব অনুষ্ঠিত হয় আৰু তাৰপাছতে নতুনক কমিটিক দায়িত্বভাৰ অৰ্পণ কৰে পুৰণি কমিটিয়ে।\n৭. কাৰ্বি আংলঙৰ মানজাৰ আপাৰ মহংদিজোৱাত ভয়ংকৰ দুৰ্ঘটনা।৩৬নং ৰাষ্ট্ৰীয় ঘাইপথত বাছ আৰু ট্ৰেংকাৰৰ মুখামুখী সংঘৰ্ষ। দুৰ্ঘটনাত কমেও ৪ জন লোক থিতাতে নিহত।\n৮. সোমবাৰে দৃশ্যমান হয় বছৰৰ অন্তিমটো চন্দ্ৰগ্ৰহণ। ভাৰতৰ পৰাও সম্পূৰ্ণৰূপে দৃশ্যমান হয় এই চন্দ্ৰগ্ৰহণ।এইবাৰৰ চন্দ্ৰগ্ৰহণক উপছায়া চন্দ্ৰগ্ৰহণ বুলি নামাকৰণ কৰা হৈছে। ভাৰতত গ্ৰহণ বিয়লি ১.০৪ বজাৰ পৰা আৰম্ভ হৈ সামৰণি হয় সন্ধিয়া ৫.২২ বজাত।\n৯. যিসকলৰ ঘৰত গাড়ী, টেক্টৰ আৰু ফ্ৰীজ আছে তেনে লোকসকলে অৰুনোদয় আঁচনিৰ সুবিধা লাভ কৰিব নোৱাৰিব। এই সন্দৰ্ভত নিয়মাৱলী থকাৰ কথাও ব্যক্ত কৰিলে মন্ত্ৰী হিমন্ত বিশ্ব শৰ্মাই । উল্লেখ্য যে, মঙলবাৰে আমিনগাঁৱত এই আচনিৰ উদ্বোধন কৰিব মন্ত্ৰীগৰাকীয়ে।\n১০. যমুনামুখৰ কাহাৰ গাওঁত মাটি খান্দোতে ৰাধা-কৃষ্ণৰ মূৰ্তি ওলাই ।ৰাধা-কৃষ্ণৰ মূৰ্তি উদ্ধাৰক লৈ চাঞ্চল্য গাওঁ খনত ।মূৰ্তি চাবলৈ ভিৰ কৰিলেগৈ অলেখ অজস্ৰ জনে ভিৰ কৰাৰ লগতে পূজা পাতল কৰে গাওঁ ৰাইজে ।\n১১. ৰূপহীহাটত চোৰাং গৰু সৰবৰাহকাৰীৰ বিৰুদ্ধে অভিযান । অভিযানত ৰূপহী-নলতলী ঘাইপথৰ পৰা ১৮ টা গৰু জব্দ কৰে আৰক্ষীয়ে ।তেজপুৰৰ ইটাখোলাৰ পৰা ৰূপহী অভিমুখে আহি আছিল গৰুভৰ্তি ট্ৰাকখন। AS 01DC3393 নম্বৰৰ এখন ট্ৰাকো জব্দ কৰে আৰক্ষীয়ে।\n১২. উত্তৰাখণ্ডত আকৌ ৪৫৫জনৰ দেহত ধৰা পৰিছে কোভিড পজিটিভ। এতিয়ালৈকে ৰাজ্যখনত এই ভাইৰাছত আক্ৰান্ত লোকৰ সংখ্যা ৭৪,৭৯৫জনলৈ পাইছে বৃদ্ধি।\n১৩. চুবুৰীয়া ৰাজ্য মণিপুৰতো প্ৰতিদিনাই বৃদ্ধি পাবলৈ ধৰিছে কোৰোনাৰ সংক্ৰমণ। ৰাজ্যখনত নতুনকৈ ১৩৫জন লোক আক্ৰান্ত হৈছে কোৰোনাত।\n১৪. ৰাজস্থানত ২৬৮০৬৩জনলৈ বৃদ্ধি পাইছে কোৰোনাত আক্ৰান্ত লোকৰ সংখ্যা। ৰাজ্যখনত নতুনকৈ ২৬৭৭জনৰ দেহত ধৰা পৰে কোভিড পজিটিভ।\n১৫. তামিলনাডুত আকৌ ১৪১০জনৰ দেহত ধৰা পৰে কোভিড পজিটিভ। ৰাজ্যখনত এতিয়ালৈকে এই ভাইৰাছত আক্ৰান্ত লোকৰ সংখ্যা ৭৮১৯১৫জনলৈ পাইছে বৃদ্ধি।\n১৬. সোমবাৰে বাৰানসীৰ কাশী বিশ্বনাথ মন্দিৰত উপস্থিত হয় প্ৰধান মন্ত্ৰী নৰেন্দ্ৰ মোডী। মন্দিৰত পূজা অৰ্চনা কৰে প্ৰধান মন্ত্ৰীগৰাকীয়ে।\n১৭. জম্মু-কাশ্মীৰত পুনৰ যুদ্ধবিৰতি উলংঘন। পাক সেনাই পঞ্চ জিলাৰ শ্বাহপুৰত গুলীবৰ্ষণ কৰে। ভাৰতীয় সেনা বাহিনীয়েও দিয়ে ইয়াৰ যোগ্যপ্ৰত্যুত্তৰ।\n১৮. নিৰানকাৰি সমাগম খেলপথাৰত অব্যাহত আছে কৃষক সকলৰ প্ৰতিবাদ কাৰ্যসূচী। কৃষি আইনৰ বিৰুদ্ধে এই প্ৰতিবাদ সাব্যস্ত কৰিছে কৃষকসকলে।\n১৯. যোৱা ২৪ ঘন্টাত উত্তৰপ্ৰদেশত নতুনকৈ ২০৪৪জনৰ দেহত ধৰা পৰে কোভিড পজিটিভ। এই সময়চোৱাত ৰাজ্যখনত কোৰোনাত আক্ৰান্ত ১৯জন লোকৰ মৃত্যু।\n২০. মধ্যপ্ৰদেশত আকৌ ১৩৮৩জনৰ দেহত ধৰা পৰিছে কোভিড পজিটিভ। ৰাজ্যখনত এতিয়ালৈকে ১০৬১২৮জনলৈ বৃদ্ধি পাইছে এই ভাইৰাছত আক্ৰান্ত লোকৰ সংখ্যা।\n২১. অন্ধ্ৰপ্ৰদেশত আকৌ ৩৮১জনৰ দেহত ধৰা পৰিছে কোভিড পজিটিভ। ৰাজ্যখনত সোমবাৰে কোৰোনাত আক্ৰান্ত ৪জনৰ লোকৰ মৃত্যু হয়।\n২২. কৰ্ণাটকত আকৌ ৯৯৮জন লোক আক্ৰান্ত হৈছে কোৰোনা ভাইৰাছত। ৰাজ্যৰ স্বাস্থ্য বিভাগে সদৰি কৰা অনুসৰি বৰ্তমানলৈ ৮৮৪৮৯জনলৈ বৃদ্ধি পাইছে কৰ্ণাটকত কোৰোনাত আক্ৰান্তৰ সংখ্যা।\n২৩. মুম্বাইত বৰ্তমানলৈ কোভিড-১৯ত আক্ৰান্ত লোকৰ সংখ্যা ২৮৩৪৬০জনলৈ পাইছে বৃদ্ধি। মহানগৰীখনত সোমবাৰে ৬৪৬জনৰ দেহত ধৰা পৰে কোভিড পজিটিভ।\n২৪. অসমত সোমবাৰে কোৰোনাত আক্ৰান্ত ১১০জন লোক সুস্থ হয়। ৰাজ্যখনত এতিয়ালৈকে এই ভাইৰাছত আক্ৰান্ত হৈ সুস্থ হৈছে ২০৮৩৯৩জন লোক।\n২৫. নলবাৰীৰ সু-সন্তান, ঐতিহ্যমণ্ডিত গৰ্ডন স্কুলৰ প্ৰাক্তন কৃতী প্ৰধান শিক্ষক মণিৰাম দাসৰ ৫৯ সংখ্যক মৃত্যু দিৱস উপলক্ষে নলবাৰীৰ দক্ষিণ ৰাজনগৰ উন্নয়ন সমিতিৰ উদ্যোগত আজি এখন বিশেষ সভাৰ আয়োজন কৰা হয়।\nবিশিষ্ট সাহিত্যিক ড০ বসন্ত কুমাৰ গোস্বামীক ‘জীৱন জোৰা সাধনা’ আৰু অসমীয়া প্ৰতিদিনৰ প্ৰকাশ মহন্তলৈ ‘বৰ্ষশ্ৰেষ্ঠ সাংবাদিকতা বটাঁ’ এনাজৰীৰ..


কৰ্মচাৰীৰৰ ওপৰত পৰিব মাধমাৰ চৰকাৰৰ! ১ জুলাইৰ পৰা বৃদ্ধি হ’ব কৰ্মৰ সময়, হ্ৰাস পাব দৰমহা! | Asom Live 24\nকৰ্মচাৰীৰৰ ওপৰত পৰিব মাধমাৰ চৰকাৰৰ! ১ জুলাইৰ পৰা বৃদ্ধি হ’ব কৰ্মৰ সময়, হ্ৰাস পাব দৰমহা!\nin অসম, নিয়োগ, ভাৰত\nঅহা মাহৰ পৰা অৰ্থাৎ ১ জুলাইৰ পৰা নতুন মজুৰি ক’ড কাৰ্যকৰী কৰাৰ প্ৰস্তুতি চলাইছে চৰকাৰে। ১ জুলাইৰ পৰা মজুৰি ক’ড সলনি হোৱাৰ ফলত ব্যক্তিগত খণ্ডৰ কৰ্মচাৰীসকলৰ ওপৰত সৰ্বাধিক প্ৰভাৱ পৰা সম্ভাৱনা আছে।\nনতুন মজুৰি ক’ড কাৰ্যকৰী হোৱাৰ পিছত কৰ্মচাৰীৰ ইন হেণ্ড দৰমহা হ্ৰাস পাব। অমৱশ্যে কৰ্মচাৰীসকলৰ অৱসৰৰ সুবিধা বাঢ়িব। নতুন শ্ৰম ক’ড কাৰ্যকৰী হোৱাৰ লগে লগে কৰ্মচাৰীৰ সুবিধা আৰু অসুবিধা দুয়োটা হ’ব।\nউল্লেখ্য যে যে এজন কৰ্মচাৰীৰ চিটিচিত বেছিক দৰমহা, এইচআৰএ, পিএফ আৰু গ্ৰেচুইটিৰ দৰে অৱসৰৰ সুবিধা আৰু অন্যান্য ভাট্টা থাকে।\nলগতে পঢ়ক অদ্ভুত আৱিষ্কাৰ! মলদ্বাৰেৰে উশাহ লোৱা সম্ভৱ! এক গৱেষণাৰ দাবী\nনতুন মজুৰি ক’ড কাৰ্যকৰী হ’লে কৰ্মচাৰীসকলৰ বেছিক দৰমহা চিটিচিৰ ৫০% হে হ’ব৷ বৰ্তমানৰ গাঁথনিত বেছিক দৰমহা কৰ্মচাৰীৰ দৰমহাৰ ৩০ৰ পৰা ৪০ শতাংশৰ ভিতৰত থাকে। ইয়াৰ বাহিৰেও আছে পেঞ্চন ভাট্টা, এইচ আৰ এ, পি এফ আদি। ইয়াৰ ভিত্তিতে কৰ্মচাৰীৰ দৰমহাৰ পৰা পি এফ কৰ্তন কৰা হয়।\nকিন্তু এতিয়া নতুন গাঁথনি অনুসৰি মূল দৰমহা চিটিচিৰ ৫০ শতাংশ হ’ব লাগে। ইয়াৰ প্ৰত্যক্ষ প্ৰভাৱ কৰ্মচাৰীৰ PF আৰু Gratuity ত পৰিব। ইয়াৰ বাহিৰেও নতুন মজুৰি ক’ডৰ অধীনত সপ্তাহত ৪৮ ঘণ্টা কাম কৰাটো বাধ্যতামূলক হ’ব। যদি আপুনি প্ৰতিদিনে ১২-১২ ঘন্টা কাম কৰে, তেন্তে প্ৰতিষ্ঠানটোৱে আপোনাক ৩ সপ্তাহৰ ছুটী দিয়াৰ ব্যৱস্থা আছে।\nলগতে পঢ়ক শ্বেয়াৰ বজাৰত ধন উপাৰ্জনৰ বাম্পাৰ সুযোগ! কি কি শ্বেয়াৰত দেখিব লাভৰ মুখ?\nবৰ্তমান এজন যদি কৰ্মচাৰীৰ CTC ৫০ হাজাৰ হয়, তেন্তে এতিয়া তেওঁৰ বেচিক দৰমহা হ’ব ১৫ হাজাৰ টকা। এই অনুযায়ী আপোনাৰ পি এফ মাহে ১৮০০ টকা হয় (বেচিকৰ ১২%)। কিন্তু নতুন নিয়ম অনুসৰি ৫০ হাজাৰৰ CTC ত আপোনাৰ বেচিক ১৫ হাজাৰৰ পৰা ২৫ হাজাৰলৈ বৃদ্ধি হ’ব। ইয়াৰ ওপৰত আপোনাৰ পি এফ ১২ শতাংশৰ পৰা বৃদ্ধি পাই ৩০০০ টকালৈ বৃদ্ধি পাব। অৰ্থাৎ আপুনি এতিয়া পূৰ্বতকৈ মাহে ১২০০ টকা কম পাব।\nইফালে মূল দৰমহা বৃদ্ধিৰ প্ৰভাৱ আপোনাৰ পি এফ আৰু গ্ৰেচুইটি দুয়োটাতে পৰিব। এই দুয়োটাৰে বৰঙণি বৃদ্ধি কৰিলে টেক হোম দৰমহা হ্ৰাস পাব। কিন্তু অৱসৰৰ সময়ত কৰ্মচাৰীয়ে অধিক ধন লাভ কৰিব।\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamNew Wage Code\nসাধাৰণ অস্ত্ৰোপচাৰতে মৃত্যু কোন সুন্দৰী মডেলৰ? আপুনিও হওক অতি সাৱধান!\nব্লেক টিয়ে ওজন হ্ৰাস কৰে নে? শৰীৰৰ বাবে ই কিমান উপকাৰী? জানিবলৈ চাওক...


লাও জনগোষ্ঠী - অসমীয়া ৱিকিপিডিয়া\nপৰম্পৰাগত বেশভূষাত এগৰাকী লাও মহিলা, লুৱাং প্ৰবাং, লাওছ\nপ্ৰায় ৪০ লাখ (৪ মিলিয়ন)\n(ইছানসকলক বাদ দি)[টোকা 1]\nথেৰবাদী বৌদ্ধধৰ্ম, লাওছৰ লোকধৰ্ম\nঅন্যান্য টাই জনগোষ্ঠী (যেনে টাই ডাম জনগোষ্ঠী, ইছান জনগোষ্ঠী, ডাই জনগোষ্ঠী আদি)\nলাও জনগোষ্ঠী (ইংৰাজী: Lao people) দক্ষিণ-পূব এছিয়াৰ এক খিলঞ্জীয়া টাই জনগোষ্ঠী। তেওঁলোকে ক্ৰা-ডাই ভাষা পৰিয়ালৰ লাও ভাষা ব্যৱহাৰ কৰে। বৰ্তমানৰ দক্ষিণ চীন লাও জনগোষ্ঠীৰ আদিস্থান। তেওঁলোকে লাওছৰ মুঠ জনসংখ্যাৰ ৫৩.২% অধিকাৰ কৰি খিলঞ্জীয়া জনগোষ্ঠীৰ সিংহভাগ গঠন কৰিছে। অন্যান্য টাই জনগোষ্ঠী যেনে চুবুৰীয়া থাইলেণ্ডৰ ইছান জনগোষ্ঠীৰ সৈতে লাওসকলৰ ওচৰ সম্পৰ্ক আছে।\nপশ্চিমীয়া ইতিহাসতত্ত্বত লাও জনগোষ্ঠী আৰু লাওচিয়ান শব্দ দুটাৰ অৰ্থ নিৰ্দিষ্ট নাছিল। সাধাৰণভাৱে লাওছৰ সকলো অধিবাসীকে বুজাবলৈ এই শব্দ দুটাৰ ব্যৱহাৰ কৰা হৈছিল। ১৯৫৩ চনত লাওছত ফৰাচী শাসনৰ অন্ত পৰাৰ লগে লগে লাও শব্দটো খিলঞ্জীয়া জনগোষ্ঠীটোক বুজাবলৈ আৰু লাওচিয়ান শব্দটো লাওছৰ সকলো অধিবাসীকে বুজাবলৈ ব্যৱহাৰ কৰা হয়।\n2 ভৌগোলিক বিস্তৃতি\nপাৰস্পৰিকভাৱে বোধগম্য ভাষাৰ গোট লাও লৌম বা ভৈয়ামৰ লাওৰ বাবে লাওছত লাও জনগোষ্ঠী আৰু অন্যান্য ঘনিষ্ঠ সম্পৰ্ক থকা টাই লোকসকলৰ মাজত পাৰ্থক্য নাই বুলিবই পাৰি। এই লোকসকলৰ বেছিভাগৰে বহুতো উমৈহতীয়া সাংস্কৃতিক বৈশিষ্ট্য থকাৰ লগতে তেওঁলোকে এনেধৰণৰ উপভাষা বা ভাষা কয় য'ত কিছুমান শব্দৰ সুৰ, শব্দভাণ্ডাৰ আৰু উচ্চাৰণত কেৱল সামান্য পাৰ্থক্য থাকে। এই পাৰ্থক্যই সাধাৰণতে পৰস্পৰ কথোপকথনত বাধা দিব নোৱাৰে। কিন্তু এই গোটবোৰৰ মাজৰে বহুতে, যেনে নিয়াও আৰু ফুথায়ে নিজকে ভিন্ন বুলি বিবেচনা কৰে আৰু প্ৰায়ে তেওঁলোকৰ পোছাকসমূহ ভিন্ন হয়।\nলাওছত থকা লাওচিয়ানৰ সংখ্যা প্ৰায় ৩৬ লাখ। ই মুঠ জনসংখ্যাৰ প্ৰায় ৬৮%। বাকীসকল মূলতঃ পাহাৰীয়া জনজাতিৰ লোক। লাওছৰ খিলঞ্জীয়া লাওসকলে লাওৰ সিংহভাগ গঠন কৰিছে। থাইলেণ্ড আৰু কম্বোডিয়াত কিছুমান ক্ষুদ্ৰ লাও সম্প্ৰদায় বিদ্যমান। এওঁ‌লোক মূলতঃ ষ্টুং ট্ৰেং অঞ্চল (জিয়াং টেং) আৰু ভিয়েটনামত বাস কৰে।\nবিদেশত বসবাস কৰা লাওসকলৰ সংখ্যা ৫লাখৰো অধিক। ইণ্ডোচীনৰ বাহিৰত লাওচিয়ান প্ৰব্ৰজন প্ৰথমে লাওছত ফৰাচী ঔপনিৱেশিকতাৰ সময়ত বিংশ শতিকাৰ প্ৰথমাৱস্থাতে আৰম্ভ হৈছিল। লাও শিক্ষাৰ্থী আৰু কৰ্মীসকল এই সময়ছোৱাত ফ্ৰান্সলৈ আহিছিল। ইয়াৰ ভিতৰত লাও ৰাজপৰিয়ালৰ সদস্যসকলো আছিল আৰু কিছুমানে তাত স্থায়ীভাৱে পুনৰ বসতি স্থাপন কৰিছিল। অৱশ্যে বেছিভাগ লাও প্ৰব্ৰজনকাৰী আছিল শৰণাৰ্থী যি লাওচিয়ান গৃহযুদ্ধৰ (বৃহত্তৰ ভিয়েটনাম যুদ্ধৰ অংশ) পিছত নতুন কমিউনিষ্ট চৰকাৰৰ পৰা পলায়ন কৰিছিল। লাও শৰণাৰ্থীসকলে আশ্ৰয় লোৱা প্ৰাথমিক স্থানবোৰৰ ভিতৰত আছিল আমেৰিকা যুক্তৰাষ্ট্ৰ, ফ্ৰান্স, কানাডা আৰু অষ্ট্ৰেলিয়া। জাৰ্মানী, জাপান, আৰ্জেণ্টিনা আৰু ছিংগাপুৰৰ দৰে আন দেশসমূহেও লাওচিয়ান শৰণাৰ্থীসকলক গ্ৰহণ কৰিছিল।\n২০১০ চনৰ আমেৰিকা যুক্তৰাষ্ট্ৰৰ লোকপিয়লত হমং আৰু মিয়েনক বাদ দি দেশখনত লাও বংশোদ্ভূত ২লাখতকৈও অধিক আমেৰিকান লোকৰ প্ৰতিবেদন দিয়া হৈছিল। কিন্তু ৰাষ্ট্ৰীয় আৰু জাতিগত পৰিচয়ৰ মাজত বিভ্ৰান্তিৰ বাবে লাওৰ উপৰিও টাই ডাম, খমু আৰু অন্যান্য বংশোদ্ভূত ব্যক্তিসকলক অন্তৰ্ভুক্ত কৰিব পাৰে। ২০১২ চনৰ এক পিয়ল অনুসৰি ফ্ৰান্সত বাস কৰা প্ৰায় ১ লাখ ৪০ হাজাৰ খিলঞ্জীয়া লাওচিয়ান লোক আছিল আৰু ইয়াৰৰ আধাতকৈও বেছি লোকে পেৰিছ আৰু ইয়াৰ চাৰিওকাষৰ লি-ডি-ফ্ৰান্স অঞ্চলত বাস কৰিছিল।\nথাইলেণ্ডত প্ৰায় ২ কোটি লাও ইছান লোক আছে। তেওঁলোক মূলতঃ উত্তৰ-পূব থাইলেণ্ডৰ খোৰাট মালভূমিত আৰু বেংককৰ আশে-পাশে বাস কৰে।\nলাওছৰ ৰন্ধনপ্ৰণালী চুবুৰীয়া দেশসমূহ যেনে থাইলেণ্ড আৰু কম্বোডিয়াৰ ৰন্ধনপ্ৰণালীৰ সৈতে একে যদিও ইয়াৰ কেইবাটাও অনন্য বৈশিষ্ট্য আছে। লাও ৰন্ধনপ্ৰণালীৰ আটাইতকৈ বিখ্যাত ব্যঞ্জনসমূহৰ ভিতৰত লাৰ্ব আৰু সেউজীয়া অমিতাৰ চালাডৰ উৎপত্তিস্থল লাওছতেই। লাওছৰ লাওসকল আৰু ইছানসকলৰ ৰন্ধনপ্ৰণালীৰ পাৰ্থক্যটো অতি সূক্ষ্ম। লাও ৰন্ধনপ্ৰণালীত থাই ৰন্ধনপ্ৰণালীৰ প্ৰভাৱ নাই আৰু ইছান ৰন্ধনপ্ৰণালীত লাওছত বিদ্যমান বহুতো ফৰাচী প্ৰভাৱ পৰা নাই। চাউল হৈছে মুখ্য খাদ্যশস্য আৰু ইয়াৰ প্ৰধান প্ৰকাৰ হৈছে আঠাজাতীয় চাউল বা খাও নিও। কেতিয়াবা নুডলচ বা অন্যান্য চাউলো ব্যৱহাত কৰা হয়। ইয়াক সাধাৰণতে বিভিন্ন দ্ৰৱণ আৰু চছ, কেঁচা পাচলি আৰু বহুবিধ ব্যঞ্জনৰ সৈতে পৰিৱেশন কৰা হয়। বহুকেইবিধ ব্যঞ্জন অতিশয় মচলাযুক্ত, বিভিন্ন প্ৰকাৰৰ জলকীয়াৰে জ্বলা আৰু বনৌষধি আৰু কিণ্বন কৰা মাছৰ চছৰ দ্বাৰা সোৱাদযুক্ত কৰা হয়। \n↑ Hattaway, Paul (ed.) (2004). Lao. William Carey Library. পৃষ্ঠা. 149.\n↑ "Results of Population and Housing Census 2015". Lao Statistics Bureau. https://lao.unfpa.org/sites/default/files/pub-pdf/PHC-ENG-FNAL-WEB_0.pdf। আহৰণ কৰা হৈছে: 1 May 2020.\n↑ Hahn 1999, পৃষ্ঠা 77\n↑ "Archived copy". http://www.immigrantinfo.org/kin/laos.htm। আহৰণ কৰা হৈছে: 2013-12-22.\nউদ্ধৃতি ত্ৰুটি: <ref> টেগ্‌সমূহ "টোকা" নামৰ এটা গোটৰ বাবে আছে, কিন্তু তাৰ <references group="টোকা"/> টেগ্ পোৱা নগ'ল\n"https://as.wikipedia.org/w/index.php?title=লাও_জনগোষ্ঠী&oldid=305707"ৰ পৰা অনা হৈছে\nএই পৃষ্ঠাখন ০৬ নৱেম্বৰ, ২০২১ তাৰিখে ১২:৩১ বজাত অন্তিম সংশোধন কৰা হৈছিল।


লম্বোদৰ বৰা। Lambodar Bora - Growhills Publishing\nPosted on February 3, 2019 August 16, 2019\n১৮৩৬ চনৰ পৰা ১৮৭২ চনলৈ অসমীয়া ভাষা-সাহিত্যৰ বিপৰ্যয়ৰ যুগ (The Age of Disaster)। কাৰণ ১৮২৬ চনত ইংৰাজসকলে অসমৰ শাসনভাৰ লোৱাৰ পিছত অসমীয়া ভাষা আৰু সংস্কৃতি সম্বন্ধে অনভিজ্ঞ ইংৰাজসকলে শাসনকাৰ্যত সহায়ক হিচাপে বংগদেশৰ পৰা বঙালী কেৰানী-মহৰী আমদানি কৰে। সিহঁতৰ প্ৰৰোচনাত ইংৰাজসকলে অসমত অসমীয়া ভাষাৰ পৰিৱৰ্তে বঙালী ভাষা প্ৰৱৰ্তন কৰে। ফলত অসমীয়া ভাষা-সাহিত্য বিপৰ্যয় তথা অৱলুপ্তিৰ পথলৈ গতি কৰে। কিন্তু কিছুমান শিক্ষিত ভাষা-হিতৈষী অসমীয়া লোকে অসমীয়া ভাষা সাহিত্যৰ উদ্ধাৰ আৰু বিকাশৰ বাবে সাহিত্যৰ সাধনাত ব্রতী হয়। লম্বোদৰ বৰা আছিল সেই বিপৰ্যয় যুগৰ এজন ডেকা সাহিত্যিক। তেওঁ মাত্ৰ ৩২ বছৰ জীয়াই আছিল আৰু এই ৩২ বছৰৰ ভিতৰত তেওঁ অসমীয়া ভাষা-সাহিত্যলৈ কেইখনমান গধুৰ জ্ঞানগৰ্বী গ্ৰন্থ আৰু প্ৰবন্ধ এৰি গৈছে।এই অলপ সংখ্যক ৰচনাই তেওঁৰ সাহিত্য প্ৰতিভাৰ উজ্জ্বল ভৱিষ্যতৰ ইংগিত বহন কৰে। তেঁৱেই পোন প্ৰথমে অসমীয়া ভাষাত ওজস্বী অলংকাৰপূৰ্ণ আৱেগিক গদ্যৰ অৱতাৰণা কৰে।\nএইজন ডেকা সাহিত্যিক লম্বোদৰ বৰাৰ জন্ম হয় ১৮৬০ চনত তেজপুৰৰ গমিৰি মৌজাৰ খালিপোকৰীয়া নামৰ এখন গাঁৱত। তেওঁৰ পিতাকৰ নাম আছিল বৃকোদৰ পাঠক। বৃকোদৰ গমিৰি মৌজাৰ কাকতি আছিল। লম্বোদৰ বৰাৰ ককাদেউতা আহোম যুগৰ কুৰ গোট ‘শেন চোৱা’ পাইকৰ ওপৰত বৰা আছিল। কিন্তু ইংৰাজকলে অসমৰ শাসনভাৰ নিজৰ হাতলৈ নিয়াৰ পিছত এই আহোম যুগৰ বিষয়-বাববোৰৰ অন্ত পৰে। সৰু কালতে লম্বোদৰ বৰাই মাতৃক হেৰুৱায়। লম্বোদৰে ১৮৭২ চনত গমিৰি মৌজাত নকৈ স্থাপন হোৱা প্ৰাথমিক বিদ্যালয়ত ভর্তি হয়। প্ৰাথমিক পৰ্যায়ৰ পৰাই লম্বোদৰ বৰাই পঢ়া-শুনাত মেধা শক্তিৰ পৰিচয় দিছিল। নিজৰ অধ্যাৱসায় আৰু মেধা শক্তিৰ গুণত তেওঁ পঢ়া-শুনাত দোপত-দোপে উন্নতি কৰি ১৮৭৭ চনত প্ৰাথমিক শিক্ষা সাং কৰি তেজপুৰৰ চৰকাৰী হাইস্কুলত ভর্তি হয়। ছাত্ৰ হিচাপে তেওঁ আছিল মেধাবী আৰু আদৰ্শবান। সজ চিন্তা-চৰ্চা কৰা আৰু সামাজিক সভা-সমিতিত আগভাগ লোৱাই আছিল তেওঁৰ ব্যক্তিত্ব। স্কুলৰ ছাত্ৰসভাৰো তেওঁ আছিল গুৰি ধৰোতা। তেওঁৰ চেষ্টাতেই স্কুলৰ ছাত্ৰসকলৰ মাজত ‘আলোচনী সভা’ স্থাপন হৈছিল। সেই আলোচনা সভাত সাহিত্য বিষয়ক নানান ৰচনা পাঠ কৰি ছাত্ৰসকলক ভাষা আৰু সাহিত্যৰ প্ৰতি আকৰ্ষিত কৰাৰ লগতে মহৎ লোকৰ জীৱনাদৰ্শৰ প্ৰতিও অনুপ্ৰাণিত কৰিছিল। হাইস্কুলত পঢ়ি থকাৰ সময়ত লম্বোদৰে পিতাকক হেৰুৱায়। পিতাকৰ মৃত্যু হোৱাত পৰিয়ালটি আৰ্থিক দুৰ্যোগত পৰে যদিও লম্বোদৰে নিৰাশ নহৈ পঢা-শুনা চলাই থাকিল। সেইখন স্কুলৰ পৰা সুখ্যাতিৰে কুৰি টকীয়া বৃত্তিসহ এণ্ট্ৰেন্স পৰীক্ষা পাচ কৰি উচ্চ শিক্ষাৰ বাবে কলিকতালৈ যায়। তাত মেট্রোপলিটান কলেজ (বৰ্তমান ইশ্বৰচন্দ্ৰ বিদ্যাসাগৰ কলেজ) ত ভর্তি হয়। কিন্তু প্ৰথমবাৰ এফ. এ. পৰীক্ষা পাছ কৰিব নোৱাৰিলে। তথাপি হতাশ নহৈ দুগুণ উৎসাহেৰে পিছৰ বছৰ পৰীক্ষাত বহি সুখ্যাতিৰে এফ. এ. পাছ কৰে। তাৰ পিছত তেওঁ বি. এ. পাছ কৰে। অধিক পঢ়াৰ ইচ্ছা আছিল যদিও তেওঁৰ আৰ্থিক অৱস্থা ইমানেই নিঃস্ব আছিল যে তেওঁ জীৱিকাৰ পথ ল’বলৈ বাধ্য হ’ল আৰু সেই উদ্দেশ্যে অসমলৈ উভতি আহি কোহিমা চৰকাৰী হাইস্কুলৰ প্ৰধান শিক্ষকৰ চাকৰিত সোমায়। সেই চাকৰিত কিছু টকা সাঁচি দুবছৰ পিছত আইন পঢ়িবলৈ পুনৰ কলিকতালৈ যায় আৰু তাতে আইন কলেজত পঢ়ি তেওঁ বি. এল. পাছ কৰে। ছাত্ৰ অৱস্থাৰে পৰা তেওঁ বিভিন্ন কাকত-আলোচনীত প্ৰবন্ধাদি প্ৰকাশ কৰিছিল। বি. এল.পাছ কৰি অসমলৈ আহি তেজপুৰত স্বাধীনভাৱে আইন ব্যৱসায় আৰম্ভ কৰে আৰু লগে লগে ভাষা সাহিত্যৰ উন্নয়নৰ বাবে সাহিত্য চৰ্চা আৰু লেখা-মেলা কৰাত মনপুতি লাগে। সেই সময়ত চৰকাৰী অফিচ-আদালতৰ বিষয়াসকলৰ স্বেচ্ছাচাৰীতা বাঢ়ি গৈছিল। লম্বোদৰৰ প্ৰচেষ্টাত তেজপুৰত চৰকাৰী বিষয়াসকলৰ স্বেচ্ছাচাৰীতা বহু পৰিমাণে লোপ পায়। তেওঁ ইমানেই ন্যায়পৰায়ণ আৰু স্পষ্টবাদী আছিল যে তেওঁৰ প্ৰতাপত দুৰন্ত পুলিচ তথা চৰকাৰী বিষয়া শান্ত হৈ পৰিছিল। ইতিমধ্যে ওকালতি ব্যৱসায়ৰ দ্বাৰা আৰ্থিক অনাটন কিছু লাঘৱ হৈছিল আৰু তেজপুৰত মাটি কিনি তাতে স্থায়ীভাৱে থাকিবলৈ ঘৰ-বাৰী সাজি লয় আৰু সাহিত্য ৰচনাত একানপতীয়াকৈ লাগে। কিন্তু কালে নসহিলে। তাতেই তেওঁ হাইজা (জহনী) ৰোগত আক্ৰান্ত হয় আৰু মাত্ৰ ৩২ বছৰ বয়সতে জীৱন লীলাৰ অন্ত পৰে। লগে লগে এজন ভাষা সাহিত্য-হিতৈষীৰ প্ৰতিভা চিৰদিনৰ বাবে স্তমিত হৈ পৰে। তেজপুৰত নকৈ সজা ঘৰখনতে তেওঁ এক পুথিভঁৰালো স্থাপন কৰে য’ত তেওঁ দেশ-বিদেশৰ বহুতো মূল্যৱান পুথি সংগ্ৰহ কৰিছিল। বহুতো পাণ্ডুলিপিও অপ্ৰকাশিত অৱস্থাত ৰাখি গৈছিল। কিন্তু সেই সময়ত অন্ধবিশ্বাস আছিল যে কোনো মানুহ কোনো সংক্ৰামক বেমাৰত মৃত্যু হ’লে তেওঁ ব্যৱহাৰ কৰা সকলোবোৰ বস্তুই চিতাৰ জুইত পেলাই দিয়া উচিত। লম্বোদৰ বৰাৰ পুথিভঁৰাল আৰু পাণ্ডুলিপিবোৰৰ সেই দশাই হ’ল। তেওঁৰ অশেষ পৰিশ্ৰমৰ ফলসমূহ চিতাৰ জুইত জাহ গ’ল।\nলম্বোদৰ বৰাই ছাত্ৰাৱসস্থাৰ পৰাই সাহিত্য চৰ্চা কৰিছিল যদিও যেতিয়া তেওঁ সাহিত্য সাধনাৰ এক পৰিৱেশ ৰচনা কৰি একাগ্ৰতাৰে সাহিত্য সাধনাৰ ব্রতত ব্রতী হোৱাৰ সিদ্ধান্ত লৈছিল, সেই সময়তে কালে তেওঁক উভালি নিলে। এক সম্ভৱনাময় প্ৰতিভাৰ কলিতে বিনাশ হ’ল।\nছাত্ৰাৱস্থাত লিখা তেওঁৰ সৰহভাগ প্ৰৱন্ধ ‘আসাম বিলাসিনি’, ‘আসাম নিউজ’, ‘আসাম বন্ধু’ আদি আলোচনীৰ পাতত প্ৰকাশ পাইছিল। উক্ত আলোচনীসমূহত প্ৰকাশ পোৱা প্ৰৱন্ধসমূহ আছিল ‘সদানন্দৰ কলাঘূমটি’, ‘মত্ত মাতঙ্গিনী বৰুৱা আৰু দেৱ সুন্দৰী’, ‘উপন্যাস আৰু আত্মহত্যা’, ‘গান’, ‘বিয়াৰ খৰচ’, ‘অলংকাৰ আৰু দৰকাৰ’ আদি। ইয়াৰ উপৰিও আৰু বহুতো প্ৰৱন্ধ ‘জোনাকী’, ‘আসাম তৰা’ আদিত প্ৰকাশ পাইছিল যদিও সেইবোৰৰ লেখ আজিলৈ পোৱা হোৱা নাই।\nঅসমীয়া ভাষা সম্পৰ্কেও তেওঁ কেইটামান গভীৰ প্ৰৱন্ধ ৰচনা কৰিছিল। তাৰে ভিতৰত “অসমীয়া ভাষাৰ আখৰ জোঁটনি” কেইবাটাও খণ্ডত ‘জোনাকী’ত প্ৰকাশ পাইছিল।\nতেওঁ ‘জ্ঞানোদয়’ আৰু ‘লৰাবোধ’ নামৰ দুখন কিতাপ স্কুলৰ পাঠ্যপুথি হিচাপে ৰচনা কৰিছিল। কিতাপ দুখনত ল’ৰা-ছোৱালীৰ মানসিকতাৰ জোখাৰে বিভিন্ন জ্ঞানগৰ্ভী আদৰ্শ জীৱনীমূলক প্ৰৱন্ধ আৰু আলোচনা সন্নিৱিষ্ট কৰিছিল। ‘অসমীয়া প্ৰাকৃত ভূগোল’ নামৰ ভূগোল বিষয়ক কিতাপখন পঢ়াশালিত পাঠ্যপুথি হিচাপে ব্যৱহাৰ হৈছিল।\nল’ৰা-ছোৱালীৰ উদ্দেশ্যে পাঠ্যপুথি হিচাপে লিখা গ্রন্থবোৰৰ বাহিৰে তেওঁৰ বেছিভাগ প্ৰৱন্ধ ব্যঙ্গাত্মক। অসমীয়া শিক্ষিত লোকৰ মৈমতালি আৰু সোৰোপালিক ব্যঙ্গ কৰি লোকসমাজৰ আগত দাঙি ধৰাই তেওঁৰ ব্যঙ্গাত্মক ৰচনাৰাজিৰ উদ্দেশ্য আছিল। ‘সদানন্দৰ কালাঘূমটি’, ‘সদানন্দৰ সানমিহলি টোকা’, ‘সদানন্দৰ সমাচাৰ’, ‘সদানন্দৰ নতুন অভিধান’ আদি তেওঁৰ ব্যঙ্গাত্মক ৰচনাৰ উজ্জ্বল চানেকি।\nতেওঁ এজন জীৱনী চৰিতকাৰো আছিল। ‘আনন্দৰাম বৰুৱাৰ জীৱন চৰিত’, ‘ঈশ্বৰচন্দ্ৰ বিদ্যাসাগৰৰ জীৱন চৰিত’ আদি ৰচনা কৰিবলৈ লৈছিল যদিও কালে সময় নিদিলে। ইয়াৰোপৰি ‘সমাজ দৰ্পণ’ নামৰ এখন নাটকো অসমাপ্ত অৱস্থাত ৰাখি গৈছিল। পিছত সকলো অগ্নিগৰ্ভত জাহ যায়।\nতেওঁ এজন সমাজ সংস্কাৰকো আছিল। দৰং জিলাত ‘বেগাৰ ধৰা’ নামেৰে এটি কু-প্ৰথা সমাজত প্ৰচলিত আছিল। লম্বোদৰে এই প্ৰথাৰ বিলোপ সাধনৰ বাবে চেষ্টা কৰিছিল আৰু এই উদ্দেশ্যে ‘বেগাৰ ধৰা প্ৰথা’ নামেৰে এটি প্ৰৱন্ধও ‘আসাম নিউজ’ত প্ৰকাশ কৰিছিল।\nইয়াৰোপৰি তেওঁৰ সাহিত্যিক জীৱনৰ ডাঙৰ কীৰ্তি হ’ল কালিদাসৰ মূল সংস্কৃত নাটক ’অভিজ্ঞান শকুন্তলা’ৰ অসমীয়া ভাঙনি । তেওঁৰ এই অনুবাদখনেই সংস্কৃত ভাষাৰ পৰা আধুনিক অসমীয়ালৈ অনুবাদ কৰা প্ৰথম পুথি। অনুবাদখন সহজ-সৰল ভাষাত মূলৰ অকণো বিকৃত নকৰাকৈ কৰা অসমীয়া অনুবাদে সংস্কৃত সাহিত্যত থকা তেওঁৰ পাণ্ডিত্য আৰু দখলৰ উজ্জ্বল চানেকি দাঙি ধৰে।\nইমানবোৰ সাহিত্যিক অৱদানৰ উপৰিও অসমীয়া গদ্য শৈলীলৈ তেওঁ এক নতুন অৱদান আগবঢ়ায় । সেয়া হৈছে অলংকাৰপূৰ্ণ, ওজস্বী অথচ সৰল আৰু ছান্দিক গতিময় গদ্যশৈলী। ইংৰাজ প্ৰৱন্ধকাৰ বেকনৰ গদ্যৰীতিৰ লগত তেওঁৰ গদ্যৰ মিল আছে। তেওঁৰ গদ্য ইমানেই গতিশীল যে কেতিয়াবা কেতিয়াবা আবেগিক হৈ বক্তব্য-বিষয় দীঘলীয়াও হৈ পৰিছে।\nতেওঁৰ এই চুটি জীৱনত যিখিনি সাহিত্য প্ৰতিভাৰ স্বাক্ষৰ ৰাখি গৈছে তালৈ চাই ক’ব পাৰি কালে তেওঁক অকালতে হৰি নিনিয়া হ’লে সময়ত তেওঁ অসমীয়া সাহিত্যৰ ভঁৰাললৈ কালজয়ী মূল্যৱান সাহিত্যৰত্ন উপহাৰ দিব পাৰিলেহেঁতেন।\nপ্রসঙ্গঃ লম্বোদৰ বৰা\n← এক গুচ্ছ জীৱনী। ৰাব্বি মছৰুৰ।…\nAbdur Rahim Photos →\nFebruary 3, 2019 at 4:31 am Reply\nFebruary 3, 2019 at 4:41 am Reply


ত্ৰিফলা কেতিয়া খাব, কেনেদৰে খাব? -How to take triphala in assamese - fitassam\nত্ৰিফলা (triphala powder) বনাবলৈ আপোনাৰ প্ৰয়োজন হব শুকান ডাঙৰ শিলিখা, ভোমোৰা আৰু আমলখী৷ তিনিবিধ ফলেই পৰিষ্কাৰ আৰু কোনো পোক নলগা হলে ভাল। তিনিবিধ ফলৰ গুটিবোৰ উলিয়াই ফলৰ বাকী অংশ বেলেগ বেলেগকৈ মিহিকৈ গুড়ি কৰি লওক৷ তিনিবিধ সূক্ষ্ম ফিল্টাৰযুক্ত পাউডাৰ 1: 2:3এৰ অনুপাতকৈ মিশ্ৰিত কৰক। উদাহৰণস্বৰূপ, যদি আপুনি 10 গ্ৰাম শিলিখা গুড়ি লৈ তাত 20 গ্ৰাম ভোমোৰা গুঁড়ি আৰু 30 গ্ৰাম আমলখী গুঁড়ি যুক্ত কৰক।\n← লোহিত ৰক্ত কণিকা কিদৰে বৃদ্ধি কৰিব?- How to increase red blood cell? -in assamese\n04/11/2020 10/02/2021 Admin 0\n10/10/2020 28/04/2021 Admin 0


লাইভত সুধিলে নীৰজ চোপ্ৰাৰ যৌন জীৱনৰ কথা: ক্ষোভত কি ক’লে নীৰজে? -\nHomeৰাষ্ট্ৰীয়লাইভত সুধিলে নীৰজ চোপ্ৰাৰ যৌন জীৱনৰ কথা: ক্ষোভত কি ক’লে নীৰজে?\nলাইভত সুধিলে নীৰজ চোপ্ৰাৰ যৌন জীৱনৰ কথা: ক্ষোভত কি ক’লে নীৰজে?\nডিজিটেল ডেস্কঃ টকিঅ’ অলিম্পিকৰ স্বৰ্ণজয়ী নীৰজ চোপ্ৰা এতিয়া সমগ্ৰ দেশবাসীৰেই নয়নৰ মণি। বিভিন্ন সংবাদ প্ৰতিষ্ঠানে তেওঁৰ সাক্ষাৎকাৰৰ অনুষ্ঠান পৰিৱেশন কৰিছে। নীৰজ চোপ্ৰাইও যথাসম্ভৱ সাক্ষাৎকাৰৰ অনুষ্ঠানসমূহত ভাগ লৈছে, বিভিন্ন প্ৰশ্নৰ উত্তৰ দিছে। কিন্তু শেহতীয়াকৈ এক সাক্ষাৎকাৰ অনুষ্ঠানৰ এটি প্ৰশ্নৰ উত্তৰ দিবলৈ অমান্তি হ’ল নীৰজ। তাৰো কাৰণ আছে।\nদৰাচলতে প্ৰশ্নটোৱেই আছিল আপত্তিজনক আৰু অস্বস্তিকৰ। ইতিহাসবিদ ৰাজীৱ শেঠীয়ে সাক্ষাৎকাৰ অনুষ্ঠানৰ মাজতে সুধিলে সেই অবাঞ্চিত প্ৰশ্ন।\nপ্ৰশ্নটো আছিল, “ক্ৰীড়াৰ অনুশীলনৰ ব্যস্ততাৰ মাজত আপুনি আপোনাৰ যৌন জীৱনৰ ভাৰসাম্যতা কিদৰে বজাই ৰাখিছিল”? অৱশ্যেই প্ৰথমবাৰ প্ৰশ্নটোৰ উত্তৰ দিবলৈ অমান্তি হয় নীৰজ। তেওঁৰ মুখমণ্ডলত প্ৰকট হৈ পৰে অস্বস্তিৰ ভাৱ। কিন্তু শেঠীও হাৰ মনা ভকত নহয়। তেওঁ পুনৰাই কৰে একেই প্ৰশ্ন। এইবাৰ নীৰজৰ উত্তৰ- – “ছ’ৰি ছাৰ, আই হেভ চেইড ছ’ৰি!”\nযি নহওঁক, এইবাৰহে যেন সম্বিৎ ঘুৰি আহিল সাক্ষাৎ গ্ৰহণকাৰী ৰাজীৱ শেঠীৰ। নিজৰ প্ৰশ্নটোৰ বাবে ক্ষমা বিচাৰিলে তেওঁ।কিন্তু ইতিমধ্যেই নীৰজ চোপ্ৰাই অনলাইন ইণ্টাৰভিউটোৰ সংযোগ বিচ্ছিন্ন কৰি দিয়ে। স্ংযোগ বিচ্ছিন্ন কৰাৰ আগেয়ে তেওঁ কয়, “আপোনাৰ প্ৰশ্নৰে মোৰ মন ভৰি গ’ল” (আপকে কুৱেশ্যন সে মন ভৰ গেয়া মেৰা)।\nযি নহওঁক, ইতিমধ্যেই এই ভিডিঅ’ সামাজিক মাধ্যমত ভাইৰেল হৈ পৰিছে। আৰু প্ৰত্যেকেই দিছে প্ৰশ্নকৰ্তা শেঠীক ধিক্কাৰ।\nPrevious articleনিশা অটোত উঠাই লৈ সাত লম্পটে ধৰ্ষণ কৰিলে কিশোৰীক, পঢ়ক শিহৰণকাৰী বিৱৰণ


🖋 সন্দিপনি তাছা\nএহহ, কত যে থৈছে নহয় চাহ পাতৰ টেমাটো!! বিচাৰোঁতে বিচাৰোঁতে মূৰটো হে বিষাই গৈছে। "কত থৈছ অ হাৰামী?", মই তালৈ চাই সুধিলো। সি উত্তৰ দিবলৈ চেষ্টা কৰিছে কিন্তু বেচেৰাৰ মাতেই ওলোৱা নাই। "উঁহ উঁহ...", তাৰ মুখৰ পৰা মাথোঁ সেইকেইটা শব্দই বাহিৰ হৈছে। " হ'ব দে । বাদ দে মই নিজেই বিচাৰি লম।", মই তাক কলো। নিজেই বিচাৰিব লগা হৈছে।\n"ঔ ইয়াত সোমাই আছে!", টেমাটো বিচাৰি পাওঁতে মোৰ মুখৰ পৰা কথাষাৰ অভ্যাস বশতঃ ওলাই আহিল। এক চামুচ চাহ পাত, ডেৰ কাপ পানী, আধা চামুচ চেনী আৰু অলপ আদা। অহ, আদা লোৱাই হোৱা নাই! ফ্ৰিজত চালোঁ! খানাৰে ভৰি আছে গোটেই ফ্ৰিজটো। ইহঁতে একো খোৱাই নাই চাগৈ। আদা একেবাৰে তলৰ খাপত আছে। হাউলি আদা এটুকুৰা উলিয়াই আনিলো। তলৰ খাপটো সুমুৱাই দিছোঁ হে। আহ! মিঠাইও আছে তাৰ ওপৰৰ খাপটোত। মিঠাইৰ পেকেট আৰু আদা টুকুৰা লৈ পাকঘৰলৈ উভতি গলোঁ। আদা টুকুৰা থেতালি চাহত দি উতলালৈ ৰখিলো।\nচাহ কাপত শুহা মাৰি তাৰ ৰূমলৈ সোমাই গলো। মিঠাইটো এটা কামুৰতে শেষ হ'ল। চাহ কাপ অৱশ্যে ভাল হৈছে। অহঃ, গেছ ষ্টোভটো ফু মাৰি হে নুমুৱালো অফ কৰাতো নহ'লেই। এহ, হব দে সি নিজেই কৰি লব। ৰুমটো অৱশ্যে ধুনীয়াকৈ সজাই থৈছে। মোৰ ৰুমটো ইয়াৰ সম্পূৰ্ণ বিপৰীত অৱস্থাত থাকে। কিতাপেৰে দুটা আলমাৰি ভৰি আছে। ওচৰৰ পৰা চাওঁচোন কি ধৰণৰ কিতাপ আছেনো? উ উ.. এইবোৰ চব দেখোন আইন আৰু কিবা কম্পিউটাৰৰ কিতাপ। বৰ নিৰস মানুহ!! উহোঁ নহব।\nটেবুলৰ সন্মুখত এখন বৃহৎ বোৰ্ড। এগাল মান ফটো লগাই গোটেইখিনি collageৰ নিচিনাকৈ সজাই থৈছে। অৱশ্যে ৰঙা সূতাৰে ইখনৰ সৈতে সিখন ফটোক লগ লগাই থৈছে। ৰঙা সূতা ডালে গোটেই বোৰ্ড খনক মকৰা জালৰ নিচিনাকৈ আৱৰি থৈছে। মোৰ ফটো এখনো থৈছে। ফটোখন আঁতৰাই আনি চালোঁ। বাঃ, ফটো খনত দেখোন মোক একদম দক্ষিণৰ চিনেমাৰ "হিৰ"টোৰ নিচিনাই লাগিছে। মই ৰাখিয়েই থওঁ ফটো খন। বৰ্ডৰ ওপৰতে এটা খাপ সাজি তাতে বস্তু কিছুমান থোৱা আছে। মই তালৈ হাত মেলোতেই কিবা বটল এটা সৰি পৰি জুলীয়া কিবা এবিধেৰে গোটেই বোৰ্ড খন তিতি গল। এতিয়াহে মন কৰিলোঁ বোৰ্ড খন কাপোৰৰ। গোটেইখনেই তিতি গল। ইচ, ইচ... মই হাতেৰে চুই চালোঁ। বেয়াকৈ তিতিলে এতিয়া শুকাবলৈ অলপ সময় লাগিব। গোন্ধ ললোঁ, অঃ চেনিটাইজাৰ । একো নাই এক ঘণ্টাৰ ভিতৰত শুকাই যাব।\nতাৰ টেবুললৈ চালোঁ। লেপটপ এটা আছে। মেলিলোঁ, HPৰ দামী লেপটপ। ৱাঃ, অৱশ্যে ধনী মানুহ , আৰ্জন ভাল ল'বই। অন কৰিলোঁ, পাচৱৰ্দ দি থোৱা আছে। তাক মাতিবলৈ লৈও ৰৈ গলো। সি মোক তাৰ লেপটপৰ পাচৱৰ্দ কেতিয়াও নকয়!! আৰু ক'বও নোৱাৰে , কেনেকৈনো কব! বেছেৰাৰ মাতেই ওলোৱা নাই। তাৰ প্ৰেমিকাৰ নাম আৰু তাৰ মাকৰ জন্মৰ চনটো মাৰি চালোঁ। খোল খাই গল। ধুত্ত!! ইমান সহজ পাচৱৰ্দ দিয়ে নেকি!! বাৰু যিয়েই হওঁক কি চিনেমা আছে চাওঁ। গোটেই লেপটপত বিছাৰিলোঁ। নাই, এখনো চিনেমা নাই। অকল মোৰ ভিডিঅ' আৰু ফটো এসোঁপা সুমুৱাই থৈছে। ধেত্ত!! নাপাই নহয় মোক নুসুধাকৈ মোৰ ভিডিঅ', ফটো নিজৰ লেপটপত সুমুৱাই থব। চব ডিলিট কৰি দিলোঁ। দেষ্কটপ আৰু ৰিচাইকল বিন দুয়োটাৰ পৰাই সম্পূৰ্ণ কৈ ডিলিট কৰি দিলোঁ। লেপটপটো অফ কৰি দিলোঁ।\nড্ৰয়িং ৰূমলৈ গলো। সি মজিয়াতে বহি আছিল। তাৰ তলুৱাৰ পৰা ওলাই থকা তেজেৰে গোটেই মজিয়া ৰঙা হৈ গৈছে। দেটল বিচাৰি তাৰ ৰূমলৈ দৌৰ মাৰিলোঁ। নাই , তাৰ ৰুমত ডেটল নাই। টেবুলৰ ওপৰত অফিচাৰ চয়চৰ বটল এটা আছিল। উঠাই আনিলোঁ। এলকহল আৰু দেটলে এনে সময়ত একেই কাম কৰে। তাৰ ঘাঁ টুকুৰাত মদ অলপ ঢালি দিলোঁ। সি শিয়ৰি উঠিল আৰু লৰচৰ কৰি দিলে। গোটেই মদ খিনি তাৰ গাত পৰি গল।\nআকৌ এবাৰ দৌৰ দিলোঁ । ৰূম ক্লিনাৰ বিচাৰি। নাই! সেইয়াও নাই। কিনো থৈছে জানো ঘৰখনত একোৱেই পাবলৈ নাই। মূৰটো গৰম হে হৈছে আৰু। কেৰাচিন অলপ বিচাৰি পালোঁ। সেইখিনিৰেই তেজ পৰি থকা ঠাই টুকুৰা চাফা কৰি দিলোঁ। একেবাৰে পাকঘৰলৈকেই ঘৰ খন মচি দিলোঁ। ইমান কণতো কৰি দিব পাৰোৱেই আৰু! মজিয়া তিতি আছে। শুকাবলৈ ফেন খনৰ চুইছটো অন কৰি দিলোঁ। নাই, কাৰেণ্ট নাই। এই ঠাই টুকুৰাত নহয়। মাথাটো গৰম হৈ ওলাই গুচি আহিলো । গেছ লিক কৰাৰ দৰে গোন্ধ আহিছে কিন্তু আকৌ ভিতৰলৈ উভতি যাবলৈ মন নগ'ল।\nগেটৰ বাহিৰ হলো। অলপ দূৰ আগবাঢ়ি গৈছোঁ হে বয়সস্থ মানুহ এজনে মাত দিলে, "ভাইটি, শুনা চোন ।" মই ৰৈ দিলোঁ। তেওঁ কাষ চাপি আহিল। " তুমি ইলেকট্ৰিচিটিৰ কাম জানা নেকি?", তেওঁ সুধিলে। "জানো অলপ ! কওক চোন কি হল?", মই তেওঁৰ প্ৰশ্নৰ সহাঁৰি জনাই উত্তৰত তেওঁক কলো। " যোৱা তিনি ঘণ্টা ধৰি কাৰেণ্ট নাই অ বোপা। ইলেকট্ৰিচিটি বৰ্ডলৈ যোৱা দুঘণ্টা ধৰি ফোন কৰি আছোঁ। সিহঁতে পঠিয়াম বুলি কৈও এতিয়ালৈকে মানুহ পঠিওৱা নাই। কিবা হৈছে?বেয়া নোপোৱা যদি তুমি অকন চাই দিব পাৰিবা নেকি বোপা?", তেওঁ কাৰণটো মোক কলে। " আৰে , আৰে , একো নাই । মই, চাই দিছোঁ দিয়ক। কত আছে ট্ৰংস্ফৰ্মাৰটো?", মই তেওঁক কলো। তেওঁ ট্ৰংস্ফৰ্মাৰটোলৈ আঙুলিয়াই দেখুৱালে। মই আগবাঢ়ি গৈ ট্ৰংস্ফৰ্মাৰটোৰ ওচৰত গৈ ভালকৈ চালোঁ। "একো নাই , খুড়া । অকণমান প্ৰব্লেম এটা আছে মই ঠিক কৰি দিছোঁ।", এইবুলি কৈ মই কামত লাগিলো। অলপ সময়তে সমস্যাৰ সমাধান হৈ গল। কাৰেণ্ট আহি গল।\nমই মানুহজনৰ ওচৰলৈ আগবাঢ়ি গৈ কলো, " ঠিক হৈ গল খুড়া।" মই কথাষাৰ কৈ শেষ কৰিছোঁ হে ধামম.. কৈ হোৱা শব্দ এটাই চৌপাশ কঁপাই থৈ গল। "এইটো কি শব্দ আকৌ!", মানুহজনে আতংকিত হৈ সুধিলে। মই কথাটো পাতলাবলৈ কলো," ক'ৰবাত কোনোবাই ড্ৰামত সুমুৱাই ফটকা ফুটাইছে চাগৈ! ঠিকে আছে খুড়া মই যাওঁ এতিয়া তেন্তে।" মানুহজনে মোৰ কথাত বিশ্বাস কৰি কলে , " হব পাৰে। বাৰু যোৱা বোপাই। বহুত বহুত ধন্যবাদ। তুমি ডাঙৰ সহায় কৰিলা আজি।" মইও হাঁহি এটা মাৰি বিদায় ললো।\nঘৰৰ ভিতৰলৈ সুমাওঁতে হাতৰ গ্লভচ্ যোৰ আৰু চেণ্ডেল যোৰ খুলি হাতত ললো। আৰু পকেটত থকা স্ক্ৰু ড্ৰাইভাৰটোও উলিয়াই ললো। গা পা ধুই আহি নিউজ চেনেলটো অন্ কৰিলোঁ। হাতত চাহ এক কাপ। ব্ৰেকিং নিউজ আহি আছিল এনেদৰে, " চহৰৰ শীৰ্ষ আৰক্ষী বিষয়াক নৃশংস ভাৱে অগ্নিদগ্ধ কৰি হত্যা। হত্যাকাৰীয়ে জ্বলাই থৈ গল বহু গুৰুত্বপূৰ্ণ নথি, তাৰ লগতে নষ্ট কৰি থৈ গল বহু প্ৰমাণ। সূত্ৰ মতে চিলিণ্ডাৰ বিস্ফোৰণৰ দ্বাৰা এই হত্যা।" খবৰটো চাই মই চাহৰ কাপত এটি চুমুক দিলোঁ। নিউজৰ পৰা চিনেমালৈ মই চেনেলটো সলাই দিলোঁ। নাকত প্লাষ্টিক পোৰাৰ গোন্ধ এটা লাগিছিলহি।


পৰহিৰ মানুহবোৰ – অন্তহীন দিগন্ত\nNovember 9, 2018 November 9, 2018 britul sharma\nকিবা অজান শোকে মনটো খুণ্ডা মাৰি ধৰিলে। এয়াই প্ৰথম নহয়, এনে ধৰণৰ কেইবাটাও ঘটনা ঘটিল যোৱা দুবছৰ মানৰ ভিতৰত। সিদিনা ফোনযোগে দেউতাই কৈছিল ওচৰৰে চানক্য ককাৰ পৰলোক প্ৰাপ্তিৰ কথা। সেয়াও অবিশ্বাস্য, আৰু আজি দিয়া ধনঞ্জয় চাৰৰ খবৰটোও অবিশ্বাস্য। বয়স হৈছিল তেওৰ। স্বাভাৱিক বাৰ্ধক্যজনিত মৃত্যুৱেই আছিল। তথাপিও মনে নামানে। বৰকৈ বেয়া লাগিছিল মনটো। মৃত্যুৱেই জীৱনৰ অন্তিম সত্য। এয়া অৱধাৰিত, আৰু সেয়েহে স্বাভাৱিক। কিন্তু অৱচেতন মনে কথাটো মানি লব খোজা নাই। বাৰে বাৰে মনত পৰিছে চাৰৰ ঘৰত টিউচন কৰিবলৈ যোৱা দিনবোৰ। সেইবোৰ চোন কালি-পৰহিৰ দিন যেন লাগে। তেনেহলে হঠাতে আজি কেনেকৈ এই অঘটন ঘটিবলৈ পালে? গৰমৰ দিনত পুৱাতে ওলোৱা চেঙ্‌চেঙীয়া ৰʼদত ঘামিজামি চাইকেল চলাই টিউচনলৈ গৈছিলো। ঠাণ্ডাৰ দিনত কেতিয়াবা মোৰ গৈ পাওতে অলপ দেৰী হৈছিল আৰু তাৰবাবে চাৰৰ গালিও খাব লগাত পৰিছিলো৷ এই সকলোবোৰ পৰহিৰ কথা। সেই ধনঞ্জয় চাৰ আজি নাই।\nঅকল এয়াই নহয়। চিত্তৰঞ্জন ককাৰ শোতোৰা পৰা মুখখননো কেনেকৈ মানি লও? পথাৰত হাল বাই থকা তেওৰ সৌৰ্য্যদীপ্ত মুখখন পৰহি হে দেখিছিলো। গধূলি সময়ত আমাৰ ঘৰলৈ প্ৰায়ে ফুৰিবলৈ আহিছিল। আচল কথা ককাহতৰ ঘৰত টিভি নাছিল। হয়তো লাইটো নাছিল নেকি, মনত নাই। সেইবাবে ককাই গধূলিৰ অসমীয়া বাতৰিটো চাবলৈ আমাৰ ঘৰলৈ আহিছিল। আমাৰ লগত খেলিছিল। ধেমালি-ধুমুলাৰ মাজতে ককাই মোক নতুন নাম এটা দিছিল, – “বুকুৰ বন্ধু”। মোৰ বয়স তেতিয়া চাৰি নে পাচ বছৰ। ককা তেতিয়াই পঞ্চাশোৰ্ধ। সিদিনা শুনিলো তেওঁ হেনো আল্‌জেইমাৰ ৰোগত আক্ৰান্ত হৈ শয্যাগত। স্মৃতিশক্তি লোপ পাইছে। মোক নিশ্চয় চিনি নাপাব। হয়তো “বুকুৰ বন্ধু” বুলি মাতিলেও চিনি নাপাব। শঙ্কৰ খুৰাই চাইকেল মাৰি বিশ মাইল বাট দৈনিক অহা যোৱা কৰাও আমি পৰহি হে দেখিছিলো। কেনেকৈ মানি লও বিহুৰ দিনা নামঘৰলৈ আহোতে তেওৰ সুপুত্ৰই ধৰি ধৰি আনিছিল। কঁকাল বেকা, হাতত লাখুটি। কেনেকৈ মানি লওঁ? পৰহিৰ পৰা আজিলৈ, এইখিনি সময়তে ইমানবোৰ সালসলনি হʼল, ধৰিবই নোৱাৰিলো।\n– হেল্লʼ – সঞ্জয়ৰ মাতত অলপ উৎসাহ মিহলি হৈ আছে।\n– হেল্লʼ চঞ্জু … এটা কথা হʼল।\n– মোৰ যোৱা নহব দোষ্টি, … বেয়া নাপাবি।\n– কিয়? কি হʼল? চাদেন্‌লি যে? – কিছুদিন পিচত আমি কেইজনমান লগ হৈ ফুৰিবলৈ যোৱা কথা। মই নাযাও বুলি কোৱা খবৰটোৱে সঞ্জয়(ওৰফে চঞ্জু!)ক অলপ উদ্বিগ্ন কৰি তুলিলে।\n– দেউতাৰ গা ভাল নহয়।\n– ওহ্ .. হয় নেকি? কি হৈছে নো?\n– নাজানো। গা ভালে নাথাকে। প্ৰেচাৰ বাঢ়িছে চাগে।\n– ডাক্তৰক দেখাইছে নে?\n– এতিয়া কেনেকুৱা?\n– অলপ কমিছে। কিন্তু ভালকৈ ভাল পোৱা নাই।\n– অলপ কমিছে যদি তই ওলা আমাৰ লগত। ঘুৰি অহাৰ পিচত তই নিজে লগত থাকি ডাক্তৰক দেখুৱাবি।\n– এহ্ নালাগে দে। টেন্‌চন এটা লাগি থাকিব। ঘৰলৈ এ যাওঁ। মা-দেউতাইও ভাল পাব।\n– ওʼ … ঠিক আছে দে। জোৰ নকৰো। তথাপিও গʼলে ভাল লাগিলহেতেন।\n– যাব পাৰিলে তো মোৰো ভাল লাগিলহেতেন। কিন্তু উপায় নাই। … ঠিক আছে দে দোষ্টি … এন্‌জয়।\n– চিউৰ .. য়ু টেক কেয়াৰ।\nফোনটো থৈ অলপ স্বস্তিত নিশ্বাস এৰিলো। দুদিনমানৰ পৰা দেউতাৰ গা বেয়া হোৱা কথাটো সঁচা। কিন্তু মা-দেউতাৰ সৰু সুৰা কিবা কিবি হৈয়েই থাকে। ইতিমধ্যে দাক্তৰক দেখুৱাইছে আৰু কিছুদিনাৰ ভিতৰতে ভাল হৈ উঠিব বুলি বিশ্বাস আছে। মই দেউতাৰ বেমাৰৰ বাবে ঘৰলৈ যাবলৈ ওলোৱা নাই। আচলতে মনৰ ভিতৰত বহুতো কথাই চাকনৈয়াৰ সৃষ্টি কৰিছে। পৰহি দেখা তজ্‌বজীয়া মানুহবোৰৰ আজিৰ অৱস্থা দেখি কাইলৈ কি হব পাৰে সেয়া ভাবি মনটো মাজে মাজে চিন্তিত হৈ উঠিছে। সেইবাবে মই ফুৰিবলৈ নাযাও। ভগবানে দিলে ফুৰা-চকা পিচলৈও হৈ থাকিব।\nঘৰ আহি পালো। আবেলিৰ সময়। মা পাক্‌ঘৰত। দেউতা শুই আছে। টোপনিত লাল-কাল দি থকা দেউতাৰ শীৰ্ণকায় চেহেৰাটোৰ ফালে চাই নিজেই আচৰিত হʼলো। গলধণ সোতোৰা-সোতোৰি পৰিছে। ক’লা চুলি এডালো নাই। কিন্তু দেউতাই পৰহি মোক স্কুললৈ লৈ গৈছিল; এল-এম-এল ভেচ্‌পা স্কুটাৰ খনেৰে। সেই সময়ত দেউতাৰ চেহেৰা আৰু আজিৰ চেহেৰাৰ মাজত আকাশ পাতাল পাৰ্থক্য। আমি ডেকা সকলে বয়সস্থ সকলক দিব পৰা সকলোতকৈ মুল্যবান উপহাৰ হʼল “সময়”। পাৰ হৈ যোৱা সময় ঘুৰি নাহে। কিন্তু মোৰ হাতত আজিৰ দিনটো আছে। সেয়া মা-দেউতাক উপহাৰ দিওচোন।\nTagged জীৱন, পৰহিৰ মানুহবোৰ, মানুহ\nNext postVillage streets …\n2 thoughts on “পৰহিৰ মানুহবোৰ”\nReminds me of Kamala Das’ poem, “My mother at sixty six”. Seeing one’s parents get old is extremely painful.


এই অভিযানকালত আৰক্ষীয়ে ৩জন লস্কৰ-ই-তৈবাৰ দুৰ্ধৰ্ষ সন্ত্ৰাসবাদীক অস্ত্ৰ-শস্ত্ৰ সহ গ্ৰেপ্তাৰ কৰিছে।...\n| News18 Assam | September 26, 2021,11:46 am IST\nকোভিডৰ কৰ্তব্য কৰি কৰি কেৱল ভেকচিনক লৈ ৰাইজৰ মাজত সৃষ্টি হোৱা বিভিন্ন উৰা বাতৰিয়ে নতুন শিল্পকলা সৃষ্টিত অনুপ্ৰেৰণা পাইছে বুলি জনালে সঞ্জীৱে।...\n| News18 Assam | September 26, 2021,10:19 am IST\nগৃহৰক্ষী জোৱানৰৰ স্বীকাৰোক্তি– সকলো পক্ষক মেনেজ কৰি চলাইছিল এই ব্যৱসায়।...\n| News18 Assam | September 25, 2021,12:54 pm IST\nআপোনাৰ High Blood Pressure উচ্চ ৰক্তচাপৰ সমস্যা হৈ আছে নে , তেনেহলে এইসমূহ তথ্য আপোনাৰ বাবে যথেষ্ট উপকাৰী। স্বাস্থ্য বিশেষজ্ঞসকলৰ মতে, উচ্চ ৰক্তচাপ কেৱল ঔষধৰ দ্বাৰা নহয়, সুষম আহাৰৰ দ্বাৰাও নিয়ন্ত্রণত ৰাখিব পাৰি।...\n| News18 Assam | September 24, 2021,8:35 am IST\nকেমেৰন পাৰ্কক চহৰ হিচাপে মান্যতা নিদিলেও ইয়াক ফ্লাই ইন ৰেছিডেন্সিয়েল কমিউনিটী হিচাপে স্বীকৃতি প্ৰদান কৰিছে।...\n| News18 Assam | September 20, 2021,8:43 am IST\nষ্টেট বেংক অৱ ইণ্ডিয়াত (SBI) বেয়া আৰু ফটা নোট কিদৰে সলনি কৰিব পাৰি, সেই ক্ষেত্ৰত আগবঢ়াইছে এক গুৰুত্বপূৰ্ণ বাৰ্তা। দৰাচলতে ষ্টেট বেংক অৱ ইণ্ডিয়াৰ টুইটাৰ একাউন্টত এগৰাকী গ্ৰাহকে এই সংক্ৰান্তীয় এক অভিযোগ উত্থাপন কৰিছিল। বেংকে জনোৱা মতে কোনো গ্ৰাহকে যদি তেনে নোট পায়ো তেন্তে বেংকৰ যিকোনো শাখালৈ গৈ সলনি কৰি ল’ব পাৰিব।...\n| News18 Assam | September 20, 2021,8:07 am IST\nকোকৰাঝাৰ জিলাৰ পৰ্বতঝোৰা মহকুমা আৰক্ষী বিষয়াৰ ছিকিউৰিটীৰ দ্বায়িত্বত আছিল গাড়ীখন। মৃত বিজু বৰ্মনৰ ঘৰ কোকৰাঝাৰ জিলাৰ বগৰীবাৰীত।...\n| News18 Assam | September 19, 2021,10:19 am IST\nএইকেইটা ৰাষ্ট্ৰীয় ঘাইপথৰ উপৰিও দেশৰ আন বহু পথত এনে ধৰণৰ কাহিনী শুনিবলৈ পোৱা যায় যদিও সেই ঘটনাবোৰৰ বাস্তৱসন্মত কাৰণ এতিয়ালৈকে বিচাৰি পোৱা যোৱা নাই।...\n| News18 Assam | September 19, 2021,9:05 am IST\nডায়েবেটিছক নিয়ন্ত্ৰণ কৰিবলৈ জলফাইৰ পাত কিদৰে ব্যৱহাৰ কৰা যায় আৰু ইয়াৰ পৰা শৰীৰত কি ধৰণৰ উপকাৰ হ’ব পাৰে তলত উল্লেখ কৰা হ'ল।...\n| News18 Assam | September 19, 2021,8:21 am IST\nBoost Metabolism To Stay Slim And Fit: একে বয়সৰ ( Age) ব্যক্তিয়ে একে ধৰনৰ খাদ্য গ্ৰহণ কৰাৰ পিছতো কিয় এজনৰ ওজন কম, আনজনৰ ওজন বেছি হয়।ইয়াৰ মূল কাৰণেই হৈছে শৰীৰৰ মেটাবলিজিম (Metabolism)।...\n| News18 Assam | September 15, 2021,7:49 am IST\nযাত্ৰীৰ অভিযোগ, কোনো ধৰণৰ জাননী নিদিয়াকৈ লেচীয়ে বন্ধ কৰিছিল জল পৰিবহণ।...\n| News18 Assam | September 14, 2021,5:25 pm IST\nHealth Benefits of Cardamom Water: ওজন কমোৱাৰ পৰা ডায়েবেটিছ নিয়ন্ত্ৰণলৈ, ইলাচি তিয়াই থোৱা পানীৰ এই গুণবোৰ জানেনে?\nHealth Benefits of Cardamom Water: ইলাচি তিয়াই থোৱা পানীয়ে আপোনাৰ কি উপকাৰ কৰিব পাৰে চাওক।...\n| News18 Assam | September 14, 2021,2:41 pm IST\nভাৰতত এটা আধাৰ নম্বৰ ব্যৱহাৰ কৰি মুঠ ১৮ খনলৈ মোবাইলৰ চিম ল'ব পাৰি। তেনেক্ষেত্ৰত আপোনৰ আধাৰ কাৰ্ডৰ নম্বৰ ব্যৱহাৰ কৰি আন কোনোবাই মোবাইলৰ চিম উলিয়াই ব্যৱহাৰ কৰি আছে নেকি ? ...\n| News18 Assam | September 13, 2021,9:20 am IST\nআনহাতে দলটোৰ আন পাচঁটা ডকাইতে পলায়ন কৰিবলৈ সক্ষম হয়।...\n| News18 Assam | September 12, 2021,3:56 pm IST\nBangladesh's Sukhi Tablet: আজি ধুবুৰী আৰক্ষীৰ অভিযানত ৮ বস্তা সুখী টেবলেট জব্দ হয়। আৰক্ষীৰ অভিযানত এজন আটক কিন্তু পলাতক মাষ্টৰ মাইন্ড।...\n| News18 Assam | September 11, 2021,3:06 pm IST


15.09.20 Morning Assame Murli Om Shanti BapDada Madhuban\n"মৰমৰ সন্তানসকল – পিতা আহিছে তোমালোকক জ্ঞানৰ তৃতীয় নেত্ৰ দিবলৈ যাৰ দ্বাৰা তোমালোকে সৃষ্টিৰ আদি-মধ্য-অন্তক জানা”\nসিংহী শক্তিসকলেহে কোনটো কথা সাহসেহেৰে বুজাব পাৰে?\nঅন্য ধৰ্মাৱলম্বীসকলক এইটো কথা বুজাব লাগে যে, পিতাই কয় - তোমালোকে নিজক আত্মা বুলি বুজা, পৰমাত্মা নহয়। আত্মা বুলি বুজি পিতাক স্মৰণ কৰা তেতিয়া বিকৰ্ম বিনাশ হ’ব আৰু আপোনালোক মুক্তিধামলৈ গুচি যাব। পৰমাত্মা বুলি ভাবিলে আপোনালোকৰ বিকৰ্ম বিনাশ হ’ব নোৱাৰে। এইটো কথা বহুত সাহসেৰে সিংহী শক্তিসকলেহে বুজাব পাৰে। বুজোৱাৰো অভ্যাস থাকিব লাগে।\nনয়নহীনক মাৰ্গ-দৰ্শন কৰা....... (নয়নহীন কো ৰাহ দিখাও…….)\nসন্তানসকলে অনুভৱ কৰি আছে - আত্মিক স্মৃতিৰ যাত্ৰাত কঠিনতা দেখা পোৱা যায়। ভক্তিমাৰ্গত দুৱাৰে দুৱাৰে ঠেকা-খুন্দা খাবলগীয়া হয়েই। বহুত প্ৰকাৰৰ জপ-তপ-যজ্ঞ কৰে, শাস্ত্ৰ আদি পঢ়ে, যি কাৰণে ব্ৰহ্মাৰ ৰাতি বুলি কোৱা হয়। আধাকল্প ৰাতি, আধাকল্প দিন। ব্ৰহ্মাতো অকলে নহ’ব নহয় জানো। প্ৰজাপিতা ব্ৰহ্মা আছে যেতিয়া নিশ্চয় তেওঁৰ সন্তান কুমাৰ-কুমাৰীসকলো থাকিব। কিন্তু মনুষ্যই নাজানে। পিতাইহে সন্তানসকলক জ্ঞানৰ তৃতীয় নেত্ৰ প্ৰদান কৰে, যাৰ দ্বাৰা তোমালোকে আদি-মধ্য-অন্তৰ জ্ঞান পাইছা। তোমালোক কল্পৰ পূৰ্বেও ব্ৰাহ্মণ আছিলা আৰু দেৱতা হৈছিলা, যিসকল হৈছিল তেওঁলোকেই আকৌ হ’ব। তোমালোক আদি সনাতন দেৱী-দেৱতা ধৰ্মৰ হোৱা। তোমালোকেই পূজ্য আৰু পূজাৰী হোৱা। ইংৰাজীত পূজ্যক ‘ওৱৰ্শ্বিপ-ওৱৰ্থি’ আৰু পূজাৰীক ‘ওৱৰ্শ্বিপাৰ’ বুলি কোৱা হয়। ভাৰতেই আধাকল্প পূজাৰী হয়। আত্মাই মানি লয় যে আমিয়ে পূজ্য আছিলোঁ আকৌ আমিয়ে পূজাৰী হৈছোঁ। পূজ্যৰ পৰা পূজাৰী আকৌ পূজ্য হওঁ। পিতাতো পূজ্য পূজাৰী নহয়। তোমালোকে ক’বা - আমি সেই পূজ্য পাৱন তথা দেৱী-দেৱতা আছিলোঁ আকৌ 84 জন্মৰ পাচত সম্পূৰ্ণৰূপে পতিত পূজাৰী হৈ যাওঁ। এতিয়া ভাৰতবাসী যিসকল আদি সনাতন দেৱী দেৱতা ধৰ্মৰ আছিল, তেওঁলোকে নিজৰ ধৰ্মৰ বিষয়ে একো নাজানে। তোমালোকৰ এই কথাবোৰ সকলো ধৰ্মাৱলম্বীয়ে বুজি নাপাব, যিসকল এই ধৰ্মৰ পৰা কোনো বেলেগ ধৰ্মত ধৰ্মান্তৰিত হৈ গৈছে তেওঁলোকেই আহিব। এনেকৈ ধৰ্মান্তৰিততো হৈ গৈছে। পিতাই কয় - যিসকল শিৱ আৰু দেৱতাসকলৰ পূজাৰী হয়, তেওঁলোকৰ বাবে সহজ। অন্য ধৰ্মাৱলম্বীয়ে মগজ নষ্ট কৰিব। যিসকল ধৰ্মান্তৰিত হৈছে তেওঁলোক প্ৰেৰিত হ’ব আৰু আহি বুজিবলৈ চেষ্টা কৰিব। নহ’লেতো নামানিব। আৰ্যসমাজীসকলৰ মাজৰ পৰাও বহুত আহিছে। শিখলোকো আহিছে। আদি সনাতন দেৱী-দেৱতা ধৰ্মৰ যিসকল ধৰ্মান্তৰিত হৈ গৈছে তেওঁলোক নিজৰ ধৰ্মত নিশ্চয় আহিব লাগিব। বৃক্ষতো বেলেগ বেলেগ শাখা আছে। আকৌ আহিবও ক্ৰম অনুসৰি। ঠাল-ঠেঙুলি ওলাই থাকিব। তেওঁলোক পবিত্ৰ হোৱাৰ কাৰণে তেওঁলোকৰ ভাল প্ৰভাৱ পৰে। এইসময়ত দেৱী-দেৱতা ধৰ্মৰ ভেটি নাই যিটো আকৌ স্থাপন কৰিবলগীয়া হয়। ভাই-ভনীতো হ’বলগীয়াই হয়। আমি এজন পিতাৰ সন্তান সকলো আত্মা ভাই ভাই হওঁ। আকৌ ভাই-ভনী হওঁ। এতিয়া যেনেকৈ নতুন সৃষ্টিৰ স্থাপনা হৈ আছে, পোন প্ৰথমে হৈছে ব্ৰাহ্মণ। নতুন সৃষ্টিৰ স্থাপনাত প্ৰজপিতা ব্ৰহ্মাকতো নিশ্চয় লাগিব। ব্ৰহ্মাৰ দ্বাৰাহে ব্ৰাহ্মণ হ’ব। ইয়াক ৰুদ্ৰ জ্ঞান যজ্ঞ বুলিও কোৱা হয়, ইয়াত ব্ৰাহ্মণ নিশ্চয় লাগে। প্ৰজাপিতা ব্ৰহ্মাৰ সন্তান নিশ্চয় লাগে। তেওঁ হৈছে গ্ৰেট গ্ৰেট গ্ৰেণ্ড ফাদাৰ (প্ৰপিতা)। ব্ৰাহ্মণ আছে এক নম্বৰত টিকনিধাৰী (আটাইতকৈ শ্ৰেষ্ঠ)। আদম বীবী, এদম ইভক মানেও। এই সময়ত তোমালোক পূজাৰীৰ পৰা পূজ্য হৈ আছা। তোমালোকৰ সকলোতকৈ উত্তম স্মাৰক হৈছে দেলৱাৰা মন্দিৰ। তলত তপস্যাত বহি আছে, ওপৰত ৰাজ্য-ভাগ্য আৰু ইয়াত তোমালোক চৈতন্য ৰূপত বহি আছা। এই মন্দিৰ ধ্বংস হৈ যাব আকৌ ভক্তিমাৰ্গত সাজিব।\nতোমালোকে জানা এতিয়া আমি ৰাজযোগ শিকি আছোঁ আকৌ নতুন সৃষ্টিলৈ যাম। সেয়া হৈছে জড় মন্দিৰ, তোমালোক চৈতন্য ৰূপত বহি আছা। মুখ্য মন্দিৰ এইটো সঠিককৈ সাজি থোৱা আছে। নহ’লে স্বৰ্গক ক’ত দেখুৱাব সেইকাৰণে চাদত (মূধচত) স্বৰ্গক দেখুৱাইছে। ইয়াৰ ওপৰত বহুত ভালদৰে বুজাব পাৰা। কোৱা যে ভাৰতেই স্বৰ্গ আছিল এতিয়া আকৌ ভাৰত নৰক হ’ল। এইটো ধৰ্মৰ লোকে তৎক্ষণাৎ বুজিব। হিন্দুসকলৰ মাজতো দেখিবা অনেক প্ৰকাৰৰ ধৰ্মত গুচি গৈছে। তোমালোকে বহুত পৰিশ্ৰম কৰিবলগীয়া হয় উলিয়াই আনিবৰ কাৰণে। পিতাই বুজাইছে - নিজক আত্মা বুলি বুজি মামেকম্ (মনেৰে কেৱল মোক) স্মৰণ কৰা, বচ আৰু একো কথাই পাতিব নালাগে। যাৰ অভ্যাস নাই তেওঁতো কথা পতাও উচিত নহয়। নহ’লে বি.কে.ৰ নাম বদনাম কৰি দিয়ে। যদি অন্য ধৰ্মৰ লোক হয় তেন্তে বুজোৱা উচিত যে, যদি তোমালোক মুক্তিধামলৈ যাব বিচৰা তেন্তে নিজক আত্মা বুলি বুজা, পিতাক স্মৰণ কৰা। নিজক পৰমাত্মা বুলি নাভাবিবা। নিজক আত্মা বুলি বুজি পিতাক স্মৰণ কৰিলে তোমালোকৰ জন্ম-জন্মান্তৰৰ পাপ খণ্ডন হৈ যাব আৰু মুক্তিধামলৈ গুচি যাবা। তোমালোকৰ কাৰণে এই মনমনাভৱ মন্ত্ৰই যথেষ্ট। কিন্তু বাৰ্তালাপ কৰিবলৈ সাহসৰ প্ৰয়োজন। সিংহী শক্তিসকলেহে সেৱা কৰিব পাৰে। সন্ন্যাসীসকলে বাহিৰলৈ গৈ বিদেশীসকলক লৈ আহে যে বলক আপোনালোকক আধ্যাত্মিক জ্ঞান দিম। এতিয়া তেওঁলোকে পিতাকতো নাজানেই। ব্ৰহ্মকে ভগৱান বুলি বুজি কৈ দিয়ে- ইয়াক (ব্ৰহ্ম তত্ত্বক) স্মৰণ কৰা। বচ এইটো মন্ত্ৰ দি দিয়ে, যেনেকৈ কোনো পক্ষীক নিজৰ সজাত ভৰাই দিয়ে। গতিকে এনেকৈ বুজাবলৈও সময় লাগে। বাবাই কৈছিল - প্ৰত্যেক চিত্ৰৰ ওপৰতে লিখা থাকিব লাগে - শিৱ ভগৱানুবাচ।\nতোমালোকে জানা এই জগতত গৰাকী (অভিভাৱক) অবিহনে সকলো মাউৰা। আহ্বান কৰে - তুমি পিতা মাতা…. বাৰু ইয়াৰ অৰ্থ কি? এনেয়ে কৈ থাকে আপোনাৰ কৃপাতে অথাহ সুখ পাওঁ। এতিয়া পিতাই তোমালোকক স্বৰ্গৰ সুখৰ কাৰণে পঢ়াই আছে, যাৰ কাৰণে তোমালোকে পুৰুষাৰ্থ কৰি আছা। যিয়ে কৰিব তেৱেঁ পাব। এই সময়ততো সকলোৱে পতিত। পাৱন সৃষ্টিতো একমাত্ৰ স্বৰ্গই হয়, ইয়াত কোনোৱেই সতোপ্ৰধান হ’ব নোৱাৰে। সত্যযুগত যিসকল সতোপ্ৰধান আছিল, তেওঁলোকেই তমোপ্ৰধান পতিত হৈ যায়। যীশুখ্ৰীষ্টৰ পিচত যিসকল তেওঁৰ ধৰ্মৰ লোক আহে, তেওঁলোকতো প্ৰথমে সতোপ্ৰধান হ’ব নহয় জানো। যেতিয়া লাখৰ হিচাপত হয় তেতিয়া সৈন্য তৈয়াৰ হয়, যুদ্ধ কৰি বাদশ্বাহী ল’বলৈ। তেওঁলোকৰ সুখো কম, দুখো কম। তোমালোকৰ দৰে সুখতো কোনেও পাব নোৱাৰে। তোমালোক এতিয়া তৈয়াৰ হৈ আছা সুখধামলৈ আহিবৰ কাৰণে। বাকী সকলো ধৰ্ম জানো স্বৰ্গত আহে। ভাৰত যেতিয়া স্বৰ্গ আছিল, সেই ভাৰতৰ দৰে কোনো পাৱন খণ্ড নাথাকে। যেতিয়া পিতা আহে তেতিয়াহে ঈশ্বৰীয় ৰাজ্য স্থাপন হয়। তাত যুদ্ধ আদিৰ কথা নাই। যুদ্ধ-বিগ্ৰহতো বহুত পাচত আৰম্ভ হয়। ভাৰতবাসীয়ে ইমান যুদ্ধ কৰা নাই। অলপ পৰস্পৰ যুদ্ধ কৰি বেলেগ হৈ গৈছে। দ্বাপৰত ইজনে সিজনক আক্ৰমণ কৰে। এই চিত্ৰ আদি তৈয়াৰ কৰিবলৈও বিশাল বুদ্ধিৰ প্ৰয়োজন। এইটোও লিখা উচিত যে ভাৰত যি স্বৰ্গ আছিল সেই ভাৰতেই আকৌ নৰকৰ দৰে হৈ গ’ল, আহি বুজক। ভাৰত সৎগতিত আছিল এতিয়া দুৰ্গতিত আছে। এতিয়া সৎগতি পাবৰ কাৰণে পিতাইহে জ্ঞান দিয়ে। মনুষ্যই এই আত্মিক (আধ্যাত্মিক) জ্ঞান নাই। এই জ্ঞান পৰমপিতা পৰমাত্মাৰহে থাকে। পিতাই এই জ্ঞান দিয়ে আত্মাসকলক। বাকীতো সকলো মনুষ্যই মনুষ্যকে দিয়ে। শাস্ত্ৰও মনুষ্যই লিখিছে, মনুষ্যই পঢ়িছে। ইয়াততো তোমালোকক আত্মিক পিতাই পঢ়ায় আৰু আত্মাসকলে পঢ়ে। পঢ়োঁতাতো আত্মা হয় নহয় জানো। সেয়া লিখোঁতা আৰু পঢ়োঁতা মনুষ্যই হয়। পৰমাত্মাইতো শাস্ত্ৰ আদি পঢ়াৰ দৰকাৰ নাই। পিতাই কয় - এই শাস্ত্ৰ আদিৰে কাৰো সৎগতি হ’ব নোৱাৰে। মইহে আহি সকলোকে উভতাই লৈ যাব লাগে। এতিয়াতো জগতত কোটি কোটি মনুষ্য আছে। সত্যযুগত যেতিয়া লক্ষ্মী-নাৰায়ণৰ ৰাজত্ব আছিল, তেতিয়া তাত9লাখ হয়। বহুত সৰু বৃক্ষ হ’ব। তেন্তে বিচাৰ কৰা ইমানবোৰ আত্মা কলৈ গ’ল? ব্ৰহ্মত বা পানীততো বিলীন হৈ যোৱা নাই। সেই সকলো আত্মা মুক্তিধামত থাকে। প্ৰতিটো আত্মাই অবিনাশী, আত্মাত অবিনাশী ভূমিকা নিহিত হৈ আছে যিটো কেতিয়াও নাইকিয়া হৈ যাব নোৱাৰে। আত্মা বিনাশ হ’ব নোৱাৰে। আত্মাতো বিন্দু হয়। বাকী নিৰ্বাণ আদিলৈ কোনেও নাযায়। সকলোৱে ভূমিকা পালন কৰিবই লাগে। যেতিয়া সকলোবোৰ আত্মা আহি যায়, তেতিয়া মই আহি সকলোকে লৈ যাওঁ। অন্তিমত পিতাৰে ভূমিকা থাকে। নতুন সৃষ্টিৰ স্থাপনা আকৌ পুৰণি সৃষ্টিৰ বিনাশ। এয়াও নাটকত নিৰ্ধাৰিত হৈ আছে। তোমালোকে আৰ্যসমাজী দলক বুজালে তেতিয়া সেইসকলৰ মাজত যিসকল এই দেৱী দেৱতা ধৰ্মৰ হ’ব তেওঁলোক প্ৰেৰিত হ’ব। যথাযথ এই কথাবোৰতো ঠিকেই, পৰমাত্মা কেনেকৈ সৰ্বব্যাপী হ’ব পাৰে। ভগৱানতো পিতা হয়, তেওঁৰ পৰা উত্তৰাধিকাৰ পোৱা যায়। কোনো কোনো আৰ্যসমাজীও তোমালোকৰ ওচৰত আহে নহয়। তেওঁলোককে পুলি বুলি কোৱা হয়। তোমালোকে বুজাই থাকা তেতিয়া তোমালোকৰ কুলৰ যিসকল হ’ব তেওঁলোক আহি যাব। ভগৱান পিতায়ে পাৱন হোৱাৰ যুক্তি শুনায়। ভগৱানুবাচ মামেকম্ স্মৰণ কৰা, মই পতিত-পাৱন হওঁ, মোক স্মৰণ কৰিলে তোমালোকৰ বিকৰ্ম বিনাশ হ’ব আৰু মুক্তিধামত আহি যাবা। এইটো বাৰ্তা সকলো ধৰ্মৰ লোকৰ বাবে। কোৱা, পিতাই কয় - দেহৰ সকলো ধৰ্ম এৰি মোক স্মৰণ কৰা তেতিয়া তোমালোক তমোপ্ৰধানৰ পৰা সতোপ্ৰধান হৈ যাবা। মই গুজৰাটী হওঁ, মই অমুক হওঁ- এই সকলোবোৰ ত্যাগ কৰা। নিজকে আত্মা বুলি বুজা আৰু পিতাক স্মৰণ কৰা। এয়া হৈছে যোগ অগ্নি। সাৱধানে খোজ দিব লাগে। সকলোৱে নুবুজিব। পিতাই কয় – পতিত-পাৱন ময়েই হওঁ। তোমালোক সকলো পতিত, পাৱন নোহোৱাকৈ নিৰ্বাণধামলৈও আহিব নোৱাৰে। ৰচনাৰ আদি-মধ্য-অন্তকো বুজিব লাগে। সম্পূৰ্ণকৈ বুজিলেহে উচ্চ পদ পাবা। যদি অলপ ভক্তি কৰিছে তেন্তে অলপ জ্ঞান বুজিব। যদি বহুত ভক্তি কৰিছে তেন্তে বহুত জ্ঞান আহৰণ কৰিব। পিতাই যি বুজায় সেয়া ধাৰণ কৰিব লাগে। বানপ্ৰস্থীসকলৰ কাৰণে আৰু সহজ। গৃহস্থ ব্যৱহাৰৰ পৰা আঁতৰি যায়। বানপ্ৰস্থ অৱস্থা 60 বছৰৰ পাচত হয়। তেতিয়াই গুৰুৰো শৰণাগত হয়। আজিকালিতো সৰু কালতে গুৰুৰ শৰণাপন্ন কৰাই দিয়ে। নহ’লেতো প্ৰথমে পিতা, পাচত শিক্ষক, আকৌ 60 বছৰৰ পাচত গুৰুৰ শৰণ লোৱা হয়। সৎগতি দাতাতো একমাত্ৰ পিতাহে হয়, এই অনেক গুৰুলোকসকল জানো হয়। এয়াতো সকলো হৈছে ধন উপাৰ্জনৰ উপায়, সৎগুৰু হৈছেই এজন - সকলোৰে সৎগতি কৰোঁতা। পিতাই কয় - মই তোমালোকক সকলো বেদ-শাস্ত্ৰৰ সাৰ বুজাও। এই সকলোবোৰ হৈছে ভক্তিমাৰ্গৰ সামগ্ৰী। ছিৰি নামিবলগীয়া হয়। জ্ঞান, ভক্তি আকৌ ভক্তিৰ প্ৰতি বৈৰাগ্য। যেতিয়া জ্ঞান পোৱা যায়, তেতিয়াহে ভক্তিৰ প্ৰতি বৈৰাগ্য জন্মে। এই পুৰণি সৃষ্টিৰ প্ৰতি তোমালোকৰ বৈৰাগ্য জন্মে। বাকী জগতখনক এৰি ক’লৈ যাবা? তোমালোকে জানা এই জগতখনেই নাশ হৈ যাব সেইকাৰণে এতিয়া বেহদৰ জগতৰ সন্ন্যাস কৰিব লাগে। পবিত্ৰ নোহোৱাকৈ ঘৰলৈ যাব নোৱাৰা। পবিত্ৰ হ’বৰ কাৰণে স্মৃতিৰ যাত্ৰাৰ প্ৰয়োজন। ভাৰতত ৰক্তৰ নদী বোৱাৰ পাচত গাখীৰৰ নদী ব’ব। বিষ্ণুকো ক্ষীৰ সাগৰত দেখুৱায়। বুজোৱা হয় - এই যুদ্ধৰ দ্বাৰা মুক্তি-জীৱনমুক্তিৰ দ্বাৰ খোলে। যিমানে তোমালোক সন্তানসকল আগবাঢ়িবা সিমানে আৱাজ বিয়পিব। এতিয়া যুদ্ধ হোৱাৰ পথত। এটা ফিৰিঙতিৰ পৰা চোৱা আগতে কি হৈছিল। বুজি পায় যে নিশ্চয় যুদ্ধ কৰিব। যুদ্ধ চলিয়েই থাকে। ইজন সিজনৰ সহায়কাৰী হৈ থাকে। তোমালোককো যদি নতুন সৃষ্টি লাগে তেন্তে পুৰণি সৃষ্টি নিশ্চয় সমাপ্ত হোৱা উচিত। ভালবাৰু!\n(1) এই পুৰণি জগতখন এতিয়া নাশ হৈ যাব, সেইকাৰণে এইখন জগতৰ সন্ন্যাস কৰিব লাগে। জগতখনক এৰি কলৈকো যাব নালাগে, কিন্তু ইয়াক বুদ্ধিৰে পাহৰিব লাগে।\n(2) নিৰ্বাণধামলৈ যাবৰ কাৰণে সম্পূৰ্ণ পাৱন হ’ব লাগে। ৰচনাৰ আদি-মধ্য-অন্তক সম্পূৰ্ণকৈ বুজি নতুন সৃষ্টিত উচ্চপদ ল’ব লাগে।\nঅমনোযোগীতাৰ নিদ্ৰাক তালাক দিওঁতা (ত্যাগ কৰোঁতা) নিদ্ৰাজিৎ, চক্ৰৱৰ্তী হোৱা\nসাক্ষাৎকাৰ মূৰ্ত হৈ ভক্তসকলক সাক্ষাৎকাৰ কৰাবৰ কাৰণে অথবা চক্ৰৱৰ্তী হ’বৰ কাৰণে নিদ্ৰাজিৎ হোৱা। যেতিয়া বিনাশ কালক পাহৰি যোৱা তেতিয়া অমনোযোগীতাৰ নিদ্ৰা আহে। ভক্তসকলৰ আহ্বান শুনা, দুখী আত্মাসকলৰ দুখৰ আহ্বান শুনা, তৃষ্ণাতুৰ আত্মাসকলকৰ প্ৰাৰ্থনাৰ আৱাজ শুনা তেতিয়া কেতিয়াও অমনোযোগীতাৰ নিদ্ৰা নাহিব। গতিকে এতিয়া সৰ্বদা জলন্ত জ্যোতি হৈ অমনোযোগীতাৰ নিদ্ৰাক তালাক দিয়া (ত্যাগ কৰা) আৰু সাক্ষাৎকাৰ মূৰ্ত হোৱা।\nতন-মন-ধন, মন-বাণী-কৰ্ম যিকোনো প্ৰকাৰে পিতাৰ কৰ্তব্যত সহযোগী হ’লে তেতিয়া সহজযোগী হৈ যাবা।


চকু কপালত উঠিব আপোনাৰ!২৬ হাজাৰ পদৰ বিপৰীতে প্ৰায় ১২ লাখৰ আবেদন!\nচকু কপালত উঠিব আপোনাৰ! ৰাজ্যত কিমান নিবনুৱা? ২৬ হাজাৰ পদৰ বিপৰীতে প্ৰায় ১২ লাখৰ আবেদন!\nৰাজ্য চৰকাৰে তৃতীয় আৰু চতুৰ্থ বৰ্গৰ ২৬ হাজাৰ পদৰ বাবে বিজ্ঞাপন প্ৰকাশ কৰিছিল। এই পদৰ বিপৰীতে কিমান লোকে আবেদন কৰিব পাৰে বা ৰাজ্যখনত চাকৰি প্ৰত্যাশী যুৱক-যুৱতী কিমান আছে সেয়া দেখিলে আপোনাৰ চকু কপালত উঠিব।\nমুখ্যমন্ত্ৰী ড০ হিমন্ত বিশ্ব শৰ্মাই ২০২২ চনৰ মাৰ্চ মাহৰ ভিতৰত ১ লাখ নিবনুৱা যুৱক-যুৱতীক গণি গণি চাকৰি দিম বুলি প্ৰতিখন নিৰ্বাচনী প্ৰচাৰ সভাত ঘোষণা কৰিছিল।\nকিন্তু সেই প্ৰতিশ্ৰুতি সম্পূৰ্ণৰূপে পালন কৰিব নোৱাৰিলেও প্ৰায় ২৩ হাজাৰক আৰক্ষী কনিষ্টবল, শিক্ষককে ধৰি বিভিন্ন বিভাগৰ তৃতীয় চতুৰ্থ বৰ্গত নিযুক্তি দিছিল।\nতাৰ পাছত পুনৰ বিজ্ঞাপন প্ৰকাশ কৰাৰ পিছত উন্মোচিত হ’ল ৰাজ্যৰ নিবনুৱা সমস্যাৰ ভয়াৱহ ছবিখন। ২৬ হাজাৰ পদৰ বিপৰীতে মুঠ আবেদনকাৰীৰ সংখ্যা ১১, ৯২,৫০৯ গৰাকী। এক সূত্ৰৰ পৰা লাভ কৰিছো এই তথ্য।\nসূত্ৰ অনুসৰি তৃতীয় বৰ্গৰ পদৰ বিপৰীতে মুঠ ৬,৭১,৮০৫ জন প্ৰাৰ্থীয়ে আবেদন কৰিছে। তদুপৰি চতুৰ্থ বৰ্গৰ পদৰ বাবে আবেদন কৰিছে ৪,৪৩,৬৫৫জনে। আনহাতে তৃতীয় বৰ্গৰ অন্তৰ্গত গাড়ীচালক পদৰ বাবে আবেদন কৰিছে আন ৭৭,০৪৯জন চাকৰি প্ৰত্যাশীয়ে।\nএমপ্লইমেণ্ট এণ্ড ডাইৰেক্টৰেট অব এমপ্লইমেণ্ট এণ্ড ক্ৰাফছমেন ট্ৰেইনিঙৰ তথ্য অনুসৰি ৰাজ্যত এতিয়া ২২ লাখৰো অধিক নিবনুৱা আছে।\nএই লাখ লাখ নিবনুৱাক সংস্থাপনৰ বাবে ৰাজ্য চৰকাৰ বা কেন্দ্ৰীয় চৰকাৰে কি ব্যৱস্থা গ্ৰহণ কৰে সেয়া সময়ত লক্ষ্যণীয় হ’ব।


শকাব্দ - অসমীয়া ৱিকিপিডিয়া\nশকাব্দ অথবা শালীবাহনাব্দ হ'ল ভাৰতীয় উপমহাদেশত বহুলভাবে প্ৰচলিত প্ৰাচীন সৌৰ অব্দ বা বৰ্ষপঞ্জী। এই অব্দ বংগাব্দৰ ৫১৫ বছৰ আগত আৰু খ্ৰীষ্টাব্দৰ ৭৮ বছৰ পিছত প্ৰচলিত হয়। শকাব্দৰ উৎস লৈ ইতিহাসবিদ সকলৰ মাজত মতানৈক্য আছে। কিন্তু অধিকাংশ ইতিহাসবিদৰ মতানুসাৰে প্ৰাচীন ভাৰতীয় নৃপতি শালীবাহনৰ প্ৰয়াণ দিৱসৰ পৰায়ে শকাব্দৰ সূচনা হয় বুলি গণ্য কৰা হয়। ৰজা শালীবাহনৰ ৰাজত্বকালত এবাৰ বাহিৰাগত শক জাতিয়ে তেওঁৰ ৰাজ্য আক্ৰমণ কৰে। তেতিয়া শালীবাহনে শক সকলক পৰাজিত কৰি 'শকাৰি' উপাধি গ্ৰহণ কৰে। তাৰ পৰায়ে এই বৰ্ষপঞ্জীৰ নাম হয় শকাব্দ।\nনেপালৰ গোৰ্খা ৰজা পৃথিৱী নাৰায়ণ শ্বাহৰ সময়ৰ ১৬৮৫ শক (১৭৬৩ খ্ৰীষ্টাব্দ) উল্লিখিত এটি মোহৰ\nপশু বাঘ (ঢেঁকীয়াপতীয়া বাঘ)\nশকাব্দ এক প্ৰকাৰৰ সৌৰবৰ্ষ। পূৰ্বতে ইয়াৰ মাহ গণনা দিনাংক খ্ৰীষ্টিয় চতুৰ্থ শতিকাত উদ্ভূত প্ৰাচীন ভাৰতীয় জ্যোতিৰ্বিজ্ঞান সম্পৰ্কীয় গ্ৰন্থ 'সূৰ্য সিদ্ধান্ত'ৰ আধাৰত সৌৰবৰ্ষ গণনা কৰা হৈছিল।\nএক ৰাশিৰ পৰা আন এক ৰাশিত সূৰ্যৰ আপাত গমনৰ (মূলতঃ পৃথিৱীৰ বাৰ্ষিক গতিৰ কাৰণে) ফলত মাহ পৰিৱৰ্তিত হয়। পূব ভাৰতত প্ৰচলিত বংগাব্দ আৰু ভাস্কৰাব্দ বৰ্ষগণনাৰ ক্ষেত্ৰত এতিয়াও এই প্ৰাচীন পদ্ধতিক অনুসৰণ কৰা হয়। শকাব্দত অঞ্চলভেদে বিভিন্ন সময়ত বৰ্ষাৰম্ভ হয়। যেনে উত্তৰ ভাৰতত নতুন বছৰৰ আৰম্ভণি চৈত্ৰ বা চ'ত মাহত হয় কিন্তু পূব ভাৰতত বৈশাখ বা বহাগ মাহত নৱবৰ্ষ আৰম্ভ হয়। ভাৰতীয় ইতিহাসৰ আধুনিক যুগেতেও অন্যান্য অব্দৰ সমান্তৰাল ভাৱে শকাব্দৰ ব্যৱহাৰ বহুলভাবে লক্ষ্য কৰা হয়। অসমত "ভাস্কৰাব্দ" নামৰ এটি বৰ্ষপঞ্জী প্ৰচলিত থাকিলেও শকাব্দয়ে বহুল ভাৱে প্ৰচলিত। সূৰ্য সিদ্ধান্তৰ প্ৰাচীন নিয়ম মানি অসমত ১ বহাগত (বৈশাখ) পালিত নৱবৰ্ষ উৎসৱ "বহাগ বিহু"ৰ পৰায়ে শকাব্দ গণনা কৰা হয়।\nভাৰতীয় ৰাষ্ট্ৰীয় বৰ্ষপঞ্জীসম্পাদনা কৰক\n১৯৫০ চনত স্বাধীন ভাৰত এখন গণতন্ত্ৰ হিচাপে পৰিগণিত হোৱাৰ পিছত ভাৰত চৰকাৰে এখন জাতীয় বৰ্ষপঞ্জীৰ প্ৰয়োজনীয়তা অনুভৱ কৰে। ইয়াৰ ফলশ্ৰুতিত ১৯৫৭ চনত (১৮৭৯ শকাব্দ) ভাৰত চৰকাৰে বিজ্ঞানী মেঘনাদ সাহাৰ নেতৃত্বত কমিটি গঠন কৰে। এই কমিটি শকাব্দ সহ ভাৰতত প্ৰচলিত অন্যান্য বৰ্ষপঞ্জী সমূহৰ সংস্কাৰ সাধনত নিযুক্ত হয়। উক্ত কমিটি শকাব্দক ঋতুনিষ্ঠ আৰু সকলোৰে ব্যৱহাৰোপযোগী কৰি তোলাৰ বাবে আন্তৰ্জাতিক স্তৰত প্ৰচলিত গ্ৰেগোৰিয়ান বৰ্ষপঞ্জীৰ লগত সমন্বয় ৰাখি চলাৰ বাবে এই অব্দক সংস্কাৰ কৰাত উদ্যোগী হয়। "সূৰ্যসিদ্ধান্ত"ত উল্লিখিত নিৰয়ণ বৰ্ষ গণনাৰীতি পৰিহাৰ কৰে সংস্কাৰ কমিটিয়ে শকাব্দক সায়ন সৌৰ অব্দত ৰূপান্তৰিত কৰে আৰু বাৰ মাহৰ দৈৰ্ঘ্য স্থিৰ কৰে। তদুপৰি বাৰ্ষিক গতিৰ লগত সমন্বয়ৰাখি অধিবৰ্ষত চৈত্ৰ বা চ'ত মাহত অতিৰিক্ত এদিন যোগ কৰাৰ সিদ্ধান্ত লোৱা হয়। এই কমিটিৰ ঘোষণা অনুসৰি প্ৰত্যেক বছৰৰ মহাবিষুৱৰ পিছদিনা অৰ্থাৎ গ্ৰেগোৰিয়ান বৰ্ষপঞ্জীৰ ২২ মাৰ্চ তাৰিখে শকাব্দ আৰম্ভ হয় আৰু শকাব্দৰ তাৰিখ অনুসাৰে সেই দিনতো হ'ল ১ চৈত্ৰ বা চ'ত। কেৱল অধিবৰ্ষত ২১ মাৰ্চত বৰ্ষাৰম্ভ হয়। এই সংশোধিত অব্দত বৰ্ষ গণনাৰ বিধি অনুসৰি শকাব্দৰ লগত ৭৮ যোগ কৰি প্ৰাপ্ত যোগফলক ৪ৰ দ্বাৰা ভাগ কৰি যদি ভাগশেষ ০ থাকে তেন্তে সেই বছৰ অধিবৰ্ষ হয় হয়। কিন্তু শকাব্দৰ লগত ৭৮ যোগ কৰাৰ পিছত প্ৰাপ্ত যোগফল যদি ১০০ৰ গুণিতক হয় তেন্তে তাক ৪০০ দ্বাৰা ভাগ কৰাৰ পিছত যদি ভাগশেষ থাকে ০ তেন্তে সেই বছৰ অধিবৰ্ষ হয়। উক্ত কমিটিৰ সিদ্ধান্তানুসাৰে শকাব্দৰ বাৰ মাহৰ দিনসংখ্যা হ'ল:\nমাহ (সংস্কৃত নাম)\nমাহ (অসমীয়া নাম)\n৬ ভাদ্ৰ ভাদ ৩১ দিন ২৩ আগষ্ট কন্যা\n১৯৫৭ চনৰ ২২ মাৰ্চ (১ চৈত্ৰ ১৮৭৯ শক) তাৰিখে ভাৰত চৰকাৰে এই সংস্কাৰ প্ৰাপ্ত শকাব্দক ভাৰতৰ ৰাষ্ট্ৰীয় বৰ্ষপঞ্জী হিচাপে গ্ৰহণ কৰা হয় আৰু কেন্দ্ৰীয় আৰু ৰাজ্য চৰকাৰে সৰ্ব স্তৰতে গ্ৰেগোৰিয়ান অব্দৰ লগত "ভাৰতীয় ৰাষ্ট্ৰীয় বৰ্ষপঞ্জী" ব্যৱহাৰৰ প্ৰচলন কৰে। কিন্তু সমস্ত প্ৰশাসনিক বিভাগ, আকাশবাণী আৰু দূৰদৰ্শনৰ ঘোষণাত শকাব্দৰ প্ৰচলন হলেও এতিয়াও ১ চৈত্ৰ বা চ'ত (২১/২২ মাৰ্চ), শকাব্দৰ নৱবৰ্ষৰ দিন জাতীয় ছুটিৰ দিন হিচাপে স্বীকৃত হোৱা নাই। ধৰ্মীয় নিৰয়ণ বৰ্ষপঞ্জীৰ বহুল প্ৰচলনৰ কাৰণতেই সম্ভৱত সংস্কাৰকৃত শকাব্দ উপেক্ষিত ৰৈ গৈছে।\n↑ "National Symbols of India". ENVIS Centre on Hygiene, Sanitation, Sewage Treatment Systems and Technology. http://www.sulabhenvis.nic.in/Database/NationalSymbolsofIndia_226.aspx। আহৰণ কৰা হৈছে: 2022-04-09.\n↑ 3.0 3.1 3.2 3.3 3.4 3.5 3.6 The Indian Calendar, NASA Eclipse Website\n↑ Bihu- the Lifeline of Assamese Society\n↑ 5.0 5.1 5.2 পঞ্জিকা সংস্কাৰ কমিটি, ১৯৫২ - ৰিপৰ্ট\n↑ 6.0 6.1 6.2 Meghnad Saha,apioneer in Astrophysics\n↑ PANCHANG DATA GIVEN ACCORDING TO THE SAKA ERA\n↑ PRINCIPAL FESTIVALS OF INDIA LISTED ACCORDING TO THE SAKA ERA\n↑ 9.0 9.1 "Government Holiday Calendar". Govt. of India Official website. http://india.gov.in/calendar/calendar.php.\nবৰ্ষপঞ্জী আৰু সিহঁতৰ ইতিহাস\n"https://as.wikipedia.org/w/index.php?title=শকাব্দ&oldid=237446"ৰ পৰা অনা হৈছে\nশেষ সম্পাদনা কৰা হৈছে 11 June 2020 তাৰিখে 04:13 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=43506।


দীপিকা-ৰিয়া-ছাৰাৰ Whats App Chat পোহৰলৈ! Whats Appৰ ‘end-to-end encryption’ৰ সুৰক্ষাকলৈ উঠিছে প্ৰশ্ন– News18 Assam\nমুখ্যপৃষ্ঠা » ফটো » দেশ» দীপিকা-ৰিয়া-ছাৰাৰ Whats App Chat পোহৰলৈ! Whats Appৰ ‘end-to-end encryption’ৰ সুৰক্ষাকলৈ উঠিছে প্ৰশ্ন\nদীপিকা-ৰিয়া-ছাৰাৰ Whats App Chat পোহৰলৈ! Whats Appৰ ‘end-to-end encryption’ৰ সুৰক্ষাকলৈ উঠিছে প্ৰশ্ন\nড্ৰাগছ কাণ্ডত নাম সাঙোৰ খাইছে বলীউদৰ প্ৰথম শাৰীৰ অভিনেতা-অভিনেত্ৰীৰ।\nNews18 Assam | News18 Assam | September 26, 2020, 10:06 AM IST\nড্ৰাগছ কাণ্ডত নাম সাঙোৰ খাইছে বলীউদৰ প্ৰথম শাৰীৰ অভিনেতা-অভিনেত্ৰীৰ। উঠিছে ভয়ংকৰ অভিযোগ, পোহৰলৈ আহিছে বিস্ফোৰক তথ্য। অভিনেতা-অভিনেত্ৰীয়ে যে ৰিয়েল লাইফত এনেবোৰ কাম কৰিব, সেয়া হয়টো কোনেও কল্পনাই কৰিব পৰা নাছিল।\nযিমানেই সময় বাগৰিছে, সিমানেই পোহৰলৈ নতুন নতুন তথ্য। তথ্য পোহৰলৈ অহাৰ অন্যতম কাৰণ হৈছে Whats App Chat। যাৰ পৰা বহু গুৰুত্বপূৰ্ণ তথ্য সংগ্ৰহ কৰা হৈছে।\nএতিয়া প্ৰশ্ন উঠিছে Whats Appৰ ‘end-to-end encryption’ৰ সুৰক্ষাকলৈও। Whats Appয়ে দাবী কৰে যে, তেওঁলোকৰ প্লেটফৰ্ম সম্পূৰ্ণ সুৰক্ষিত।\nকিন্তু তেতিয়া হ’লে অভিনেতা-অভিনেত্ৰীৰ Whats App Chat কিদৰে ভাইৰেল হৈ পৰিল? Whats Appৰ তৰফৰ পৰা এই সন্দৰ্ভত উত্তৰ দিয়া হৈছে। বিশ্বৰ জনপ্ৰিয় মেছেজিং এপৰ তৰফৰ পৰা জনোৱা হৈছে যে, তেওঁলোকৰ সুৰক্ষা ব্যৱস্থা সম্পূৰ্ণ নিৰাপদ।\nআচলতে Whats App সকলো সময়তে ফোন নম্বৰৰ সহায়ত চলি থাকে। এই এপত প্ৰেৰক আৰু গ্ৰাহকক বাদ দি তৃতীয় ব্যক্তিৰ প্ৰৱেশ নিষিদ্ধ। কিন্তু টেক্স মেছেজৰ ওপৰত Whats Appৰ কোনো নিয়ন্ত্ৰণ নাই। ইয়াৰ উপৰিও বহুতে Whats Appৰ মেছেজ ক্লাউড বা গুগ’ল ড্ৰাইভত বেকআপ হিচাপে ৰাখে। ইয়াৰ পৰা মেছেজ পুনৰুদ্ধাৰ কৰা সম্ভৱ। কিন্তু ইয়াত Whats Appৰ কোনো ভূমিকা নাথাকে।\nইয়াৰ উপৰিও তদন্তকাৰী সংস্থাই গ্ৰাহকজনৰ ফোনৰ সহায়ত অন্য ফোনত ক্লোন তৈয়াৰ কৰিব পাৰে। আৰু ইয়াৰ ফলত গ্ৰাহকজনৰ Whats App 'mirror image' ৰ সহায়ত চলাব পাৰি। আৰু ইয়াৰ পৰাই আনকি ডিলিট কৰা মেছেজো পুনৰুদ্ধাৰ কৰা সম্ভৱ।


বেটাৰী ব্যৱসায় সফলভাৱে আৰম্ভণি কৰাৰ বাবে এইকেইটা পদক্ষেপ মানি চলক\nHome\tবুসিনেশ তিপস\tবেটাৰী ব্যৱসায়\nby Tandava Krishna ছেপ্টেম্বৰ 15, 2020\nwritten by Tandava Krishna ছেপ্টেম্বৰ 15, 2020\nভাৰতবৰ্ষত বেটাৰী ব্যৱসায় কিদৰে আৰম্ভ কৰিব\nযিকোনো ব্যৱসায় আৰম্ভ কৰাৰ আগতে মানুহে অলপ হলেও শংকিত হৈ থাকে যে তেওঁ কৰা ব্যৱসায়টো সফল হব নে নহব? কিন্তু বেটাৰীৰ বৱসায়টো এনে এক ধৰণৰ ব্যৱসায় যত শংকিত হোৱাৰ কোনো কাৰণ নাই। যদি সঠিকভাৱে আগবাঢ়ে আৰু নিজৰ লক্ষ্য স্থিৰ থাকে তেনেহলে বেটাৰীৰ ব্যৱসায়ত সফল হোৱাৰ পৰা আপোনাক কোনেও ৰখাব নোৱাৰে। উন্নয়নশীল দেশবোৰৰ ভিতৰত ভাৰতবৰ্ষই প্ৰযুক্তিবিদ্যাৰ ক্ষেত্ৰত যথেষ্ট আগবাঢ়ি গৈছে আৰু এনেকুৱা ধৰণৰ ব্যৱসায়িক পৰিকল্পনাই ব্যৱসায়ীজনৰ লাভালাভৰ লগতে দেশৰ অৰ্থনীতিতো অৰিহণা যোগায়। এখন সবল অৰ্থনীতিৰ দেশে প্ৰতিজন নাগৰিকক স্বাৱলম্বী হোৱাত উৎসাহিত কৰে। এজন নতুন ব্যৱসায়ীয়ে হওক বা ডাঙৰ প্ৰতিষ্ঠিত ব্যৱসায়ীয়ে হওক, বেটাৰীৰ ব্যৱসায় আৰম্ভ কৰি এজন ব্যৱসায়ীয়ে নিজৰ ব্যৱসায় সম্প্ৰসাৰণ কৰিব পাৰে। ভাৰতবৰ্ষত বেটাৰীৰ ব্যৱসায় আৰম্ভ কৰিবলৈ ইয়াত দিয়া নিয়মাৱলী পালন কৰিব পাৰে।\nবেটাৰীৰ কাৰখানা আৰম্ভ কৰাৰ বাবে এক সুপৰিকল্পিত আচনি প্ৰথমে বনাই লব লাগিব। প্ৰতিটো বিভাগৰ কাম ভগাই দিয়া, সা-সজুলি স্থাপন কৰা,নতুন প্ৰযুক্তিৰ ব্যৱহাৰ, নিৰ্মাণৰ কাৰণে প্ৰয়োজন হোৱা বস্তু ইত্যাদিৰ কাৰণে যথেষ্ট ধন বিনিয়োগ কৰিব লগা হয়। প্ৰাৰম্ভিক অৱস্থাত এই প্ৰতিটো কামৰ কাৰণে কৰা খৰচ ভাবি-চিন্তি কৰিব লাগে আৰু এইবোৰৰ সঠিক তথ্য ৰাখি থোৱাতো প্ৰয়োজন।\nকাৰখানা নিৰ্মাণৰ কাৰক\nবেটাৰীৰ কাৰখানা নিৰ্মাণৰ সময়ত কিছুমান কাৰকৰ প্ৰতি ধ্যান দিব লগা হয় যাতে ভৱিষ্যতে আন কোনো অসুবিধা নহয়। পানীৰ নিৰন্তৰ ব্যৱস্থাপনা, যিকোনো ধৰণৰ মেচিন আৰু সা-সজুলি উঠোৱা-নমোৱা কৰিবলৈ ব্যৱহৃত হোৱা সজুলি, তাৰ লগত জড়িত থকা শ্ৰমিক আদি বেটাৰীৰ ব্যৱসায়ৰ কামৰ এক অভিন্ন অংগ।প্ৰতিটো কাৰকৰ ওপৰত সমানেই এই ব্যৱসায়টো নিৰ্ভৰশীল।\nঅন্য ব্যৱসায়ৰ তুলনাত বেটাৰীৰ ব্যৱসায়ৰ লগত জড়িত লোকসকৰ অলপ কাৰিকৰী জ্ঞান থকাটো প্ৰয়োজন। বেটাৰীৰ গঠন,উপাদান,ব্যৱহাৰ আদিৰ বিষয়ে জনাটো দৰকাৰী । লগতে গ্ৰাহকৰ পচন্দৰ অনুযায়ী কিমান ৱাটৰ বেটাৰী লাগিব,বজাৰত কেনেধৰণৰ বেটাৰীৰ চাহিদা বেছি এইবোৰৰ বিষয়ে বেটাৰী ব্যৱসায়ৰ লগত জড়িত ব্যৱসায়ীয়ে গম ৰাখিব লাগিব। বজাৰৰ দাবীৰ লগত মিলাই যেতিয়া তেওলোকে উৎপাদনত গুৰুত্ব দিব তেতিয়া লাভ অৰ্জন কৰিব পাৰিব।\nবজাৰৰ সমগ্ৰ ধাৰণাটোৱে প্ৰতিযোগিতাৰ ওপৰত নিৰ্ভৰ কৰি আছে। উৎপাদিত সামগ্ৰী অথবা কোম্পানীৰ প্ৰতিদ্বন্দী ধেৰ। গতিকে গুণাগত মানদণ্ডৰ পৰা তেওলোকৰ লগত ফেৰ মাৰি নিজৰ বেটাৰী ব্যৱসায়টো আগবঢ়াই নিয়াটোহে প্ৰকৃত ব্যৱসায়ীৰ লক্ষণ। বজাৰত বিভিন্ন ধৰণৰ বেটাৰী উপলদ্ধ। আপুনি কোনপ্ৰকাৰৰ বেটাৰীৰ ব্যৱসায় আৰম্ভ কৰিব বিচাৰিছে সেইয়া আপুনি থিৰাং কৰি লব লাগিব।ৰিচাৰ্জেবল বেটাৰী নে ৰিইউজেবল বেটাৰীৰ ব্যৱসায় কৰিব সেইটো থিৰাং কৰাৰ পিছত চাব যে হিয়াৰিং এইডৰ বেটাৰী,মটৰগাড়ীৰ বেটাৰী,ঘড়ীৰ, মোবাইল ফোন নে লেপটপৰ বেটাৰীৰ ব্যৱসায় আপুনি কৰিব বিচাৰিছে? আপুনি এই বিষয়ত সিদ্ধান্ত লোৱাৰ লগে লগে পৰিকল্পনা কাৰ্যক্ষেত্ৰত ৰূপান্তৰ কৰাৰ সময় আহি পৰিব। ব্যৱসায় যি প্ৰকাৰৰেই নহওক কিয় ব্যৱসায়িক পৰিকল্পনাৰে সেই ব্যৱসায়ত সফল হোৱাৰ মানসেৰে আগবাঢ়িব লাগিব।\nমূল্য নিৰ্ধাৰণ কৰাৰ আগতে অলপ বজাৰৰ ওপৰত সূক্ষ্মভাৱে গৱেষণা কৰাৰ প্ৰয়োজন। কেচামালৰ পৰা আৰম্ভ কৰি উৎপাদনৰ প্ৰতিটো পৰ্যায়ত খৰচ হোৱা মূল্যৰ নিৰ্ধাৰণ কৰি চূড়ান্ত উৎপাদিত দ্ৰব্যৰ মূল্য নিৰ্ধাৰণ কৰা হয়। গুণাগুণৰ লগত কোনোধৰণৰ বুজাবুজি নকৰাকৈ এক উচিত মূল্যত বিক্ৰী কৰিব পৰাটোৱেই ব্যৱসায়ীৰ কৃতিত্ব।\nদোকান খোলাৰ প্ৰস্তুতি\nএটি সুন্দৰ আৰম্ভণিৰে দোকানখন খোলক।বেটাৰীৰ ব্যৱসায় লাগিলে অনলাইনে হওক অথবা অফলাইনে হওক এক বৃহৎ আড়ম্বৰেৰে খুলিলে গ্ৰাহকৰ চকুত সহজে পৰে। সমান্তৰালভাৱে ৱেবছাইট, ব্লগ, এডভাৰটাইজেৰে সকলো দিশতে আপোনাৰ ব্যৱসায়ৰ বিষয়ে যিমান পাৰে সিমান খবৰ আনক দিবলৈ চেষ্টা কৰক। আজিকালি গ্ৰাহকে বস্তু কিনাৰ আগতে অনলাইনত তাৰ বিষয়ে সকলো তথ্য আহৰণ কৰি চাই লয়। গতিকে ৱেবছাইট বা ব্লগত বিস্তৃত বিৱৰণ চাই গ্ৰাহকে আপোনাৰ দোকানলৈ নিশ্চয় আহিব।\nবেটাৰীৰ ব্যৱসায়ৰ বাবে স্থান নিৰ্বাচন কৰোতে সদায় ডাঙৰ পৰিসৰৰ ঠাই নিৰ্বাচন কৰিব যাতে পিছলৈ আৰু তাত নতুনত্ব যোগ কৰিব পৰা যায়। বস্তু জমা ৰখাৰ বাবে যথেষ্ট ঠাই,সম্প্ৰসাৰণৰ সুবিধা, ফাৰ্ণিচাৰ ৰখা ঠাই, মেচিনাৰী সা-সজুলি এইবোৰঐ কাৰণে পৃথকে ৰখাৰ ব্যৱস্থা থাকিব লাগে। লগতে গ্ৰাহকে চাব বিচাৰিলে বেটাৰীৰ পৰীক্ষা কৰিব পৰাকৈ সুবিধা থকাটো উচিত। গোদমঘৰটো আহল-বহল হব লাগে যাতে প্ৰতিটো বস্তু ভালদৰে থোৱাৰ লগতে সহজে হাত দিলেই পাব পাৰি।\nযিকোনো ব্যৱসায়ৰ বাবে পঞ্জীয়ন কৰাটো জৰুৰী। লগতে গুদামঘৰত বস্তু তেনেদৰে ষ্টক কৰাৰ বাবে আগতীয়াকৈ অনুমতি পত্ৰ উলিওৱা দৰকাৰ। যিহেতু বেটাৰী ব্যৱসায়ৰ কেচামালত কিছুমান উদ্বায়ী পদাৰ্থ থাকে সেইকাৰণে তেনেকুৱা বস্তুবোৰৰ ক্ষেত্ৰত অধিক সাৱধানতা অৱলম্বন কৰা উচিত। সুৰক্ষাৰ দিশটোও মন কৰিবলগীয়া। বেটাৰী ব্যৱসায়ৰ লগত জড়িত বিভিন্ন পৰ্যায়ৰ ব্যক্তিৰ কৰ্মস্থানত সুৰক্ষাৰ দিশটোও মন কৰিবলগীয়া। দিনটোৰ বেছিভাগ সময় তেওলোকে ফেক্টৰীতেই থাকি কাম পৰিচালনা কৰিব লাগে লগতে বেটাৰীৰ টেকনিকেল পৰীক্ষাৰ লগত জড়িত হৈ সেইবোৰ পৰীক্ষা কৰা, গুণগত মানদণ্ডৰ প্ৰতি লক্ষ্য ৰাখা আদিত নিজকে নিয়োগ কৰি ৰাখিব লাগে। এইয়া কাম অতি সহজ নহয়। যান্ত্ৰিক বিজুতিৰো আশংকা থাকে। গতিকে সুৰক্ষাৰ দিশতো ভালদৰে চালি-জাৰি চাোৱা উচিত। ব্যৱসায়ী হিচাপে সফল হবলৈ হলে কৰ্মচাৰীৰ প্ৰতি লব লগা সাৱধানতা তেও পালন কৰিব লাগিব। বেটাৰীৰ ব্যৱসায়ৰ এক বৃহৎ বজাৰ দখল কৰিবলৈ প্ৰতিটো দিশ বিবেচনা কৰি চাব লাগিব।\nভাৰতত লিথিয়াম-আয়ন বেটাৰীৰ ব্যৱসায় এতিয়া অতি কম অৱস্থাতে আছে। কিন্তু আগন্তুক বৰ্ষবোৰত ভাৰতবৰ্ষত লিথিয়াম-আয়ন বেটাৰীৰ এখন সম্ভাৱনাপূৰ্ণ বজাৰ দখল কৰাৰ ক্ষমতা আছে। কাৰণ এই বেটাৰীৰ প্ৰয়োগ বিভিন্ন ক্ষেত্ৰত কৰা হয় কাৰণ অতি সহজে লিথিয়াম-আয়ন বেটাৰীক ৰিচাৰ্জ কৰিব পাৰি। ভাৰতত বেটাৰী ব্যৱসায়ৰ এক উজ্জ্বল ভৱিষ্যত আছে।যদিও ক’ভিদ আৰু লকডাউনৰ বাবে বহু ক্ষেত্ৰত বিক্ৰী আৰু উৎপাদনত প্ৰভাৱ পৰিছে,তথাপিও পুনৰ এবাৰ অভিযোজনেৰে এই ব্যৱসায়ক এক ন ৰূপত গ্ৰাহকৰ মাজত উলিয়াই আনি সমাদৰ লাভ কৰাৰ সম্ভাৱনা প্ৰচুৰ। যিমানেই এই সামগ্ৰীসমূহ বজাৰলৈ আহিব সিমানেই বেটাৰীৰ প্ৰয়োজনো সমানেই হব।\nবেটাৰীৰ ব্যৱসায়ে ভাৰতত এক বৃহৎ বজাৰ ইতিমধ্যে দখল কৰি আছেই মাত্ৰ প্ৰয়োজন অত্যাধুনিক প্ৰযুক্তি সহকাৰে লাভৰ আশাৰে এই ব্যৱসায়ৰ সম্প্ৰসাৰণ ঘটোৱা। গ্ৰাহকৰ প্ৰয়োজন আৰু বজাৰৰ শেহতীয়া ট্ৰেণ্ডৰ প্ৰতি লক্ষ্য ৰাখি বেটাৰীৰ ব্যৱসায়ীয়ে সেইমতে আগবাঢ়িব পাৰে। প্ৰতিটো ব্যৱসায়তে আৰম্ভণিত কিছু শংকা ঘাত-প্ৰতিঘাত থাকে। সময়ৰ লগে লগে নিজে সকলোখিনি কৰি বুজি লৈ অভিজ্ঞ হলে সেই ব্যৱসায়ত উন্নতি কৰিব পাৰি। লাহে লাহে ব্যৱসায়ত নতুন নতুন পৰিধি যোগ কৰক,ভাল গুণবিশিষ্ট সামগ্ৰীৰ যোগান ধৰক,বিক্ৰীৰ পিছৰ সেৱা সমূহৰ বাবে সদায় প্ৰস্তুত থাকক।\nএকেবাৰে শেষত মন কৰিবলগীয়া এটা গুৰুত্বপূৰ্ণ আৰু সবাতোকৈ জৰুৰী কথা হল গ্ৰাহকৰ মতামত। বাহ্যিক দৃষ্টিৰে চালে এইয়া অতি সৰু বিষয় কিন্তু এটি ব্যৱসায় দীৰ্ঘদিনীয়া হবলৈ হলে গ্ৰাহকৰ মতামতে বহুখিনি নিৰ্ভৰ কৰে। এজন গ্ৰাহকে আপোনাৰ বেটাৰীৰ ব্যৱসায়ৰ লগত জড়িত হৈ আপোনাৰ পৰা বেটাৰী ক্ৰয় কৰাৰ পিছত তেওঁ সেই সামগ্ৰীটো কেনেকুৱা পাইছে বা তাৰ পিছৰ সেৱাসমূহ কেনেকুৱা পাইছে সেই অভিজ্ঞতা তেও আনৰ আগত ব্যক্ত কৰে । সেই অভিজ্ঞতাই আপোনাৰ ব্যৱসায়ৰ নাম আৰু লাভ বঢ়োৱাত সহায় কৰিব। গ্ৰাহকৰ ভাল অভিজ্ঞতা সমূহ তেওলোকক লিখিব দি আপোনাৰ দোকানত সহজে আনে দেখা ঠাইত থব পাৰে।ইয়ে আপোনাৰ পুৰণি গ্ৰাহকৰ বাবে এক কৃতজ্ঞতাৰ চিন আৰু নতুন গ্ৰাহকৰ বাবে বিশ্বাসৰ ভেটি হব।ব্যৱসায়ী আৰু গ্ৰাহকৰ এই সম্পৰ্ক পৰস্পৰ নিৰ্ভৰশীল। গতিকে বেটাৰীৰ ব্যৱসায় আৰম্ভ কৰি আপুনিও লাভবান হওক আৰু নিজৰ লগতে আনকো স্বাৱলম্বিতাৰ পথ দেখাওক।\nগেলামাল দোকানৰ ওপৰত জি এচ টিৰ প্ৰভাৱ